UAE Ah Veleege Thoofaaneh Araane Kamuge Inzaaru Dheefi - Vaguthu\nރާއްޖެއިން ކޮވިޑްގައި އެއްދުވަހުން ފަސް މަރު، ބިރުވެރި އިންޒާރެއް! -2ގަޑިއިރު ކުރިން\nޔޫއޭއީ އަށް ވެލީގެ ތޫފާނެއް އަރާނެ ކަމުގެ އިންޒާރު ދީފި\nޔުނައިޓެޑް އަރަބް އެމިރޭޓްސް (ޔޫއޭއީ) އަށް ގަޑިއަކު 50 މޭލަށް ވައި ގަދަވާނެ ކަމަށް ލަފާކޮށް ވެލީގެ ތޫފާނެއް އަރާނެ ކަމުގެ އިންޒާރު ދީފިއެވެ.\nނޭޝަނަލް ސެންޓާ އޮފް މީޓިއޮރޮޖިކަލް (އެންސީއެމް) އިން ބުނީ މި ތޫފާނުގައި ވައި ގަދަވެ، ވެލިތައް މައްޗަށް އަރައިގެންދާނެ ކަމަށް ބެލެވޭ ކަމަށެވެ. ވެލީގެ ތޫފާން އަރާނެ ކަމުގެ އިންޒާރާ އެކު ރީންދޫ ސަމާލު މިހާރު ވަނީ އެ ގައުމުގައި ނެރެފައެވެ.\nމި ސަމާލު ނެރެފައި ވަނީ އާދިއްތަ ދުވަހުގެ ހެނދުނު 10 އިން ފެށިގެން ރޭގަނޑު އަށެއްގެ ނިޔަލަށެވެ. ހަ ފޫޓުގެ އުސްމިނުގައި ރާޅު ނަގައި ކަނޑު ގަދަވާނެ ކަމުގެ އިންޒާރު ނެރެފައި ވަނީ މިއަދު ހެނދުނު ހަތަކުން ފެށިގެން މާދަމާގެ ހެނދުނު ހަތެއް ޖަހަންދެނެވެ.\nއެންސީއެމް އިން ކޮށްފައިވާ ޓްވީޓެއްގައި ބުނެފައިވަނީ ގަދަ ވަޔާއި އެކު ވެލިތަށް މައްޗަށް އަރައިގެން ދިޔުމުން، 300 މީޓަރަށް ވުރެ ދުރަށް ނުފެންނާނެ ކަމަށް ލަފާކޮށްފައެވެ. އަދި އާންމުން ރައްކާތެރިކަމުގެ ފިޔަވަޅުތައް އެޅުމަށް ކަމާބެހޭ އިދާރާތަކުން ވަނީ ލަފާދީފައެވެ.


Pakistan In current kandaigen dhiun bodukamakahvee keehve?\nޕާކިސްތާނުން ކަރަންޓް ކަނޑައިގެން ދިއުން ބޮޑުކަމަކަށްވީ ކީއްވެ؟\nޕާކިސްތާނުން ކަރަންޓް ކެނޑިފައި. ދިމާވީ ޓެކެނިކަލް މައްސަލައެއް\nކޮރޯނާވައިރަހާ ހެދި ގައުމުތައް ނިކަމެތިވެފައި އޮތް މި ހާލަތުގައި، ޕާކިސްތާނުން ކަރަންޓް ކަނޑައިގެން ދިއުމުން ގިނަ ބަޔަކު ހާސް ވެގެން ތެޅިގަތީ ހޮސްޕިޓަލްތަކުގައި ތިބި ގާތް ތިމާގެ މީހުންނަށް ވެދާނެ ގޮތަކާ މެދު އެވެ.\nބަލި މީހުންގެ ތެރޭގައި ދިރި އޮތުމަށް މެޝިނަށް އިތުބާރު ކުރަން ޖެހިފައި ތިބި މީހުން ވެސް ތިބޭނެތީ އެވެ. އެހެން ނަމަވެސް، ހުރިހާ ހޮސްޕިޓަލެއްގައިހެން ބެކަޕް ޖެނަރޭޓަރު ހުންނާތީ ކުއްލި ނުރައްކަލެއް މެދުވެރިއެއް ނުވި އެވެ.\nޕާކިސްތާނުން ކަރަންޓް ކަނޑައިގެން ދިއުން ބޮޑު ކަމަކަށްވީ ޕާކިސްތާންގެ ވަަރަށް ބޮޑު ބަޔަކުން ކަރަންޓް ކަނޑައިގެން ދިއުމުންނެވެ. ނޫސްތަކުގެ ފަލަ ސުރުހީއަށް ވެސް މި ވާހަކަތައް އެރި އެވެ. އިސްލާމްއަބާދާއި ކަރާޗީ، ލާހޫރު، ރާވަލްޕިންޑީ، މުލްތާން، ފައިސަލްއާބާދު، ހައިދަރުއާބާދު އަދި ކަޝްމީރަށް ވެސް ބޮޑު ތަކުލީފަކަށްވި އެވެ.\nޕާކިސްތާނުން ކަރަންޓް ކަނޑައިގެން ދިއުމުން ނިވުނީ ހަމައެކަނި ހޮޅިބުރިތަކެއް ނޫނެވެ. ވަރަށް ބޮޑު ސަރަހައްދަކުން އިންޓަނެޓް ވެސް ކަނޑައިގެން ދިއަ އެވެ. ކަރަންޓަށް ބަރޯސާކޮށް އާންމު ގޭގޭގައި ބޭނުންކުރާ މެޝިންތައް ހުއްޓުމަކަށް އައެވެ\nޕާކިސްތާން އެނާޖީ މިނިސްޓަރުގެ ޓްވީޓް\nޕާކިސްތާނުން ކަރަންޓް ކަނޑައިގެން ދިޔައީ "ޕަވާ ގްރިޑް" މާބޮޑަށް މުސްކުޅިވެ އަޅާލުން ކުޑަވުމުން ކަމަށް މި މަސައްކަތް ދަންނަ މީހުން ބުނެ އެވެ. އެހެން ނަމަވެސް، ޕާކިސްތާންގެ ވޯޓާ އެންޑް ޕަވާ މިނިސްޓަރު، އުމަރު އައްޔޫބު ވިދާޅުވީ ދިމާވީ "ޓެކްނިކަލް މައްސަލައެއް" ކަމަށެވެ. ޕާކިސްތާނުން ކަރަންޓް ކަނޑައިގެން ދިޔައީ ހަމަ ހަގީގތުގައި ވެސް ޕަވާ ގްރިޑް ބާވުމުގެ ސަބަބުން މެދުވެރިވި ކަމަކުން ނަމަ، އެއީ ޓެކްނިކަލް މައްސަލައެއް ނޫނެވެ.\nމަގުތަކަށް ނިކުމެ އުޅުނު މީހުން ކިޔައިދިން ގޮތުގައި ޕެޓްރޯލް ސްޓޭޝަންތަކުގައި ދިގު ކިޔޫތައް އޮތެވެ. އެއީ ޖެނަރޭޓަރު ގެންގުޅޭ މީހުން ބެކަޕް ޖެނަރޭޓަރު ހިންގުމަށް، ޕެޓްރޯލް ހޯދަން ދަމާލާފައި އޮތް ކިޔޫތަކެވެ.


Saudi ge inzaaru: Fiyavalhu alhaifi nama badhalu hifaanan\nސައުދީގެ އިންޒާރު: ފިޔަވަޅު އަޅައިފި ނަމަ ބަދަލު ހިފާނަން\nތުރުކީގެ އިސްތަންބޫލްގައި ހުންނަ ސައުދީ ކޮންސިއުލޭޓަށް ވަނުމަށް ފަހު ވީނުވީއެއް ނޭނގި ގެއްލިފައިވާ ނޫސްވެރިޔާ ޖަމާލް ޚަޝުގްޖީގެ މައްސަލައާ ގުޅުވައިގެން ސައުދީއަރަބިއްޔާއާ ދެކޮޅަށް ދަތިކުރުމުގެ ފިޔަވަޅު އަޅައިފި ނަމަ އެކަމުގެ ބަދަލު ހިފާނެ ކަމަށް އެގައުމުން ބުނެފިއެވެ.\nފަހަކަށް އައިސް އެމެރިކާގައި ދިރިއުޅެމުން އައި އަދި ސައުދީ ސަރުކާރަށް ވަރަށް ބޮޑަށް ފާޑުކިޔަމުން ދިޔަ ޖަމާލް ޚަޝުގްޖީއަށް ވީނުވީއެއް ނޭނގި ގެއްލުނީ އިސްތަންބޫލްގައި ހުންނަ ސައުދީ އެމްބަސީއަށް މި އޮކްޓޯބަރު މަހުގެ ދެވަނަ ދުވަހު ވަނުމަށް ފަހުގައެވެ. ތުުރުކީން ގަބޫލުކުރަނީ ކޮންސިއުލޭޓްގެ ތެރޭގައި ޚަޝުގްޖީ މަރާލާފައިވާ ކަމަށެވެ. ނަމަވެސް ސައުދީ ސަރުކާރުން އެ ތުހުމަތު ދޮގުކުރެއެވެ.\nއެމެރިކާގެ ރައީސް ޑޮނަލްޑް ޖޭ ޓްރަމްޕް ވިދާޅުވެފައި ވަނީ ކޮންސިއުލޭޓްގެ ތެރޭގައި ޚަޝުގްޖީ މަރާލިކަން ސާބިތުވެއްޖެ ނަމަ ސައުދީ ސަރުކާރަށް ހަރުކަށި އަދަބެއް ދެއްވާނެ ކަމަށެވެ. ނަަމަވެސް އަދަބެއްގެ ގޮތުން ސައުދީއަށް ހަތިޔާރު ވިއްކުން މަނާކޮށްފި ނަމަ އެެމެރިކާއަށް އެ އަދަބު ދެވެނީ އަމިއްލަ ނަފުސަށް ކަމަށް ވާނެ ކަމަށް ވެސް އޭނާ ވިދާޅުވިއެވެ.\nސައުދީ ސަރުކާރުގެ ސައުދީ ޕްރެސް އެޖެންސީ ( އެސްޕީއޭ) އިން އެގައުމުގެ ނަން ހާމަ ނުކުރާ އޮފިޝަލަކާ ހަވާލާދީ އާދީއްތަ ދުވަހު ބުނީ ދޮގު ތުހުމަތު ތަކެއްގެ މައްޗަށް ބިނާކޮށް އަޅާ އެއްވެސް ފިޔަވަޅެއް އެގައުމުން ބަލައި ނުގަންނާނެ ކަަމަށެވެ. އަދި އެފަދަ ކޮންމެ ފިޔަވަޅެއްގެ ބަދަލުގައި އެގައުމުން އެެއަށް ވުރެ ވަރުގަދަ ފިޔަވަޅެއް އަޅާނެ ކަމަށް ވެސް އޮފިޝަލާ ހަވާލާދީ އެ އެޖެންސީން ބުންޏެވެ.\n"ފިޔަވަޅެއް އަޅައިފި ނަމަ އޭގެ ރައްދުގައި އެެއަށް ވުރެ ވަރުގަދަ ފިޔަވަޅެއް އަޅާނެކަމުގެ ޔަގީންކަން ވެސް ރަސްކަމުގެ ފަރާތުން ދެން. އަދި ރަސްކަމުގެ ( ސައުދީގެ)ގެ އިގުތިސާދަކީ ދުނިޔޭގެ އިގުތިސާދުގައި ނުފޫޒު ގަދަ އަދި މުހިއްމު ދައުރެއް އަދާކުރާ އިގުތިސާދެއް،" ސައުދީ ސަރުކާރުގެ ނަން ހާމަ ނުކުރާ އޮފިޝަލު ވިދާޅުވި ކަމަށް އެސްޕީއޭގެ ރިޕޯޓުގައި ވެއެވެ.


Falakamun gina bayaku malaamaaiy kuri: Sonakshi Sinha | Mihaaru\nފަލަކަމުން ގިނަ ބަޔަކު މަލާމާތްކުރި: ސޮނާކްޝީ ސިންހާ\n11 ފެބުރުއަރީ 2018 - 06:236comments\nސޮނާކްޝީ ސިންހާ ކުޑައިރު ވެސް ހުންނަނީ ފަލަކޮށެވެ. ފިލްމު ކުޅުމުގެ ފުރުސަތު ސަލްމާން ޚާން އޭނާއަށް ދިނުމުން ކޮންމެވެސް ވަރަކަށް އޭނާ ބަރުދަން ލުއިކުރި އެވެ. ނަމަވެސް ފުރަތަމަ ފިލްމު "ދަބަންގް"ގައި ވެސް ސޮނާކްޝީ ހުރީ ފަލަކޮށެވެ. ސޮނާކްޝީ ބުނި ގޮތުގައި ފަލަކަމުން ގިނަ ބަޔަކު އޭނާއަށް މަލާމާތްކޮށް ހުތުރު އެއްޗެހި ވެސް ގޮވާފައިވެ އެވެ.\nއެގޮތުން ސެލެބްރިޓީ މޮޑެލް އަކު އޭނާއާ ދިމާލަށް "ގެރިއެކޭ" ގޮވި ހަނދާން އަދިވެސް ސޮނާކްޝީގެ އެބަހުއްޓެވެ.\nނެހާ ދޫޕިއާގެ ޗެޓް ޝޯ "ބީއެފްއެފްސް ދަ ވޯގް" ގައި ޑިޒައިނާ މަނީޝް މަލްހޯތުރާއާ އެކު ބައިވެރިވެ ވާހަކަ ދައްކަމުން ސޮނާކްޝީ ބުނީ އޭނާ ފެޝަން ޝޯއެއްގެ ރޭމްޕްގައި ހިނގަނިކޮށް މޮޑެލް އަކު އޭނާއާ ދިމާލަށް ގެރިއަށް ގޮވައި މަލާމާތްކުރި ކަމަށެވެ. މިފަދަ ވަރަށް ގިނަ ހާދިސާތައް އޭނާއާ ކުރިމަތިވެފައިވާ ކަމަށް ވެސް ސޮނާކްޝީ ބުންޏެވެ.\nސޮނާކްޝީ ބުނި ގޮތުގައި އެގޮތަށް މަލާމާތްކުރާ އަޑު އިވުމުން ވަރަށް ހިތްހަމަނުޖެހެ އެވެ. ނަމަވެސް މަލާމާތްކުރާ މީހުންނާ ކުރިމަތިލާން ވަނީ ދަސްކޮށްފައި ކަމަށް އޭނާ ބުންޏެވެ.\n"ހުރިހާ ނެގެޓިވް އެނާޖީއެއް އަހަރެން ބްލޮކްކޮށްލަނީ. އެ ކަހަލަ ވާހަކަތަކަކަށް އަހަރެން މާ ބޮޑު ސަމާލުކަމެއް ނުދެން. ޓީންއޭޖް ދުވަސްވަރު އަހަރެން ފަލަކަމުން ސްކޫލްގައި ވެސް ބުލީގެ ޝިކާރައަކަށް އަހަރެން ވަަރަށް ބޮޑަށް ވި. ނަމަވެސް އަހަރެން ހުންނަނީ އަމިއްލަ ނަފްސަށް ފަޚުރުވެރިވެފައި. ފިލްމު އިންޑަސްޓްރީއަށް ވަނުމަށް 90 ކިލޯ އިން 60 ކިލޯ އަށް ބަރުދަން ލުއިކޮށްލައިފިން،" ސޮނާކްޝީ ބުންޏެވެ.\nސޮނާކްޝީ ބުނީ އޭނާ އަކީ އަބަދު ކާހިތްވެފައި ހުންނަ މީހަކަށެވެ. މަންމަ ކައްކާ އެއްޗެހި ނުކައި އެއްގޮތަކަށް ވެސް ނުހުރެވޭ ކަމަށް ބުންޏެވެ.\nނަމަވެސް ފިލްމު އިންޑަސްޓްރީގައި މަސައްކަތްކުރާ މީހަކަށް ވާތީ ބަރުދަން ލުއިކޮށް ސިފަ ރީތިކޮށް ބެހެއްޓުމަަށް ސަމާލުކަން ދޭން ޖެހޭކަމަށް އޭނާއަށް ވެސް ވިސްނެ އެވެ.\nބަރުދަން ލުއިކުރުމާ އެކު އޭނާ ވަނީ ހެދުން އެޅުމުގެ ސްޓައިލަށް ވެސް ބޮޑު ބަދަލެއް ގެނެސްފަ އެވެ.\nއިތުރު ލިޔުންތައް ބޮލީވުޑް ސޮނާކްޝީ ސިންހަ


މިހާރު ކުރިއަށް ދަނީ ރަޖިސްޓްރީ ކުރުމުގެ ކަންތައް – ކުޑަހުވަދޫ ދާއިރާގެ ރައީސް – Maldivian Democratic Party\nމިހާރު ކުރިއަށް ދަނީ ރަޖިސްޓްރީ ކުރުމުގެ ކަންތައް – ކުޑަހުވަދޫ ދާއިރާގެ ރައީސް\nކުޑަހުވަދޫ ދާއިރާގެ އެމްޑީޕީ ރައީސް ޝާތިރު ޢަބްދުއް ރަހްމާން އެމްޑީޕީގެ ޖަލްސާ އެއް ގައި ވާހަކަ ދައްކަވަނީ\nދ. އަތޮޅު ކައުންސިލްގެ ހުސްވެފައިވާ ގޮނޑިއަށް މީހަކު އިންތިޚާބު ކުރުމަށް ބާއްވާ އިލެކްޝަނަށް ތައްޔާރުވުމުގެގޮތުން މިހާރު ކުރިއަށް ދަނީ އެ ދާއިރާގެ ރައްޔިތުންގެ ތެރެއިން މާލޭގައ ދިރިއުޅޭ ފަރާތްތަށް ރަޖިސްޓްރީ ކުރުމުގެ މަސައްކަތް ކަމަށް ދ ކުޑަހުވަދޫ ދާއިރާގެ ރައީސް ޝާތިރު އަބްދުލް ރަޙްމާން ވިދާޅުވެއްޖެއެވެ.\nއެމްޑީޕީ ވެބް ސައިޓަށް މަޢުލޫމާތު ދެއްވަމުން ޝާތިރު ވިދާޅުވީ، މާލޭގައި ރަޖިސްޓްރީ ކުރުމުގެ މަސައްކަތް ކުރިއަށް ދަނީ ޑޯޓުޑޯ ކެމްޕެއިންއާ ވެސް އެކުގައި ކަމަށެވެ. އެގޮތުން މިއަދާ ހަމައަށް މާލޭގައި އެ ދާއިރާގެ ރައްޔިތުން ދިރި އުޅޭ 78 ގެއަކަށް ޒިޔާރަތްކޮށްފައިވާ ކަމަށެވެ.\nޝާތިރު އިތުރަށް ވިދާޅުވީ، ދައިރާގެ ރަށްތަކުގައި ޑޯޓޮޑޯ ކެމްޕެއިން އަންނަ އާދިއްތަ ދުވަހު ފެށުމަށް ވާންޖެހޭ ހުރިހާ ތައްޔާރީތަކެއް މިހާރުވަމުން ދާކަމަށެވެ. އެގޮތުން ފައިލްތައް މިހާރު ރަށްތަކަށް ފޮނުވިފައިވާއިރު، ކެމްޕެއިންގެ ހަރަކާތްތަކުގައި އުޅުމަށް ޓީމްތައް ވެސް އެކުލަވާލާފައިވާ ކަމަށް ޝާތިރު ވިދާޅުވިއެވެ.\nދ. އަތޮޅު ކައުންސިލްއިން ހުސްވެފައިވާ ގޮނޑިއަށް މީހަކު އިންތިޚާބު ކުރުމަށް ބާއްވާ ބައި-އިލެކްޝަން އޮންނާނީ މިމަހުގެ 26ވާ ހޮނިހިރު ދުވަހުއެވެ.


"Dhuvaafaru Council - Combination Quran Mubaarai 1442" Natheejaa faalhukurumaai inaamu dhinun mirey | ungoofaaru.com\nބަނޑޭރިގަނޑު/ޚަބަރު/“ދުވާފަރު ކައުންސިލް ކޮމްބިނޭޝަން ޤުރްއާން މުބާރާތް 1442″ ގެ ނަތިޖާ ފާޅުކޮށް އިނާމް ދިނުން މިރޭ\nއިބްރާހީމް ޒަޔާން 30 އޭޕްރިލް 2021\n0 389 މިނެޓެއް ނުވަނިސް ކިޔާލެވޭ\nދުވާފަރު ކައުންސިލް ކޮމްބިނޭޝަން ޤުރްއާން މުބާރާތް 1440 ގެ އިނާމުދިނުމުގެ ރަސްމިއްޔާތުގެ ތެރެއިން\nދުވާފަރު ޒުވާނުންގެ ޖަމްއިއްޔާ އާއި ކޮމްބިނޭޝަން ގުރޫޕް އިން އިންތިޒާމުކޮށްގެން ކުރިއަށްގެންދާ “ދުވާފަރު ކައުންސިލް ކޮމްބިނޭޝަން ޤުރްއާން މުބާރާތް 1442”ގެ ނަތީޖާ ފާޅުކޮށް އިނާމު ދިނުމުގެ ރަސްމިއްޔާތު މިރޭ އޮންނާނެއެވެ. މިރަސްމިއްޔާތު އޮންނާނީ ދުވާފަރު ޕްރައިމަރީ ސްކޫލް ހޯލުގައި މިރޭ 21:30 ގައެވެ.\nމުޅިޖުމުލަ6ދަންފަޅިއަކަށް ބަހާލައިގެން މިދިޔަ އާދީއްތަ ދުވަހުގެ ހަވީރުގެ ނިޔަލަށް ކުރިއަށް ގެންދިޔަ މި މުބާރާތުގައި 59 ބައިވެރިން ވަނީ ކިޔަވާފައެވެ. މިމުބާރާތުގައި ބައިވެރި ވެފައިވަނީ އުނގޫފާރުގެ 12 ބައިވެރިން ނާއެކު ޖުމުލަ 63 ފަރާތެކެވެ.\nމުބާރާތަށް ހުށައަޅާފައިވާ އިނާމަށް ބަލާއިރު މުޅި މުބާރާތުގެ އެއްވަނަ ބައިވެރި އަކަށް ވިހިހާސް ރުފިޔާ، ދެވަނަ ބައިވެރިޔާއަށް ދިހަހާސް ރުފިޔާ އަދި ތިންވަނަ ބައިވެރިޔާއަށް ފަސްހާސް ރުފިޔާ ހުށައަޅާފައި ވެއެވެ. އަދި މީގެ އިތުރުން މުޅި މުބާރާތުގެ ގަދަ6ވަނާގައި ހިމެނޭ އަނެއް3ބައިވެރިންނަށް ( 1،2އަދި3ވަނަ ނުހިމަނައި) ކޮންމެ ބައިވެރިއަކަށް ދެހާސް ރުފިޔާގެ ފައިސާގެ އިނާމް ދިނުމަށްވަނީ ހަމަ ޖެހިފައެވެ.\nދުވާފަރު ޕްރައިމަރީ ސްކޫލްގެ ހޯލުގައި ކުރިއަށްދާ މިމުބާރާތުގެ ނަތީޖާ ފާޅުކޮށް އިނާމު ދިނުމުގެ ރަސްމިއްޔާތު އުނގޫފާރު ޑޮޓްކޮމްގެ ފޭސްބުކް ޕޭޖުން ލައިވް ކުރާނެއެވެ.


ދިދިވެހި ރާއްޖެގެ ޤައުމީ ޔުނިވާސިޓީގެ އިސް ބޭފުޅަކު ކޯވީޑް-19 އަށް ޕޮޒިޓިވް ވެއްޖެ – DhiDaily\nދިދިވެހި ރާއްޖެގެ ޤައުމީ ޔުނިވާސިޓީގެ އިސް ބޭފުޅަކު ކޯވީޑް-19 އަށް ޕޮޒިޓިވް ވެއްޖެ\nދިވެހި ރާއްޖެގެ ޤައުމީ ޔުނިވާސިޓީގެ ފެކަލްޓީ އޮފް ހޮސްޕިޓާލިޓީ އެންޑް ޓޫރިޒަމް ސްޓަޑީޒްގެ ވެރިއަކު ކޮވިޑް-19 އަށް ޕޮޒިޓިވް ވެއްޖެއެވެ.\nޔުނިވަސިޓީގެ ވައިސް ޗާންސެލަރު، ޑރ. މުހައްމަދު ޝަރީފް ހަމަކުރެއްވި ގޮތުގައި ހޮސްޕިޓާލިޓީ އެންޑް ޓޫރިޒަމް ސްޓަޑީޒްގެ އިސް ބޭފުޅަކު ޕޮޒިޓިވްވިކަން އެނގުނީ ބައެއް އަލާމާތްތައް ހުރެގެން މިދިޔަ ބުރާސްފަތި ދުވަހު ޓެސްޓު ކުރުމުން ކަމަށެވެ.\nމިދިޔަ ހަފުތާގައި ޤައުމީ ޔުނިވާސިޓީ ހުޅުވާލުމާއެކު ޕޮޒިޓިވްވި އެ ބޭފުޅާ ދެ ދުވަހަކު އޮފީހަށް ވަޑައިގަތްކަމަށާއި ނަމަވެސް އިތުރު އެއްވެސް މުވައްޒަފަކާއި ދިމާވެފައި ނުވާ ކަމަށް ޝަރީފް މަޢުލޫމަތު ދެއްވިއެވެ.\nކޮވިޑް-19 ފެތުރެން ފެށުމާއެކު އަޅުގަނޑުމެން ގައިޑްލައިންތައް ހަދައި އަމަލު ކުރަން ފެށިކަމަށާއި ބައެއް ސެކްޝަންތަކުންގެ ބޭފުޅުން ހުން އައުމުން ވެސް އޮފީހަށް ނާންނަ ގޮތަށް ގެއަށް ފޮނުވާފައި ވާނެ. އެފަދަ ފިޔަވަޅުތައް އަޅަމުން ދަާކަމަށް ޝަރީފް ވިދާޅުވިއެވެ.


ބުރާސްފަތި ،5 ޑިސެމްބަރ 2019 / 10:43\nއެކިއެކި މައްސަލަތަކާ ގުޅިގެން ފުލުހުންގެ ބެލުމުގެ ދަށަށް ގެނެސްފައިވާ ތަކެތީގެ ތެރެއިން، އައްޑޫ ސިޓީ ޕޮލިސްގެ ބެލުމުގެ ދަށުގައި ހުރި ބަނގުރާ ނައްތާލައިފިއެވެ.\nމިއަދު ނައްތާލާފައިވަނީ 2016 އިން މި އަހަރުގެ މިހާތަނަށް އެކިއެކި މައްސަލަތަކުގައި ފުލުހުންގެ ބެލުމުގެ ދަށަށް ގެނެސްފައިވާ 53 ފުޅި ބަނގުރަލާއި ހަމެއްގައި ހުރި ބަނގުރަލެވެ. މި ތަކެއްޗަކީ ގަން އިންޓަރނޭޝަން އެއާޕޯޓަށް ފުރަންދިޔަ ފަތުރުވެރިންގެ އަތުން ފުލުހުންގެ ބެލުމުގެ ދަށަށް ގެނެސްފައިވާ ބަނގުރަލާއި އެކި މައްސަލަތަކާ ގުޅިގެން ފުލުހުންގެ ބެލުމުގެ ދަށަށް ގެނެސްފައިވާ ބަނގުރަލެވެ.\nބަނގުރަލާއި މަސްތުވާތަކެތި ނައްތާލުމުގައި ގެންގުޅޭ އުސޫލުތަކަށް އެންމެ ފަހުން ގެނެސްފައިވާ ބަދަލުތަކާއެކު، އެކިއެކި މައްސަލަތަކުގައި ފުލުހުންގެ ބެލުމުގެ ދަށަށް ގެނެވޭ ބަނގުރަލާއި މަސްތުވާތަކެތީގެ ތެރެއިން، އެ މައްސަލައެއް ތަހުގީގު ކުރުމަށް ޤާނޫނީގޮތުން ބެހެއްޓުމަށް ލާޒިމުކުރާ މިންވަރަށް ބެހެއްޓުމަށްފަހު، ބާކީ ހުންނަ ބަނގުރަލާއި މަސްތުވާތަކެތި ވީއެންމެ އަވަހަކަށް ނައްތާލައެވެ.\nބަނގުރާ ނައްތާލުން އައްޑޫ ސިޓީ ގަމުގައި ކުރިއަށް ގެންގޮސްފައިވަނީ ފުލުހުންގެ ބެލުމުގެ ދަށަށް ގެނެވޭ ބަނގުރަލާއި ބަނގުރަލުގެ މައްސަލަތަކާ ގުޅިގެން ހިފެހެއްޓޭ ތަކެތި ނައްތާލުމުގައި އަމަލުކުރާނެ ގޮތުގެ ޤަވާއިދުގެ ދަށުން އެކަމަށްޓަކައި އެކުލަވައިލި ކޮމިޓީގެ ބެލުމުގެ ދަށުންނެވެ.


Fineyge Falhutherein Hihgaimu Manzareh ފިނޭގެ ފަޅުތެރެއިން ވަރަށް ހިތްގައިމު މަންޒަރެއް – Huvadhoo News Fineyge Falhutherein Hihgaimu Manzareh Huvadhoo News\nފިނޭގެ ފަޅުތެރެއިން ވަރަށް ހިތްގައިމު މަންޒަރެއް\nހދ. ފިނޭގެ ފަޅުތެރެއިން މިފަހަރު ފެނިގެން މިދަނީ ވަރަށް މަދުން ނޫނީ ނުފެންނަ މަންޒަރެކެވެ. ފަޅުތެރޭގައި ކޯމަސް އުޅޭ މަންޒަރެވެ.\nފަޅުތެރެއަށް ކޯމަސްތަކެއް ވަދެ އުޅޭ މަންޒަރު ފެންނަ ވީޑިއޯއެއް މީސްމީޑިއާގައި އާއްމުވެ އާއްމުންގެ ބޮޑު ސަމާލުކަމެއް އެ ވީޑިއޯ އަށް ވަނީ ލިބެންފަށާފައެވެ.\nފިނޭގެ ފަޅުތެރެއިން ކޯމަސް އުޅޭ މަންޒަރު ފެންނަ ވީޑިއޯ އަކީ އަމިއްލަ ފަރާތެއ ކަމުގައިވާ މުހައްމަދު އައުޒަމް އޭނާގެ ފޭސްބުކްގައި ހިއްސާ ކުރި ވީޑިއޯއެކެވެ. މީގެ ދެދުވަސްކުރިން ނަގާފައި، އަމިއްލަ ފޭސްބުކްގައި އައުޒަމް، ޕޯސްޓް ކޮށްފައިވާ ވީޑިއޯކޮޅެއްގައި ބުނެފައި ވަނީ ފިނޭ ބަނދަރު ސަރަހައްދުގައި އުޅުނު ދެ ކޯމަހެއް އޭނާ އަށް ފެނިފައިވާ ކަމަށެވެ.\nހދ. ފިފޭނެގެ ކައުންސިލްގެ ނާއިބު ރައީސް ހަސަން އިސްމާއިލް މިޑިޔާއަށް މަޢުލޫމާތު ދެމުން ބުނެފައިވާ ގޮތުގައި ދޭތެރެ ދޭތެރެއިން ފިނޭ ފަޅު ތެރެއިން ކޯމަސް ފެނެއެވެ. އެގޮތުން ބައެއް ފަހަރު ފަސް ކޯމަސް ވެސް އެއްފަހަރާ ފަޅުތެރެ އަށް ވަދެ އުޅޭ މަންޒަރު ފެންނަ ކަމަށާއި އެއީ މޫސުމީ ކަމެއް ކަމަށް ލަފާ ކުރެވޭ ކަމަށް ނާއިބު ރައީސް ބުނެފައިވެއެވެ.\nއިސްމާއިލް، އިތުރަށް ހާމަކޮށްފައިވާގޮތުގައި ފިނޭގެ ބަނދަރު އޮންނަނީ އެ ރަށުގައި މީހުން ދިރިއުޅޭ ސަރަހައްދާއި ދުރުގައި އޮތްނަމަވެސް ފަޅުތެރެއަށް ކޯމަސް ވަދެގެން އުޅޭ ކަމުގެ ޚަބަރު ލިބިއްޖެ ނަމަ ރަށުގެ ކުދި ބޮޑު މީހުން އެ މަންޒަރު ބަލާލަން ޖަމާވެއެވެ.


Kulhedhey meehun nukulhedhey meehunnah hedhdhevi raanee | Bithufangi\n2018 ވަނަ އަހަރު ސައިންސުވެރިން ސިފަކުރަނީ " ތޫފާންތަކުގެ އަހަރު " ގެ ގޮތުގައެވެ. ކުޑަނަމަވެސް ފުދުންތެރި މި ރާއްޖެއަށް މާތް ﷲ ގެ ތަނަވަސް ރަހުމަތްފުޅުން 2018 އަކީ "އުންމީދީ އަހަރެއް" ގެ ގޮތުގައި ވެގެން ދާނެއެވެ. އެގޮތުން 2018 ވަނަ އަހަރު ފެށިގެން އައީ 500 އެތަށް އާއިލާއަކަށް ފަސޭހަޔާއި ލިއްބައިދިން އުފާވެރިކަމަކުންނެވެ. " ހިތާނީ ފެސްޓިވަލް " ގެ ނަމުގައި ސަދަގާތު ފައުންޑޭޝަނުން ބޭއްވި ހަރާކާތުގެ ނިމުން ފާހަގަ ކުރުމައިގެންނެވެ. މި ހަރާކުތުގެ ޝަރަފްވެރި މެހުމާނަކަށް ހުންނެވީ ދިވެހިން އެބޭފުޅަކަށް އިހްތިރާމާ ގަދަރު ދެވިގެންވީ " ސަން ޝިޔާމް " އެވެ. ޖަލްސާގައި ވާހަކަ ދައްކަވަމުން ޝިޔާމް ރާއްޖޭގެ ފަސްޓްލޭޑީ މެޑަމް ފާތުންއަށް ކުރެއްވި ހުށާމަދެއްގައި ދެއްކެވުނު ވާހަކައެއް މީސް މީޑިއާގައި ނިކަން " ވައިރަލް " ވެއްޖެއެވެ.\nފަސްޓް ލޭޑީ މެޑަމް ފާތުމަތު އިބްރާހީމަށް އިޝާރާތްކުރަށްވާ މި ޖީލަށް ﷲ ދެއްވި ރަހުމަތެއްކަމަށް ވިދާޅުވެ ޝިޔާމް ވިދާޅުވީ "މި އިންނެވި ރާނީ އެކުރާ ކަމަކީ ކުޅެދޭ މީހުން ނުކުޅެދޭ މީހުންނަށް ހެދުން، އަންހެނުން އަންހެނުންގެ ބާރުވެރިކަން ކުރުވުން، އަދި މީހުންނަށް އޯގާތެރިކަމާއި ލޯބިއެއީ ކޯއްޗެއްކަން އެރާނީ އެބަ ދަސްކޮށްދެއްވާ" ކަމަށެވެ. ވާހަކަފުޅު ނިމެވުމަށްފަހު އަލުންވަނީ އެ ކުށައް މައާފަށް އެދިވަޑައިގެންފައެވެ. އެއާއިއެކު ހަފްލާގެ ބައިވެރިންގެ ތުންފަތްތަކަށް ވެރިކުރުވީ " ލާނެތް " ހިންޏެކެވެ. ފެނިގެން ދިޔައީ ރާއްޖޭގެ މިހާރުގެ މަހާރެހެންދިވެސް ތައުހީދުގެ ކަލިމަ ވިދާޅުވެ ހިނނިފުޅު ވެޑުއްވިތަނެވެ. ޝިޔާމަށް ދޫއޮޅުނީއެވެ.\nކުންހީއެކެވެ. ޝިޔާމަށް ވިދާޅު ވެވުނީ ގޯސްކޮން ކަމަށް މީހުނަށް ހީފުޅުވެލެއްވި ނަމަވެސް ވިދާޅުވީ ވަރަށް ބޮޑު ތެދުފުޅެކެވެ. ކުޅެދޭ މީހުން ނުކުޅެދިފައި ތިބުމަށް ވުރެ ބޮޑު ނުކުޅެދުން ތެރިކަމެއް އޮންނާނެތޯއެވެ؟ ކުޅެދުންތެރި ކަމާއި އެކު ދެއަތް އުރާގެން ތިއްބެވުމަށްވުރެ ބޮޑަށް ހާއްސަ އެހީތެރިކަމެއް ބޭއްނުންވާނެކަމެއް އޮންނާނެތޯއެވެ؟ ޝިޔާމު ވިދާޅުވީ ރަނގަޅަށެވެ. ކަމަނާއަކީ ކުޅެދޭ މީހުން ނުކުޅެދޭ މީހުންނަށް ހެއްދެވި ރާނީ އެވެ.\nރާއްޖޭގެ ވެރިކަން ކުރެއްވި ކޮންމެ ރައީސަކީ އެއް އަނބިކަނބަލެއް ނުވަތަ އެއަށް ވުރެ ގިނައިން އަނބި އަނބިކަނބަލުން ތިއްބެވި ބޭބޭ ފުޅުންނެވެ. ނަމަވެސް ކަމަނާ އަށްވުރެ ހިންގުންތެރި ބޭކަނބަލަކު ނުފެނެއެވެ. ފެނުނީ އަތްއުރާގެން ތިއްބެވި މަހާރެހެންދިންނެވެ. ބޮޑާކަމާއެކު އެކަނބަލުންގެ ފައިބުޑަށް ތިރިވެ ސަލާންޖެއްސުމުގެ އުސޫލު ގެންގުޅުއްވިތަނެވެ. އެހެންކަމަށް ވާނަމަ މަހާރެހެންދި ހެދިފައި ތިބުމަށްވުރެ ބޮޑު ނުކުޅުދުންތެރިކަމެއް އޮންނާނެތޯއެވެ؟\nބޮޑާކަމާއެކު ލިބާފުގެ ފަސްބައި ދަމަމުން ޖަލްސާތަށް ފަޅުފިލުއްވި މަހާރެހެންދިންވެސް ދެކިފީމުއެވެ. ރައްޔިތެއްގެ ހާލު ބައްލަވާލެއްވުމެއް ކީއްކުރަންތޯއެވެ އެއިން ރައްޔިތަކާއި ސަލާންކޮއްލުމެއް ނެތެވެ. ހިތް ތިރިކަމާއެކު ރައްޔިތަކާއި ވާހަކަ ދައްކާލިތަނެއް ނުދެކެމެވެ. ނަމަވެސް އަދު ކަމަނާ ކުރުފަލި ޖައްސަވާ ކަނޑިކި އަރުވައި ޖައްސަވާ އެއްގެއިން އަނެއްގެއިން އެއްރަށުން އަނެއްރަށުން އެކެއްގެ ހާލު ބައްލަވަމުން އަނެކެއްގެ ބޭނުންތަށް ފުއްދަވަމުން ތިޔަ ގެން ދަވަނީ ހަމަ ކުޅެދޭ މީހުން ނުކުޅެދޭ މީހުންނަށް ހައްދަވަމުންނެވެ.\nއިޖްތިމާއީ ގޮތުން އަލިފުން ޔާ އަށް ކުރައްވަމުން ތިޔަ ގެންދަވާ މަސައްކަތްޕުޅު ތަކަކީ ހަމަ ކަމަނާގެ ކުޅެދުންތެރި ކަމުގެ ނަމޫނާއެވެ. ނަމޫނާ މަހާރެހެންދިއެއްގެ ކުޅެދުންތެރިކަމެވެ. ދެއަތް އުރާގެން ބޮޑާކަމުގެ ދާނުގައި ތިއްބެވި ފައިތުވެފައިވާ މަހާރެހެނަދިންގެ ނުކުޅެދުންތެރި ކަމެވެ. އެފަދަ ކޮންމެ ނަން ހިނގާ ކަނބަލެއްގެވެސް ނުކުޅެދުންތެރި ކަމެވެ. ކަމަނާއެވެ. ގަބޫލުފުޅު ކުރަށްވާށެވެ. ތިޔައީ ކުޅެދޭ މީހުން ނެކުޅެދޭ މީހުންނަށް ހެއްދެވި ރާނީ އެވެ.


ބޮޑުވަޒީރު ކަމުގެ ހުވާ މަހިންދަ ރާޖަޕަކްސާ ކުރައްވައިފި | Jazeera\tބޮޑުވަޒީރު ކަމުގެ ހުވާ މަހިންދަ ރާޖަޕަކްސާ ކުރައްވައިފި - Jazeera\nބޮޑުވަޒީރު ކަމުގެ ހުވާ މަހިންދަ ރާޖަޕަކްސާ ކުރައްވައިފި\nސާއިފް ޝިޔާދު August 9, 2020 63 views0\nސްރީ ލަންކާގެ ބޮޑުވަޒީރުކަމުގެ ހުވާ އެގައުމުގެ އާއްމު އިންތިހާބު ކާމިޔާބު ކުރި ސްރީ ލަންކާ ޕީޕަލްސް ފްރޮންޓްގެ ލީޑަރު މަހިންދަ ރާޖަޕަކްސާ ކުރައްވައިފިއެވެ.\nއެމަނިކުފާނު ބޮޑުވަޒީރުކަމުގެ ހުވާ ކުރައްވާފައިވަނީ އާދިއްތަ ދުވަހުގެ ވަގުތެއްގައެވެ. މިއީ ބޮޑުވަޒީރު ކަމުގެ ހުވާ ރާޖަޕަކްސާ ކުރެއްވި ހަތަރު ވަނަ ފަހަރު ކަމަށްވާއިރު އެމަނިކުފާނު ވަނީ ދެފަހަރެއްގެ މަތިން ލަންކާގެ ރައީސްގެ މަގާމު ވެސް ފުރުއްވާފައެވެ.\nމި އިންތިހާބުގައި5ލައްކައަށްވުރެ ގިނަ ވޯޓާއެކު ރާޖަޕަކްސާ އިންތިހާބުވެވަޑައިގެންނެވިއިރު އެމަނިކުފާނު ވެގެންގޮސްފައިވަނީ ލަންކާގެ ތާރީހުގައި ވެސް އެންމެ ގިނަ ވޯޓާއެކު ގާނޫނު ހަދާ މަޖިލީހަށް އިންތިހާބުވެވަޑައިގެންނެވި ކެންޑިޑޭޓަށެވެ.\nއޮގަސްޓް މަހުގެ ފަސްވަނަ ދުވަހު ބޭއްވި ލަންކާގެ އާއްމު އިންތިހާބުގައި ރާޖަޕަކްސާގެ ޕާޓީއިން ވަނީ އެގައުމުގެ ގާނޫނު ހަދާ މަޖިލީހުގެ ސުޕާ މެޖޯރިޓީ ހޯދާފައެވެ. ގާނޫނު ހަދާ މަޖިލީހުގެ 225 ގޮނޑީގެ ތެރެއިން ރާޖަޕަކްސާގެ ޕާޓީއިން 125 ގޮނޑި ކާމިޔާބުކުރިއިރު ކޯލިޝަންގައި ހިމެނޭ އެހެން ޕާޓީތަކާއެކު އެ ޕާޓީއަށް ވަނީ 150 ގޮނޑި ލިބިފައެވެ.\nކެބިނެޓް މިނިސްޓަރުންނާއި، ސްޓޭޓް މިނިސްޓަރުން އަދި ޑެޕިއުޓީ މިނިސްޓަރުން ހޯމަ ދުވަހުގެ ވަގުތެއްގައި ހުވާކުރައްވާނެއެވެ.\nބޮޑުވަޒީރު ކަމުގެ ހުވާ ރާޖަޕަކްސާ ކުރެއްވިއިރު މިދިޔަ އަހަރު ބޭއްވި ރިޔާސީ އިންތިހާބު ކާމިޔާބުކޮށް ރައީސްކަމުގެ މަގާމު ފުރުއްވަމުން ގެންދަވަނީ އެމަނިކުފާނުގެ ކޮއްކޮ ގޯޓާބަޔަ ރާޖަޕަކްސާއެވެ.


Vaashey Mashaa Eky ge Dhevana Review: Thaureef Anburaa gendhanee!\nވާށޭ މަށާ އެކީގެ ދެ ވަނަ ރިވިއު: މައާފަށް އެދެމުން ތައުރީފު އަނބުރާ ގެންދަނީ!\nއެންމެ އުފާވަނީ، މިދިޔަ އާދީއްތަ ދުވަހު އަޅުގަނޑުމެން ޝާއިއުކުރި މި ފިލްމުގެ ރިވިއުގައި، "ވާށޭ މަށާ އެކީ" ގައި އޮރިޖިނަލް ކޮމެޑީއެއްގެ ބޯޑު ނޭޅުވުނީތީ އެވެ. އެކަމަކު މަހުދީ އަހުމަދު ލިޔެ، އަލީ ޝިފާއު ޑައިރެކްޓްކޮށްފައިވާ އެ ފިލްމަށް އޮއްސި ތައުރީފަކީ ހަމަ ހިތުގެ އެންމެ ފުންމިނުން ކެކި އަރައިގެން ބަންޑުންވި ވާހަކަތަކެކެވެ.\nފަހަރެއްގައި، ދިވެހި ސިނަމާއިން ނުފެންނަ ފެންވަރުގެ ފިލްމެއް ބަލައިލުމުގެ ފުރުސަތު ލިބިގެން އަޅުގަނޑު ޖަޒުބާތުގައި ޖެހުނީ ކަމަށް ވެސް ވެދާނެ އެވެ. ކޮންމެއަކަސް، "ވާށޭ މަށާ އެކީ" ގެ ފިޔަގަނޑެއްގައި އެލިގެން ކުރި މަޖާ ދަތުރު މި ވަނީ އެންމެފަހުން ގޮސް ކަޅުބޯވިލާގަނޑެއްގެ ތެރެއަށް ވަދެފަ އެވެ.\nއޭރުން ދެން ވާނެ ގޮތް އެނގޭ ހެއްޔެވެ؟ އޮހޭނީ ތައުރީފެއް ނޫނެވެ. ވެހޭނީ "ޑާކް ރެއިން" އެވެ!\nމުހައްމަދު އަލީ އާއި އައިޝަތު ފުއާދު ތައުފީގު ޕްރޮޑިއުސްކޮށްފައިވާ އަދި އެތައް ބަޔަކު (އަޅުގަނޑު ނަދީމް ވެސް ހިމެނޭ ގޮތަށް) ތައުރީފު އޮއްސަމުން އަންނަ ރޮމޭންޓިކް ކޮމެޑީ "ވާށޭ މަށާ އެކީ" އަކީ ހޮލީވުޑްގެ ފިލްމެއް ކަމުގައިވާ "ނައިން މަންތްސް" ގެ ކޮޕީއެކެވެ. އޭގެ ވާހަކައިގެ ޕްލޮޓް އެކަންޏެއް ނޫނެވެ. "ވާށޭ މަށާ އެކީ" އަކީ އެ ފިލްމުގެ ޝޮޓަށް ފަހު ޝޮޓެއް ކާލައިގެން އޮލިމްޕަހަށް ވަދެ ފިލައި އޮތް ފިލްމެކެވެ.\nއެކަމަކު މި ފިލްމެއް ބަލައި އެއަށް ތައުރީފުކޮށް ހުސްނުވެގެން އުޅުނުއިރު މިއީ "ނައިން މަންތްސް" ގެ ކޮޕީއެއްކަމެއް އަޅުގަނޑަކަށް ހަމަ އެއްގޮތަކަށް ވެސް ނޭނގެ އެވެ. ހޮލީވުޑްގައި ނެރޭ ހުރިހާ ފިލްމުތަކެއް ބެލުމުގެ ފުރުސަތު ލިބިފައިނެތީމަ ކަމަށް ވެސް ވެދާނެ އެވެ. އެކަމަކު މީގައި ގޯސްވަނީ އަޅުގަނޑަށް ނުވަތަ މި ފިލްމެއް ބެލި އެހެން ބަޔަކަށް ވެސް ހޮލީވުޑްގެ ފިލްމު "ނައިން މަންތްސް" ބެލިފައި ނެތީމައެއް ނޫނެވެ.\nފިލްމެއް ކޮޕީކޮށްގެން އެ ފިލްމެއް އަޅުވައިގެން އެއަށް މުޅި ގައުމުގެ ތައުރީފު އޮހެމުންދާއިރު ވެސް "ވާށޭ މަށާ އެކީ" އަކީ "ނައިން މަންތްސް" ގެ ކޮޕީއެއްކަން އޭގެ ޕްރޮޑަކްޝަން ޓީމުން އެއްގޮތަކަށް ވެސް ހާމަކޮށްފައި ނުވާތީ އެވެ. ނުވަތަ އޭގެ އަސްލަކަށް ބަލައިގެން ތިމަންނާމެން އުފެއްދި ފިލްމެކޭ ވެސް މިހާތަނަށް ބުނެފައި ނުވާތީ އެވެ.\nއެކަމަކު ހުރިހައި ސިއްރެއް ފަޅާއަރާ އުސޫލުން، "ވާށޭ މަށާ އެކީ" ގެ ހަގީގަތް ވެސް މިއޮތީ ފަޅާއަރައިފަ އެވެ. މިހައި ހިސާބުން "ނައިން މަންތްސް" ގައި ވާގޮތް އަޅުގަނޑު ކިޔާލަދޭނަމެވެ.\nދަރިން ހޯދަން ބޭނުންނުވުމާއި ދަރިން ހޯދަން ބޭނުންވުން!\n"ހޯމް އެލޯން" ފަދަ މަޝްހޫރު ކޮމެޑީ ފިލްމުތައް ޑައިރެކްޓްކޮށްފައިވާ ކްރިސް ކޮލަމްބަސް 1995 ވަނަ އަހަރު ގެނެސްދިން "ނައިން މަންތްސް" ގެ ޕްލޮޓް ލައިނަކީ ވެސް މިއީ އެވެ. ފިލްމުގެ ލީޑް ކެރެކްޓާ ސެމިއުލް (އެކްޓަރު ހިއު ގްރާންޓް) އަކީ ކައިވެނިކޮށްގެން ކުދިން ހޯދުމުގެ ހިޔާލާ ވަރަށް ދެކޮޅު ޒުވާނެކެވެ. އެއާ ހިލާފަށް، އޭނާގެ ލޯބިވެރިޔާ، ރެބެކާ (ޖޫލިއޭން މޯ) އަކީ ކައިވެނިކޮށްގެން ދަރިން ހޯދަން ކެތްމަދުވެފައިވާ އަންހެނެކެވެ.\nއިތުރަށް މި ފިލްމުގެ ތެރެއަށް ވަންނަ ނަމަ ކިޔައިދޭން ޖެހޭނީ ގާތްގަނޑަކަށް، "ވާށޭ މަށާ އެކީ" ގެ ފިލްމުގައި ވި ހުރިހާ ކަމެއްގެ ވާހަކަ އެވެ.\nރެބެކާ އަކީ ޓީޗަރެކެވެ. ކައިވެނިކުރުމާއި ކުދިން ހޯދުމުގެ ހިޔާލާ ދެކޮޅަށް ސެމިއުލް އަށް "ވަސްވާސް" ދޭ ރައްޓެއްސަކު އޭނާގެ ހުރެ އެވެ. އޭނާ ކިޔައިދެނީ ސިންގަލް ލައިފްގެ މޮޅު ވާހަކަ އާއި މަޖާ ވާހަކަ އެވެ.\nކޮންމެއަކަސް، ދަރިއަކު ލިބިދާނެ ކަމަށް ވަރަށް ވިސްނައިގެން އުޅެނިކޮށް ރެބެކާ އެންމެފަހުން ސެމިއުލްގެ ދަރިއަކަށް ބަލިވެ އިންނަނީ އެވެ. އެ ވާހަކަ ރެބެކާ ބުނަނީ ސެމިއުލްގެ ކާރުގައި ދެ މީހުން އެކުގައި ދަމުންނެވެ. ބަނޑުބޮޑު ވާހަކަ ރެބެކާ އެންމެ ފުރަތަމަ ބުނުމުން އެ ވާހަކައެއް ސެމިއުލްއަކަށް ފުރަތަމަ ގެޓެއް ނުވެ އެވެ.\nއިރުކޮޅަކުން އެ ވާހަކައެއް ގެޓްވެ، ދެ މީހުންގެ ކާރު ދުއްވަމުން ދިޔަ މަގުން ކައްސާލައިގެން ގޮސް އެކްސިޑެންޓެއް ހިނގަނީ އެވެ. ބާތު ކޮންޓްރޯލްކުރުމަށް ނެގި ބޭހަކީ 100 ޕަސެންޓަށް ކޮންޓްރޯލްކުރެވޭ ބޭހެއް ނޫންކަން ސެމިއުލް އަށް އެނގެނީ އެއަށް ފަހު އެވެ.\nކޮންމެއަކަސް އެންމެ ފަހުން ރެބެކާ ބަނޑުބޮޑުވީމަ އެހާލާއިގެން ސެމިއުލް އުޅެނީ އެވެ. އެއްގޮތަކަށް ވެސް ރުހިގަބޫލުވެގެންނެއް ނޫނެވެ. މިހެން އުޅެނިކޮށް ބީޗުން ދިމާވާ މެދުއުމުރުގެ ދެމަފިރިއަކާއި އެމީހުންގެ ދަރިންގެ އުނދަގޫ ސެމިއުލްގެ ހަޔާތަށް ކަށިޖަހަން ފަށަނީ އެވެ. އެ ދެ މީހުންގެ ކުދިންތައް އުޅޭގޮތް ފެނުމުން ވެސް ސެމިއުލް އަށް ވިސްނެނީ އޭނާގެ އެކުވެރިޔާ ދެއްކި ވާހަކަތަކަކީ މުޅިން ވެސް ރަނގަޅު ވާހަކަތަކެއް ކަމަށެވެ.\nދެން އެހެން ދިމާލަކަށް ޖެހިލަމާ ހިނގާށެވެ. ރެބެކާ ޑޮކްޓަރަކަށް ދައްކަން ޖެހޭތީ އޭނާ ގޮވައިގެން ސެމިއުލް ޑޮކްޓަރަށްދާއިރު އެމީހުންނާ ލައިގަންނަނީ ރަޝިއަން އެކްސެންޓުން ވާހަކަ ދައްކާ ޑޮކްޓަރަކާ އެވެ. އަދި މި ޑޮކްޓަރަކު (ރޮބިން ވިލިއަމްސް) ވަނީ ވަރަށް ވެސް މަޖާ ޑޮކްޓަރަކަށެވެ. ހަ ބަސް ރީއްޗަށް ނުކިޔޭ ނުވަތަ އެއް ބަސް އަނެއް ބަހާ އޮޅުވާލާ ވަރުން ކިޔާނުކިޔާއެއްޗެއް ވެސް ފަހުމް ނުވާ ފަދަ ގޮތަށް ވާހަކަ ދައްކާ ޑޮކްޓަރަކަށެވެ.\nމިފަދަ ހާލެއްގައި ގޮސް ރެބެކާ ވިއްސަން ތައްޔާރުވަމުން ދަނިކޮށް ސެމިއުލް ހޭނެތިގެން ވެއްޓެނީ އެވެ. މިހެން ގޮސް މި ފިލްމު ނިމެންދެން ވެސް އޭގައި ވާނުވާ ކިޔައިދެވިދާނެ އެވެ. އެކަމަކު "ވާށޭ މަށާ އެކީ" ބެލި މީހަކަށް މިއިން އެއްވެސް ކަމެއް އާ ކަމަކަށް ނުވަތަ އާ މަންޒަރަކަށް ނުވާނެ އެވެ.\nމިއީކީ އެއްގޮތަކަށް ވެސް އިންސްޕަޔާވުމެއް ނޫން!\nއެހެން ކަމުގައިވާ ނަމަ، އެންމެ ރަނގަޅުވާނީ މި ވައްތަރަށް އިންސްޕަޔާނުވިއްޔާ އެވެ. "ވާށޭ މަށާ" އެކީ" އަކީ "ނައިން މަންތްސް" ގެ ތައްގަނޑުން ފިހެލައިގެން ގެނެސް ވިއްކަމުން އަންނަ ނިކަން މީރު ކޭކެވެ. އަޅުގަނޑު ކިޔައިދޭނަމެވެ!\nހިއު ގްރާންޓް އެ ފިލްމުގައި ކުޅެފައިވާ ކެރެކްޓާ، ސެމިއުލްގެ ރޯލު، ވާށޭ މަށާ އެކީގައި ކުޅެފައި ވަނީ ޒުވާން އެކްޓަރު، ޖުމައްޔިލް ނިމާލް އެވެ. ކުޑަކުދިންގެ ޓީޗަރެއްގެ ރޯލު ކުޅެފައިވާ ރެބެކާގެ ކެރެކްޓާ، ހަމަ ކުޑަކުދިންގެ ޓީޗަރެއްގެ ގޮތުގައި "ވާށޭ މަށާ އެކީ" ގައި ކުޅެފައި ވަނީ މަރިޔަމް މަޖުދާ އެވެ. މި ފިލްމުގައި މުހައްމަދު ފައިސަލް ކުޅެފައިވާ ކެރެކްޓާ އަކީ، ނުބައި ވަސްވާސްދޭ، ސެމިއުލްގެ އެކުވެރިޔާ އެވެ.\nއަދި އެއް ވާހަކައެވެ. ޕެޓެއްގެ ގޮތުގައި ޖުމައްޔިލް ފިލްމުގައި ބުޅަލެއް ގެންގުޅުނުއިރު، "ނައިން މަންތްސް" ގައި ގާރާންޓް ވެސް ޕެޓަކަށް ބުލަލެއް ގެންގުޅެ އެވެ. އަދި ވަކި ހިސާބަކުން އޭނާ އަށް ޖެހެނީ އެ ބުޅާ ދޫކޮށްލާށެވެ. އެއީ ރެބެކާ، ދިވެހި ފިލްމުގައި ނަމަ، ނަތާޝާ ބަނޑުބޮޑުވާ ހިސާބުން "ޑޮކްޓަރު ރަޝިއާ" ބުޅަލުގެ "ޕޫޕް"އާ ބެހޭ ގޮތުން ނަގައިދޭ އޮޅުންބޮޅުންބޮޑު ފިލާވަޅުތަކަށް ފަހު އެވެ.\nމި ޑޮކްޓަރަކާ ފިލްމުގެ މެއިން ދެ ކެރެކްޓާ ބައްދަލުވާ މަންޒަރު ކޮޕީކޮށްފައި އޮތް ވަރު ކިޔައިދިނުމުގެ ކުރިން އަދި އެއަށް ވުރެ ބޮޑަށް ކޮޕީކޮށްފައި ހުރި އެހެން މުހިންމު މަންޒަރުތަކެއްގެ ވާހަކަ ކިޔައިދޭނަމެވެ.\nމިސާލަކަށް "ވާށޭ މަށާ އެކީ" ގައި ޖުމައްޔިލް އާއި މަޖުދާގެ ބީޗު ސީން އެވެ. ޖުމައްޔިލް ކުކުޅު ފައެއް ކާން އުޅެނިކޮށް، މަތިމަތިން އަންނަ ބޯޅައެއް އަނގަމައްޗަށް އަރައި ކަރުތެރޭގައި އެ ކުކުޅުފައި ތާށިވަނީ އެވެ. "ނައިން މަންތްސް" ގެ މަންޒަރުގައި ހިއު ގްރާންޓްގެ ބޮލުގައި އައިސް ޖެހެނީ، ވައިގެ ތެރެއިން ވެއްޓިގެން އަންނަ މަޑިއެކެވެ.\nދެން މި މަންޒަރުގެ ތެރެއިން ޖުމައްޔިލް އާއި މަޖުދާއާ ދެމަފިރިއަކާއި އެމީހުންގެ ހަލަނި ކުދިންކޮޅަކާ ބައްދަލުވާގޮތަށް "ނައިން މަންތްސް" ގައި ވެސް ހަމަ އެ މަންޒަރު އާދެ އެވެ. އަދި އެ ކުދިންތައް އައިސް ކާ އެއްޗެހި ހާވައި އުޅޭ ގޮތް ފެނުމުން ޖުމައްޔިލްގެ މޫނު މައްޗަށް ޖައްސާ ވައްތަރު ގްރާންޓްގެ މޫނުމަތިން ވެސް ފެނެ އެވެ.\nކުރުކޮށް ބުނަނީ ނަމަ ނުވަތަ މިކަން ސަމާސާއަކަށް ހަދަނީ ނަމަ "ނައިން މަންތްސް" ގެ މި މަންޒަރާ "ވާށޭ މަށާ އެކީ" ގެ މަންޒަރުގައި ތަފާތީ ރާއްޖޭގެ ހުދު ދޮންވެލީގެ ބީޗެވެ.\nދެން އެހެން މަންޒަރެއްގެ ވާހަކަ އެވެ. ޕްރެގްނަންޓްކަން ޖުމައްޔިލް އަށް އެނގޭ ހިސާބެވެ. އެ ވާހަކައެއް މަޖުދާ ބުނަނީ ދެ މީހުން ޖީއެން ސައިކަލެއްގައި ދަމުންނެވެ. "ނައިން މަންތްސް" ގައި އެ ވާހަކަ ރެބެކާ ބުނަނީ ސެމިއުލްގެ ކާރުގައި ދަމުންނެވެ. ދެ ފިލްމުގައި ވެސް ދެން ހިނގަނީ އެކްސިޑެންޓެކެވެ.\nއެއަށް ފަހު ބާތު ކޮންޓްރޯލް ޕިލްސް އާއި އެއާ ބެހޭ ފިލާވަޅުތަކެއް ދެ ފިލްމުގައި ވެސް ނަގައިދެ އެވެ.\nމީގެ އިތުރުން ހެއްވާ މަޖާ ރަޝިއަން އެކްސެންޓްގެ ޑޮކްޓަރަށް ޖެހިލާއިރު، އޭނާގެ ކޮޓަރިއަށް ފިލްމުގެ ލީޑް މި ދެ ކެރެކްޓާ ފުރަތަމަ ދާ މަންޒަރުގައި ވެސް އަސްލު އެއްވެސް ތަފާތެއް ނެތެވެ. "ވާށޭ މަށާ އެކީ" ގައި ޖުމައްޔިލް އާއި މަޖުދާ އެ ކޮޓަރިއަށް ވަންނައިރު ރަޝިއަން އެކްސެންޓްގެ ޑޮކްޓަރު ފެންނަނީ އޮޕެރާ ލަވައެއް ޖަހާލައިގެން ލަވަކިޔަން އުޅޭ މަންޒަރެވެ.\n"ނައިން މަންތްސް" ގައި މި ރަޝިއަން ޑޮކްޓަރު އުޅެނީ އެކަހަލަ މަޖާ ފީލްއެއްގެ ފޯނު ކޯލެއްގަ އެވެ. ދެން ތެޅިގަނެގެން އެނބުރި ރެބެކާ އާއި ސެމިއުލްއާ ވާހަކަ ދައްކަން ފަށައިގެން އެއް ބަސް އަނެއް ބަހާ އޮޅުވަމުން ކުރިއަށް ދަނީ އެވެ. ދިވެހި ފިލްމުގައި ވެސް ހަމަ އެގޮތެކެވެ. އަދި 90 ޕަސެންޓް ސޭމް ޑައިލޮގްސް އެވެ.\nވިހަން ވައްދާ މަންޒަރު ނުވަތަ ފިލްމުގެ ކްލައިމެކްސް ވެސް އޮތީ 99 ޕަސެންޓަށް ކޮޕީކޮށްފަ އެވެ. މިސާލަކަށް "ވާށޭ މަށާ އެކީ" ގައި ޖުމައްޔިލް ހޭނެތިގެން ވެއްޓޭ އިރު "ނައިން މަންތްސް" ގައި ސެމިއުލް ވެސް ހޭނެތިގެން ވެއްޓެ އެވެ. އަދި އެގޮތަށް އޭނާ ވެއްޓުމަށް ފަހު ދެ ފިލްމުގައި ވެސް "ނުބައި މާނަ އޯޑިއެންސަށް ނެނގޭ ފަދަ" މަންޒަރުތަކެއް ދައްކުވަ އެވެ.\nއަދިވެސް ދެ ފިލްމުގެ އެއްގޮތް ގޮތުގެ ވާހަކަ ނުވަތަ "ވާށޭ މަށާ އެކީ" އިން "ނައިން މަންތްސް" ކޮޕީކޮށްފައި އޮތްވަރު ކިޔައިދޭންވީ ހެއްޔެވެ؟ "ވާށޭ މަށާ އެކީ" ގައި ގެނެސްދިން ސައިޑް ކޮމެޑީ ސްކެޗުތަކަކީ، އެއީ ފައިސަލްގެ ފަރާތުން ނުވަތަ އެހެން ކެރެކްޓާއެއްގެ ފަރާތުން އަބަދުވެސް ކޮންމެވެސް މީހަކަށް ބަދުނަސީބު ގޮތެއް ދިމާވާ ގޮތް ދައްކުވައިދޭ މަންޒަރުތައް، އެއީ ވަަރަށް ވެސް ކަމުދިޔަ ސީންތަކެކެވެ. އެކަމަކު މި ކޮމެޑީ ސްކެޗްތައް "ނައިން މަންތްސް" ގައި ވެސް ހިމެނެ އެވެ.\nއެހެންވީމަ މި ހުރިހާ ސަބަބުތަކަކަށް ބަލާއިރު "ވާށޭ މަށާ އެކީ" އަކީ "ނައިން މަންތްސް" އިން އިންސްޕަޔާވެގެން އުފެއްދި ފިލްމެކޭ ނުވަތަ އޭގެ ޕްލޮޓާ ކޮންމެވެސް ވަރަކަށް ގުޅުންހުރި ފިލްމެކޭ ބުނެވޭކަށް ނެތެވެ. ވަކިން ހާއްސަކޮށް މި ދެ ފިލްމު އެއްގޮތްވުމަކީ އިއްތިފާގަކަށް ވެސް ނުވެ އެވެ. -- މިއޮތީ ނިކަން ރަނގަޅަށް، "ނައިން މަންތްސް" ކޮޕީކޮށް އޭގެ ފޮނިކޮޅު ބޯލައިފަ އެވެ!!\nފިލްމުގެ ދެ ތަރިން ކަމުގައިވާ ޖުމައްޔިލް އާއި މަޖުދާ. --ފޮޓޯ: ޑާކް ރެއިން އެންޓަޓެއިންމަންޓް\nމި ފެންވަރަށް ޑާކް ރެއިން ވެއްޓުނީމަ ކަންބޮޑުވޭ!\nޑާކް ރެއިން އެންޓަޓެއިންމަންޓަކީ ދިވެހި ސިނަމާގެ ދިރުމޭ މީހުން ބުނަމުން އައި ސަބަބުތަކުގައި އެމީހުން މިއޮތީ ކޮޅުފައިން ޖަހައިފަ އެވެ. ހަގީގަތުގައި ވެސް ފެންވަރު ރަނގަޅު ފިލްމުތަކެއް އުފައްދަމުން، ދިވެހި ސިނަމާގެ ފެންވަރު މަތިކުރަމުން އައި ބަޔަކު، ފިލްމު ހަދައިގެން އެއިން ބޮޑު ވިޔަފާރިއެއްކުރުމުގެ ދަހިވެތިކަމުގައި މިފަދަ ދަރަޖައަކަށް ވެއްޓިގަތުމަކީ ވަރަށް ވެސް ލަދުވެތިކަމެކެވެ.\nދިވެހި ފިލްމީ ދާއިރާގެ އެހެން މީހުންނަށް ނަމޫނާ ދައްކަން އޮތް އެންމެ ފެންވަރު ރަނގަޅު ސްޓޫޑިއޯ އިން އަމިއްލަ އަށް އެމީހުންގެ އަގު ވައްޓާލީ އެވެ. ހަގީގަތަކީ ފިލްމީ ދާއިރާގެ އެހެން ބަޔަކު ކޮޕީކުރިޔަސް އެކަމަކާ އާންމު ބެލުންތެރިން ކަންބޮޑެއް ނުވާނެ ކަމެވެ. ސަބަބަކީ އެހެން މީހުން އަބަދުވެސް ކޮޕީކުރާތީ އެވެ.\nއެކަމަކު ޑާކް ރެއިން އިން ކޮޕީކޮށްފައި، އަދި އެވަރު ނުވެގެން، ބެލުންތެރިންނަށް އޭގެ ހަގީގަތަށް އޮޅޭ ގޮތަށް ފިލްމެއް ގެނެސްދިނީމަ ދެން ކުރާ މަސައްކަތަށް އިތުބާރުކުރާނީ ކިހިނެތް ހެއްޔެވެ؟ މިސާލަކަށް، ޑާކް ރެއިން އިން "ޒަހަރު" އޭ ކިޔާ ފިލްމެއް ގެނެސްދިންއިރު އެއީ ކޮޕީކޮށްފައިވާ ފިލްމެއް ނޫން ކަމަށާއި އެއީ "އިންސްޕިރޭޝަނެއް" ކަމަށް އެންމެ ކުޑަމިނުން ބުނެލި އެވެ. އެކަމަކު އެއީ ވެސް ކިހިނެތް ވެފައި އޮތް ކަމެއްކަން އޭގެ ހޮލީވުޑްގެ ފިލްމާއި "ޒަހަރު" ބެލި މީހަކަށް ވެސް އެނގޭނެ އެވެ.\nދަންނަވަން މި އުޅޭ ވާހަކަ އަކީ ކޮޕީކޮށް މި ފާޑަށް އޯޑިއެންސަށް ކެހި ދިނުމަކީ ޑާކް ރެއިން އެންޓަޓެއިންމަންޓްގެ ފެންވަރެއް އަދި ގުޅޭ ކަމެއްވެސް ނޫނޭ އެވެ. ސަބަބަކީ ތި ސްޓޫޑިއޯ އަކީ ދިވެހި ފިލްމަށް، ވަކިން ހާއްސަކޮށް ފެންވަރު ރަނގަޅު ދިވެހި ފިލްމަށް ލޯބިކުރާ ވަރަށް ގިނަ ބައެއްގެ އުއްމީދާ ނިކަން ބޮޑަށް ގުޅިފައިވާ ސްޓޫޑިއޯއެއް ކަމަށްވާތީ އެވެ.\nއެހެންވީމަ، ޑާކް ރެއިން އިން ކޮޕީއެއް ނުކުރާނެއޭ، އެމީހުން ގެނެސްދޭނީ ނިކަން ކޮލިޓީ، އޮރިޖިނަލް ފިލްމުތަކޭ ބުނާ މީހުން މިއަދު ކިހާ ލަނދެއް ގަންނާނެ ހެއްޔެވެ؟\nގަބޫލުކުރަން ޖެހޭ ހަގީގަތަކީ، ކަމަކަށް ނުވަތަ އެއްޗަކަށް މާ ބޮޑަށް ދަހިވެތިވެއްޖެ ނަމަ މީހާގެ ސިކުނޑި ކޮރަޕްޓްވެ، އެމީހެއް ނުވަތަ ތަނެއް ނުވަތަ އެއްޗަކަށްވިޔަސް، ހަލާކުވެގެން ހިނގައިދާނެ ކަމެވެ. ފެންނަ މަންޒަރަށް ބަލާއިރު ޑާކް ރެއިން އަށް ވަމުން އެ ދަނީ މިހެންނެވެ. އެމީހުން މިހާރު އެ ދުވަނީ ކޮމާޝަލް ދެ ތިން ފިލްމެއް އުފައްދައިގެން ލިބުނު ބޮޑު ފައިދާގެ ފަހަތުންނެވެ. އެކަމަކު ކޮޕީ ފިލްމު ނެހެދިޔަސް ޑާކް ރެއިން އަކީ ދިވެހި ސިނަމާ އަށް އިންގިލާބެއް ގެނެވޭ ވަރުގެ ފުރާޅެކެވެ.\nނަމަވެސް ފެންނަ މަންޒަރު ތަފާތެވެ. "ޒަހަރު" އަށް ފަހު "އެންމެ ފަހު ވިންދާ ޖެހެންދެން" އަދި "ވާށޭ މަށާ އެކީ" ވެސް މިވީ ކޮޕީއަކަށެވެ.\nފިލްމުގެ ޓީމާ އެކު ސްކްރީންރައިޓަރު މަހުދީ އަހުމަދު (ކ): ފިލްމުގެ ސްކްރީންޕްލޭ އާއި ކޮމެޑީ ސްކެޗްތަކުގެ ފޮނި މަހުދީ އަށް ހައްގެއް ނޫން. --ފޮޓޯ: ޑާކް ރެއިން އެންޓަޓެއިންމަންޓް\nކުރި ހުރިހާ ތައުރީފެއް މި ޖެހުނީ އަނބުރާ ގެންދަން!\nވަރަށް ވެސް ދެރަ އެވެ. އެކަމަކު "ވާށޭ މަށާ އެކީ" އަށް އޮއްސި ހުރިހާ ތައުރީފެއް ގެންދަން އަޅުގަނޑު ބޭނުމެއް ނުވެ އެވެ. ސަބަބަކީ އެ ފިލްމަކީ ކޮޕީކޮށްފައި އޮތް ފިލްމަކަށްވިޔަސް އެއަށް ކޮށްފައިވާ މަސައްކަތުގައި ކޮންމެވެސް ވަރެއްގެ އިހްލާސްތެރިކަމެއް ވެސް އޮތީމަ އެވެ. ރަނގަޅު ފިލްމެއް އުފައްދަން ކޮށްފައިވާ ބުރަ މަސައްކަތް އެ އޮތީ ފެންނާށެވެ. އަދި ނަތީޖާ ވެސް ވަރަށް، ވަރަށް ރަނގަޅެވެ. ވަކިން ހާއްސަކޮށް ފިލްމުގެ މެއިން ކާސްޓް އަދި ޑައިރެކްޓަރާއި ސިނެމެޓޯގްރެފީގެ މަސައްކަތަށް ހަމަ ތައުރީފު ހައްގެވެ.\nކޮޕީ ފިލްމަކަށް ވިޔަސް "ވާށޭ މަށާ އެކީ" އަކީ ފޫހިނުވެ ބަލައިލެވޭ އަދި ނިކަން ބޮޑަށް ގަޔާވެގެން ބަލައިލެވޭނެ ފިލްމެކެވެ. އެކަމަކު އަޅުގަނޑަށް ހީވާ ގޮތުން މިގޮތަށް، މިހައި ގަޔާވެގެން މި ފިލްމު ބެލޭނީ، "ނައިން މަންތްސް" ނުބަލާ އަޅުގަނޑު ކަހަލަ މީހުންނަށް އެކަންޏެވެ.\n"ވާށޭ މަށާ އެކީ" ގެ ބުރަ މަސައްކަތަށް އަތްޖަހާވަރުވިޔަސް އޭގެ އަސްލު މުޅިން ކޮރަޕްޓްވެފައި އޮތުމުން މުޅި މަންޒަރު މި ވަނީ އެއްކޮށް ބަދަލުވެފަ އެވެ. މަހުދީ އަހުމަދު ލިޔެފައިވާ ސްކްރީންޕްލޭގެ ކްރެޑިޓް ނަގަން އޭނާ އަށް ކެރުނަސް ނުވަތަ އެ ކްރެޑިޓް މަހުދީ އަށް ދޭން ޑާކް ރެއިން އަށް ކެރުނަސް، އަޅުގަނޑަކަށް ލާހިކެއް ނޫނެވެ.\nޑާކް ރެއިން އާއި ދެން ތިބި އެހެން ބަޔަކު ވެސް ހައުސް ފުލް ޝޯތަކެއް ދައްކައިގެން އެތައް ހާސް ރުފިޔާގެ ފައިދާއެއް ނަގަމުން އެ ގެންދަނީ އެހެން ބައެއްގެ ބުރަ މަސައްކަތުން އެއްކޮށްފައިވާ ހިޔާލުތަކެއް "ވާށޭ މަށާ އެކީ" ގެ ނަމުގައި ވިއްކައިގެންނެވެ. އެހެންވީމަ އެމީހުންނާ އެކުގައި ވާން ކިތަންމެ ބޭނުންވިޔަސް އެ ކޮރަޕްޓް ހިޔާލުތަކުގެ ތެރޭގައި އިށީނދެ އިންނާނެ ގޮތެއް އަޅުގަނޑަކަށް ނުވިސްނެ އެވެ.\nވަކިން ހާއްސަކޮށް، ހަގީގަތް ނޭނގި، މަހުދީ އަށް ކުރެވުނު ތައުރީފު އަނބުރާ ގެނެސް، އަވަސްގެ ކިޔުންތެރިންގެ ކިބައިން އަޅުގަނޑު މައާފަށް ވެސް އެދެމެ އެވެ. މޮޅު ސްކްރީންރައިޓަރަކަށް މަހުދީވެދާނެ އެވެ. އެކަމަކު މިފަހަރު އޭނާ މޮޅު މިވީ ކޮޕީކުރާށެވެ. މިއީ އޮރިޖިނަލް މަސައްކަތްތަކުން ލިބިފައިވާ ގަދަރާއި ޝަރަފް ވެސް މަހުދީ އަށް މަލާމާތްކުރާނެ ކަމެކެވެ.\nމި ބޮޑު އޮޅުވާލުމަށް ފަހު، ހަގީގަތުގައި ޑާކް ރެއިން ވެސް ބެލުންތެރިންގެ ކިބައިން މައާފަށް އެދެންޖެހޭ ކަމަށް ނުވަތަ މި ފިލްމު "ނައިން މަންތްސް" ގެ ކޮމްޕްލީޓް ރިޕްއޯފްއަކަށްވީ ގޮތް ބެލުންތެރިންނާއި ފޭނުންނަށް އޮޅުންފިލުވައިދޭން ވެސް ޖެހެ އެވެ. އަޑުތައް އަރާފައިވާ ގޮތުން މި ފިލްމަކީ ކޮޕީއެއްކަން ޑާކް ރެއިން އަށް އެނގުނީ ފިލްމުގެ ޝޫޓިން ފެށި ފަހުންނެވެ. އެހެން ކަމަށްވާ ނަމަ މި ފިލްމުގެ ބިހައިންޑް ދަ ސީންސްގައި ވަރަށް ބޮޑު މައްސަލައެއް ވެސް އެބައުޅެ އެވެ.\nމިވަރުން މިކަންތައްދާ ނަމަ ޑާކް ރެއިން އިން "ވާށޭ މަށާ އެކީ" ގެ ކާމިޔާބީއާ އެކު އިއުލާނުކޮށްފައިވާ އާ ފިލްމު "މަގޭ ބިޓުގެ ވެޑިން"، "މައި ބިގް ފެޓް ގްރީކް ވެޑިން" ނުވަތަ "މައި ބެސްޓް ފްރެންޑްސް ވެޑިން" އަށް ވެސް ބަދަލުވެދާނެ އެވެ.


League Nimmalaifi, Championakah Maziya - Vaguthu\nއީގަލްސް ކޮޅަށް ލަނޑު ޖެހުމަށްފަހު މާޒިޔާއިން އުފާފާޅުކުރަނީ-- ފޮޓޯ: އެފްއޭއެމް\nދިރާގު ދިވެހި ޕްރިމިއަރ ލީގުގެ ތިންވަނަ ބުރުގެ ކުޅުން ކުރިޔަށްނުގެންދަން ފުޓުބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) އިން ނިންމުމާއެކު ލީގު ޗެމްޕިއަންކަން މާޒިޔާ ސްޕޯޓްސް އެންޑް ރެކްރިއޭޝަން އަށް ލިބިއްޖެއެވެ.\nމީގެކުރިން ލީގު ކުޅޭގޮތަށް ހަމަޖެހިފައިއޮތީ ތިން ބުރު ކުޅޭ ގޮތަށެވެ. ދެވަނަ ބުރާއި އެކު ލީގުގެ ކުޅުން ނިންމާލިކަން ހާމަކޮށްދެއްވީ މިއަދު ބޭއްވި އެފްއޭއެމްގެ ކޮންގްރެސްގައި އެފްއޭއެމްގެ ރައީސް ބައްސާމް އަދީލް ޖަލީލެވެ. އެފްއޭއެމުން މިގޮތަށް ނިންމީ ކޮވިޑުގެ ހާލަތާއި ގުޅިގެން ލީގުގެ ކުޅުން ކުރިޔަށްގެންދަން އުނދަގޫތަކެއް ހުރުމުންނެެވެ.\nމިއަދު ބޭއްވި އެފްއޭއެމްގެ ކޮންގްރެސްގައި ވާހަކަފުޅުދައްކަވަމުން ބައްސާމް ވިދާޅުވީ ލީގު ނިންމާލަން ނިންމީ ކުލަބުތަކާއެކު މަޝްވަރާކުރުމަށް ފަހު އެފްއޭއެމުގެ އެކްސްކޯ އިންނެވެ.\nމިއީ މާޒިޔާއިން ލީގު ޗެމްޕިއަންކަން ހޯދި ތިންވަނަ ފަހަރުކަން ފާހަގަކޮށްލެވެއެވެ. ލީގު ޗެމްޕިއަންކަން މާޒިޔާއަށް ލިބުނީ މެޗަކުން ބަލިނުވެ ކުޅުނު 14 މެޗުން 34 ޕޮއިންޓާއެކު އެވެ. ދެވަނައިގައި އޮތް ވެލެންސިއާ އަށް 14 މެޗުން ލިބިފައިވަނީ 25 ޕޮއިންޓެވެ. ތިންވަނައިގައި ކުލަބް ގްރީންސްޓްރީޓްސް އޮތީ 14 މެޗުން 19 ޕޮއިންޓާ އެކުއެވެ.\nމިފަހަރުގެ ސީޒަނުގެ ދެ ބުރުގައި މާޒިޔާއިން ތިން ކޯޗުން ފެނިގެންދިޔަ އެވެ. އެންމެ ފުރަތަމަ ކޯޗުކަމާއި ހަވާލުވީ މުހައްމަދު ނިޒާމް (ނިޒާމްބެ) އެވެ. ސީޒަންގެ ކުރީކޮޅު އޭނާ ވަކިވުމުން ދެން ހަވާލުވީ އެސިސްޓަންޓް ކޯޗު އަހުމަދު ސުޒެއިރު (ކޮއްކޮ) އެވެ. ދެން އެ ޓީމުގެ ކޯޗުކަމާއި ހަވާލުވީ މިހާރުވެސް އެ ޓީމުގެ ކޯޗުކަން ކުރަމުން އަންނަ ސާބިއާ ގައުމީ ޓީމުގެ އެސިސްޓަންޓް ކޯޗު ރިސްޓޯ ވިޑަކޮވިޗް އެވެ.\nލީގު ނިންމާލަން އެފްއޭއެމުން ނިންމިއިރު އެ އިދާރާއިން ވަނީ މިއަހަރުގެ އެފްއޭ ކަޕާއި ޕްރެޒިޑެންްސް ކަޕުވެސް ނުބާއްވަން ނިންމާފައެވެ. މި މުބާރާތް މިދިޔަ ތިން އަހަރުވެސް ބާއްވާފައެއް ނުވެއެވެ. މިއާއެކު އަންނަ އަހަރުގެ އޭއެފްސީ ކަޕުން ފުރުސަތު ލިބުނީ މާޒިޔާގެ އިތުރުން ދެވަނަ ހޯދި ކުލަބް ވެލެންސިއާ އަށެވެ.\nބެންގަލޫރުން މާޒިޔާ ބޮޑު ތަފާތަކުން ބަލިކޮށްފި\nމޯހަން ބަގާން އަތުން ބަލިވެ މާޒިިޔާއަށް އޭއެފްސީ ކަޕު ނިމިއްޖެ\nބަޝުންދަރަ އަށް އެޑްވާންޓޭޖުތަކެއް، މާޒިޔާ ކުޅޭނީ ގައުމަށްޓަކައި- މާޒިޔާ ކޯޗު


އިންޑިއާގެ ގޯއެއާގެ ދަތުރުތައް ރާއްޖެއަށް ފަށަން ނިންމައިފި | Fuvahmulahcity\nއިންޑިއާގެ ގޯއެއާގެ ދަތުރުތައް ރާއްޖެއަށް ފަށަން ނިންމައިފި\n2 އަހަރު ކުރިން August 31, 2018 Mohamed Ninaaz0ޚިޔާލު\nއިންޑިއާގައި އެންމެ ބާރަށް ކުރިއަރަމުން އަންނަ ގޯއެއާގެ ދަތުރުތައް ދިވެހިރާއްޖެ އަށް ފަށަން އެއެއާލައިނުން ތައްޔާރުވަމުންދާ ކަމަށް މީޑިއާ ރިޕޯޓްތައް ބުނެފިއެވެ.\nއިންޑިއާ ގޯއެއާގެ ބައިނަލްއަޤުވާމީ ދަތުރުތައް އޮކްޓޯބަރ މަހު ރާއްޖޭގެ އިތުރުން ތައިލެންޑަށް ވެސް ފަށާނެއެވެ.\nރިޕޯޓްތައް ބުނާ ގޮތުގައި އޮކްޓޯބަރ 14 ވަނަ ދުވަހު އިންޑިއާގެ މުމްބާއީ އާއި ނިއުދިއްލީ އިން ރާއްޖެ އަށް ދަތުރުތައް ފެށުމަށް ގޯއެއާ އިން ވަނީ ނިންމާފައެވެ. މިދަތުރުތަކުގައި ވަރަށް އަވަހަށް ބެންގަލޫރުން ވެސް ރާއްޖެ އަށް ދަތުރު ކުރުމުގެ ފުރުސަތު ފަސެންޖަރުންނަށް ފަހިކޮށްދިނުމަށް ގޯއެއާ އިން ވަނީ ނިންމާފައެވެ.\nކުރިއަށް އޮތް ފަތުރުވެރިންގެ ސީޒަނާއި ދިމާކޮށް އިންޑިއާގެ ގޯއެއާގެ ދަތުރުތައް ރާއްޖެއަށް ފަށަން ނިންމާފައި ވާއިރު އިންޑިއާގެ ފަތުރުވެރިން ރާއްޖެ އަށް ޒިއާރަތް ކުރުން ވަނީ ފަހަކަށް އައިސް ވަރަށް ބޮޑަށް އިތުރުވެފައެވެ. ހާއްސަކޮށް ބޮލީވްޑްގެ މަޝްހޫރު ފަންނާނުންގެ އެންމެ މަގުބޫލް މަންޒިލަކަށް މިހާރު ވެފައި ވަނީ ރާއްޖެ އެވެ.\nރާއްޖެއަށް ދަތުރުތައް ފަށާ ގޯއެއާ އަކީ 2005 ވަނަ އަހަރު އުފެއްދި އެއާލައިނެކެވެ. އެއާލައިނުން މިހާރު ވެސް 23 މަންޒިލަކަށް ކޮންމެ ދުވަހަކު 140 އަށް ވުރެ ގިނަ ދަތުރު ކުރެއެވެ. އިންޑިއާގެ ވައިގެ ދަތުރުފަތުގެ 8.4 އިންސައްތަ ހިއްސާ ކުރަނީ ގޯއެއާއެވެ.\nގޯއެއާ އިން ވަނީ 2011 ވަނަ އަހަރު އެއާބަސް އޭ320 ގެ 72 ފްލައިޓަށް އޯޑަރު ކޮށްފައެވެ. އެއޯޑަރުގެ އަގު 4.7 ބިލިއަން އެމެރިކާ ޑޮލަރަށް އަރައެވެ. އެއޯޑަރުގެ ދަށުން ބައެއް ފްލައިޓްތައް މިހާރު ވަނީ ގޯއެއާ އަށް ޑެލިވަރީ ވެސް ކޮށްފައެވެ. އޭގެ އިތުރުން 2016 ވަނަ އަހަރު ގޯއެއާ އިން ވަނީ 7.7 ބިލިއަން ޑޮލަރުގެ އެއްބަސްވުމެއްގައި ވެސް އެއާބަސް އާއި އެކު ސޮއި ކޮށްފައެވެ. މިހާރު އެއާބަސް އިން ގޯއެއާ އަށް ޑެލިވަރީ ކޮށްދޭން ޖެހޭ ފްލައިޓްތަކުގެ އަދަދު ވަނީ 144 އަކަށް އަރާފައެވެ.\nއެހެންކަމުން ކުރިއަށް އޮތްތަނުގައި ދެކުނު އޭޝިއާ ސަރަހައްދުގެ އެންމެ ވަރުގަދަ އެއް އެއާލައިނަށް ގޯއެއާ ވެގެން ދާނެއެވެ.\n← ކޮލަމަފުށީގައި އިބޫ އާއި ދެކޮޅު ހަރަކާތެއް ނުހިންގަން ޕީޕީއެމް އިން ނިންމައިފި\nމިއަދު ދޫކޮށްލައިފިނަމަ ގައުމުގެ މުސްތަގްބަލާއި، މާދަމާގެ ޖީލުވެސް ގެއްލިދާނެ – ފައިސަލް →


މިހާރު ގޭގައި ތިބިގެން އިންޓަރނެޓް ބޭންކިންގ އަށް...\nމި ބަދަލު ގެނެސްފައިވަނީ މިދިޔަ ބުރާސްފަތި ދުވަހު\n22 މާރޗް 2020 | އާދީއްތަ 13:03\nބީއެމްއެލް އިންޓަރނެޓް ބޭންކިންގ އެޕްލިކޭޝަން\nގޭގައި ތިބިގެން އިންޓަރނެޓް ބޭންކިންގ އަށް ރަޖިސްޓަރކުރެވޭ ގޮތް ބޭންކް އޮފް މޯލްޑިވްސް (ބީއެމްއެލް) އިން ހަމަޖައްސައިފިއެވެ.\nމިހާތަނަށް އިންޓަރނެޓް ބޭންކިންގ އަށް އެދި ހުށަހެޅުމަށް އެޕްލިކޭޝަން ފޯމް ހުށަހަޅަން ޖެހެނީ ބޭންކުގެ ބްރާންޗަކަށެވެ. އަދި މިދިޔަ ބްރާސްފަތި ދުވަހު ބޭންކުން ގެނައި މި ބަދަލަށް ކަސްޓަމަރުންގެ ރަނގަޅު ތަރުހީބެއް ލިބެމުންދާ ކަމަށް ބޭންކުން ބުނެއެވެ.\nއިންޓަރނެޓް ބޭންކިންގ އަށް ރަޖިސްޓްރީކުރާނެ ގޮތް\nއެޕްލިކޭޝަން ފޯމު ޑައުންލޯޑް ކުރައްވާ\nއެޕްލިކޭޝަން ފޯމު ފުރިހަ މަފުރުއްވާ\nފޯމުގެ ފޮޓޯއެއް ނުވަތަ ފޯމު [email protected] އަށް އީމެއިލް ކޮށްލައްވާ\nއެހެން ފަރާތެއްގެ އެކައުންޓަކަށް ފައިސާ ފޮނުވުން. މިގޮތުން ބީއެމްއެލް، ރާއްޖޭގައި ހުންނަ އެހެން ބޭންކެއް ނުވަތަ ރާއްޖެއިން ބޭރު ބޭންކެއްގެ އެކައުންޓަކަށް ފައިސާ ފޮނުވާލެވޭނެ\nމި ހިދުމަތްތަކުގެ ތެރޭގައި އިންޓަރނެޓް، މޮބައިލް ބޭންކިން، ޕޭމަންޓްގޭޓްވޭ އަދި ޑިޖިޓަލް ވޮލެޓްގެ ހިމެނެ އެވެ. ބޭންކުގެ މެދުވެރިކޮށް ހިންގޭ މުއާމަލާތުގެ 90 އިންސައްތަ އަކީ ޑިޖިޓަލް ވަސީލަތްތައް ބޭނުންކޮށްގެން ހިންގޭ މުއާމަލާތްތަކެވެ.\n17 މެއި 2020 | އާދީއްތަ 00:41\nބްރާންޗަކަށް ގޮސްގެންނޭ އެންގީ އެކަން ވާނީ. ލޮކް ޑައުން ކުރި ފަހުންވެސް ތިޔަ ކަމެއް ނުކޮށްދީގެން މިއުޅެނީ\n17 މެއި 2020 | އާދީއްތަ 00:38\n2019 ވަނަ އަހަރުގެ ޑިސެމްބަރު މަހުން ފެށިގެން7ވަރަކަށް ފޯރމް ފޮނުވިއްޖެ. އިންޓަރނެޓް ބޭންކިން ޚިދުމަތް ލިބޭގޮތެއް ނުވެފަ މިހުންނަނީ. ހަފްތާއްކު އެއްފަހަރު ރޮއި އާދޭސް ވެސް އެބަކުރަން... ބީ.އެމް.އެލް ބިޒީކަމުން ދުވަސްތަކެއް ނަގާނެ ކަމަށް އަންގަނީ.\n14 މެއި 2020 | ބުރާސްފަތި 01:27\nފޮނި ކަނޑާނެ ކަމެއް ނެތް. ފޯރމް ފުރާ ފަ ދެ ފަހަރު ފޮނުވީމަވެސް ރިޖެކްޓް. ސޮއި ދިމާނުވެޔޯ. ޢެގެންވާނެ ދޯ މުސްކުޅިން ލައްވާ ފޯނުން ސޮއިކުރަންވީމަ ކުޑަތަ ފާތެއް އައިސްދާނެކަން. ގުޅައިގެން ވެރި ފައި ކުރަންވީނު.3މަސް މިވަނީ ބޭންކު ނެތް ރަށްތަކުގެ މުސްކުޅިންނަށް ފައިސާ ނުނެގޭތާ. ބޭންކުން ވެއްޖެއެންނު މިކަމަށް ހައްލެއް ގެންނަން. ޢަދިވެސް ފޮނި ކެނޑޭތޯ ބަލާތި.\n13 މެއި 2020 | ބުދަ 18:14\nފިންގާޕުރިންޓު ބެންކައް ދީ ފަ ތިބި ކަސްޓަމަރުންނަކައް ރަޖިސްޓުރީއެއް ނުކުރެވޭ\n23 މާރޗް 2020 | ހޯމަ 00:31\nހެނުވާނެ ރައްޔަތުންނޭ ބީއެމްއެލްގެ އެއްވެސްޚިދުމަތަކައް އެދޭކައްނުވާނެ ދިރިހުއްޓާމަރު. ނޫނީ ފޮޓޯއާއިއެކް ފިލާގެންއުޅޭ މީހެއްގެގޮތުގައި މީޑިއާ ޓީވީ ރޭޑިއޯ އިއލާންކުރުވާ ފަޓުލޫނު ބާލުވާނެ.


ރައީސުލްޖުމްހޫރިއްޔާގެ ނައިބު ބ. އަތޮޅު ކިހާދޫ ކައުންސިލާ ބައްދަލުކުރައްވައި މަޝްވަރާކުރައްވައިފި - The President's Office\nރައީސުލްޖުމްހޫރިއްޔާގެ ނައިބު ބ. އަތޮޅު ކިހާދޫ ކައުންސިލާ ބައްދަލުކުރައްވައި މަޝްވަރާކުރައްވައިފި\n9 އޮކްޓޫބަރު 2019، ރިފަރެންސް: 2019-797\nރައީސުލްޖުމްހޫރިއްޔާގެ ނައިބު ފައިޞަލް ނަސީމް، މާޅޮސްމަޑުލު ދެކުނުބުރީ ކިހާދޫ ކައުންސިލާ ބައްދަލުކުރައްވައި މަޝްވަރާކުރައްވައިފިއެވެ.\nމިއަދު ހެނދުނު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި، ކިހާދޫ ކައުންސިލްގެ މެމްބަރުންވަނީ ރަށުގެ ތަރައްޤީއަށް ރާވާފައިވާ މަސައްކަތްތަކާއި، ރައްޔިތުންގެ ހުރި ކަންބޮޑުވުންތަކުގެ މަޢުލޫމާތާއި ރަށުގެ ތަރައްޤީއަށް ބޭނުންވާ ކަންކަމާ ބެހޭ މަޢުލޫމާތު ރައީސުލްޖުމްހޫރިއްޔާގެ ނައިބާ ޙިއްޞާ ކުރައްވާފައެވެ.\nމިގޮތުން ރަށުގެ ބަނދަރު ހެދުމުގެ މަޝްރޫޢު ލަސްވަމުންދާތީ ކުރިމަތިވަމުންދާ ދަތިތަކާއި، ފެނާއި ނަރުދަމާގެ ނިޒާމު ޤާއިމުކުރެވިފައި ނެތުމުން ރަށުގެ ފެންފަށަލަ ތަޣައްޔަރުވެފައިވާ މައްސަލައާއި، ސްކޫލަށް ކުރިމަވެފައިވާ ބައެއް ދަތިތަކާއި، ރަށުގެ ރައްޔިތުންނަށް ބޭނުންވާ މިންވަރަށް ކަރަންޓުގެ ޚިދުމަތް ފޯރުކޮށް ނުދެވޭތީ ކުރިމަތިވާ އުނދަގޫތައް ފާހަގަކުރައްވާ ކައުންސިލަރުންވަނީ މިކަންކަމާއި ބެހޭގޮތުން ރައީސުލްޖުމްހޫރިއްޔާގެ ނައިބާ މަޝްވަރާ ކުރައްވާފައެވެ.\nމީގެ އިތުރުންވެސް، ރަށުގެ ތަރައްޤީއަށް ކުރަމުންދާ މަސައްކަތްތަކަށް އަލިއަޅުއްވާލައްވައި، ރައްކާތެރި ގޮތުގައި ކުނި ނައްތާލުމަށް ކުރަމުންދާ މަސައްކަތްތަކާއި، ރަށުގެ ކުޑަކުދީންނަށް ޚާއްޞަކޮށްގެން ޕާކެއް ބިނާކުރުމަށް ކުރާ މަސައްކަތް ގޮސްފައިވާ މިންވަރު ރައީސުލްޖުމްހޫރިއްޔާގެ ނައިބާ ޙިއްޞާ ކުރެއްވިއެވެ.\nމި ބައްދަލުކުރެއްވުމުގައި ވާހަކަފުޅު ދައްކަވަމުން ރައީސުލްޖުމްހޫރިއްޔާގެ ނައިބުވަނީ ރަށުގެ ތަޢުލީމީ ޙާލަތާއި ބެހޭ ގޮތުން މަޢުލޫމާތު ސާފުކުރައްވައި، ކިހާދޫ ދަރިވަރުން އެކި އިމްތިޙާނު ތަކުގައި ހޯދަމުންދާ އަލިގަދަ ކާމިޔާބީތައް ފާހަގަކުރައްވާފައެވެ. އަދި، ރަށު ކައުންސިލާ ކަމާއިބެހޭ އިދާރާތައް ގުޅިގެން ކުށް މަދުކުރުމަށް ކުރަމުންދާ މަސައްކަތްތަކުގެ މަޢުލޫމާތު ވެސް ރައީސުލްޖުމްހޫރިއްޔާގެ ނައިބު ސާފުކުރެއްވިއެވެ. އަދި ކިހާދޫގެ ތަރައްޤީއަށް ރޭވިފައި ހުރި މަޝްރޫޢުތަކުގެ މަސައްކަތްތަކާ ގުޅިގެން ކައުންސިލަރުން ފާހަގަކުރެއްވި ކަންކަން ބައްލަވައި ކަމާގުޅޭ މިނިސްޓްރީތަކާ މަޝްވަރާ ކުރައްވައިގެން އެކަންކަމަށް ޙައްލެއް ހޯއްދަވައިދެއްވުމަށް މަސައްކަތް ކޮށްދެއްވާނެ ކަމުގައިވެސް ރައީސުލްޖުމްހޫރިއްޔާގެ ނައިބު ވިދާޅުވިއެވެ.


Membaru Shaadu Ah HuLhudhoon Hoonuu Maruhabaaeh Dhan'navaifi\nމެމްބަރު ޝާހިދުއަށް ހުޅުދޫން ހޫނު މަރުހަބާއެއް ...\nމަރަދޫގައި ހިނގި އެކްސިޑެންޓެއްގައި2މީހެއްގެ ...\nރަށްޔިތުންގެ މަޖިލިހުގެ ހުޅުދޫ ދާއިރާގެ މެމްބަރު މުހައްމަދު ޝާހިދު ގިނަދުވަސްތަކަކަށްފަހު ރޭ ހުޅުދުއަށް ވަޑައިގެންފިއެވެ.\nރޭ ޝާޑު ހުޅުދުއަށް ވަޑައިގެންނެވުމުން ހުޅުދޫއާއި މީދޫގެ ރައްޔިތުންގެ ތެރެއިން ގިނަބަޔަކުވަނީ ހުޅުދޫ ބަނދަރު ސަރަހައްދަށް ގޮސް ޝާހިދުއަށް މަރުހަބާ ދަންނަވާފައެވެ.\nޝާޑުގެ މިދަތުރުފުޅަކީ ރައީސް ޔަމީނަށް 2018 ވަނައަހަރުގެ ރިޔާސީ އިންތިޚާބު ކާމިޔާބު ކޮށްދެއްވުމަށް ޝާޑު ހިމެނޭ ހުޅުދޫދާއިރާގެ އިތުރަށް މީދޫ ދާއިރާގައިވެސް މަސައްކަތް ކުރެއްވުމަށް ކުރައްވާ ދަތުރެއްކަމަށް މައުލޫމާތު ލިބިފައިވެއެވެ.\nޝާޑުގެ މިދަތުރުފުޅުގައި 15 ވަރަކަށް ދުވަސް ހުޅުދޫއާއި މީދޫގައި ހޭދަކުރައްވާނެއެވެ.\nމެމްބަރު ޝާހިދު ރަށްޔިތުންގެ މަޖިލިހަށް ހޮވުނު ފަހުން ސަރުކާރާއިގުޅިގެން ސަރުކާރުން ހުޅުދޫއާއި މީދޫއަށް ކޮށްދެއްވާފައިވާ އަދި ކޮށްދެއްވަމުން ގެންދަވާ މަސައްކަތްތަކުގެ ތެރޭގައި ހުޅުދޫއާއި މީދޫގައި ފެނުގެ ނިޒާމްގާއިމްކޮށް ފެނުގެ ޚިދުމަތް ހުޅުދޫއާއި މީދޫގެ ރަށްޔިތުންނަށް ހޯދައި ދިނުމާއި ހުޅުދޫއާއި މީދޫގައި ފާޚާނާ ނިޒާމް ގާއިކޮށް ދެއްވުމަށް މަސައްކަތްކޮށް އެމަސައްކަތް މިހާރު ނިމެމުންދާކަންވެސް ފާހަގަކޮށްލަންޖެހެއެވެ.\nއަދި މީގެ އިތުރަށް ސަރުކާރާއި ގުޅިގެން ސ. އަތޮޅު މަދަރުސާގައި4ބުރީގެ އިމާރާތެއް ގާއިމްކޮށދެއްވާ ހުޅުދޫއާއި މީދޫގެ ރަށްޔިތުންނަށް ޚިދުމަތް ދިނުމަށްޓަކައި އިމާރާތްކުރަމުންދާ ފަޔަރ ސްޓޭޝަން ފާހަގަކޮށްލަންޖެހެއެވެ. އަދި ދަތުރުފަތުރުގެ ޚިދުމަތާއި މަސްފެކްޓްރީގެ އިތުރަށް މިހާރު ހުޅުދޫއާއި މީދޫގެ ބޮޑުމަގުގައި ތާރު އެޅުމަށްޓަކައި ކުރަމުން ގެންދާ މަސައްކަތް ފާހަގަކޮށްލެވެއެވެ. އަދި މީގެ އިތުރަށް މީދޫގެ އިސްމެހެލާ ހެރާގައި މިހާރު ރިސޯޓް ހެދުމުގެ މަސައްކަތް ކުރަމުންދާކަންވެސް ފާހަގަކޮށްލަންޖެހެއެވެ.\nރެއާލްމެޑްރިޑާއި ޖިރޯނާ ބައްދަލުކުރިމެޗްގެ ތެރެއިން\nފުލުހުންގެ ޚިދުމަތަކީ މަތިވެރި، ޝަރަފުވެރި، ބޮޑު އަމާނާތެއް އެކުލެވިގެންވާ ޚިދުމަތެއްކަމަށް ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ވިދާޅުވެއްޖެއެވެ. އެމަނިކުފާނު ...


PPM in hurihaa gondi thakah kurimathi laan ninmaifi\nޕީޕީއެމުން ހުރިހާ ގޮނޑިތަކަށް ކުރިމަތިލާން ނިންމައިފި\nޕްރޮގްރެސިވް ކޯލިޝަންގެ އިންތިހާބާއި ބެހޭ ކަންތައްތަކުގައި އިސްކޮށް ހުންނެވި ކުރީގެ ހައުސިން މިނިސްޓަރު އަދި ޕީޕީއެމްގެ ނާއިބް ރައީސް ޑރ. މުހައްމަދު މުއިއްޒު --\nކުރިއަށް އޮތް ލޯކަލް ކައުންސިލް އިންތިޚާބުގައި އިދިކޮޅު ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) އިން ހުރިހާ ގޮނޑިތަކަށް ވާދަކުރުމަށް ނިންމާ އެކަން އިއުލާނުކޮށްފި އެވެ.\nބުރާސްފަތި ދުވަހުގެ ރޭ ބޭއްވި ނޫސްވެރިންގެ ބައްދަލްވުމެއްގައި އިންތިހާބާއި ބެހޭ ކަންތައްތަކުގައި އިސްކޮށް ހުންނެވި ކުރީގެ ހައުސިން މިނިސްޓަރު އަދި ޕީޕީއެމްގެ ނާއިބް ރައީސް ޑރ. މުހައްމަދު މުއިއްޒު ވިދާޅުވީ ލޯކަލް ކައުންސިލް އިންތިހާބުގައި އިދިކޮޅުން ވާދަކުރާ ހުރިހާ ކެންޑިޑޭޓުންވެސް ނިކުންނާނީ ޕީޕީއެމްގެ ޓިކެޓްގައި ކަމަށެވެ. އެގޮތަށް ޕީޕީއެމް/ޕީއެންސީގެ ކައުންސިލުން ނިންމާފައިވާ ކަމަށެވެ.\nމުއިއްޒު ވިދާޅުވީ ކައުންސިލް އިންތިހާބުގައި ހުރިހާ ދާއިރާއެއްގައި ހިމެނޭ ހުރިހާ ގޮނޑިތަކަށް ވާދަކުރުމަށް ޕީޕީއެމުން ނިންމާފައިވާ ކަމަށެވެ.\n"އަޅުގަނޑުމެން މި ނިންމީ ކުރިއަށް އޮތް ލޯކަލް ކައުންސިލް އިންތިހާބުގައި އަޅުގަނޑުމެންގެ ކޯލިޝަން ފަރާތުން ވާދަކުރުމަށް. ވާދަކުރާއިރު ވާދަކުރާނީ ޕީޕީއެމްގެ ފަރާތުން ކަމަށް. އާދެ އިރާދަކުރެއްވިއްޔާ ޕީޕީއެމްގެ ފަރާތުން ހުރިހާ ދާއިރާތަކަކަށްވެސް ކުރިމަތިލާނެ. ހުރިހާ ދާއިރާގެ ހުރިހާ ގޮނޑިތަކަށްވެސް ވާދަކުރުމަށް އަޅުގަނޑުމެން ނިންމީ." ޑރ. މުއިއްޒު ވިދާޅުވިއެވެ.\nމުއިއްޒު ވިދާޅުވީ ޕީޕީއެމްގެ ޓިކެޓްގައި އިންތިހާބުގައި ވާދަކުރަން ބޭނުންވާ ޕާޓީގެ މެންބަރުންނަށް މިއަދުން ފެށިގެން ފޯމް ދޫކުރަމުން ގެންދާނެ ކަމަށެވެ. އަދި ޖެނުއަރީ މަހުގެ ހަތް ވަނަ ދުވަހުގެ ނިޔަލަށް އެ ފުރުސަތު ހުޅުވާލެވިފައި އޮންނާނެ ކަމަށެވެ.\nޕީޕީއެމްގެ ޓިކެޓް ހޯދަން ބޭނުންވާ ޕީއެންސީގެ މެންބަރުންވެސް އޭގެ ކުރިން ޕީޕީއެމްއާއި ގުޅި ޕާޓީގެ ޓިކެޓަށް އެދުމަށް މުއިއްޒު އިލްތިމާސް ކުރެއްވިއެވެ.\nމުއިއްޒު ވިދާޅުވީ އެއް ދާއިރާއަކަށް ނުވަތަ ގޮނޑިތަކަށް ގިނަ މެންބަރުންތަކެއް ކުރިމަތިލާނަމަ ޕާޓީގެ ޓިކެޓް ދޭނީ ޕްރައިމަރީ އަކަށްފަހު ކަމަށެވެ. އަދި ޕްރައިމަރީ ބާއްވަންޖެހޭ ހުރިހާ ދާއިރާ އެއްގައި ޕްރައިމަރީ ބާއްވާނެ ކަމަށް ވިދާޅުވިއެވެ.\nލޯކަލް ކައުންސިލް އިންތިޚާބާ ބޭއްވުމަށް ހަމަޖެހިފައިވަނީ އޭޕްރީލް މަހުގެ ހަތަރުވަނަ ދުވަހު އެވެ. ލޯކަލް ކައުންސިލް އިންތިޚާބު 2020 ގައި 980 މީހަކު އިންތިޚާބު ކުރުމަށް ވަނީ ހަމަޖެހިފައެވެ.\nޕީޕީއެމް ޑރ. މުހައްމަދު މުއިއްޒު ޕީޕަލްސް ނޭޝަނަލް ކޮންގްރެސް - ޕީއެންސީ\nޕީޕީއެމަށް މެޖޯރިޓީ ނުލިބިއްޖެނަމަ ބޮއްސުންލާނެ: މުއިއްޒު\nތަރައްގީގެ ހަލުއި ދުވެލި ގެނެވޭނީ ޕީޕީއެމަށް: މުއިއްޒު


REPORT| Mishka Ge Vakivun: Ei "Udhuhey Kokaleh" - Vaguthu\nކޮވިޑް-19: ފައްސި މަދު، ޓެސްޓް ވެސް މަދު - 8 ގަޑިއިރު ކުރިން\nމިޝްކާގެ ވަކިވުން: އެއީ "އުދުހޭ ކޮކަލެއް"\nވަގުތު ގްރެފިކްސް:- މުހައްމަދު އަފްޒަލް\nހދ. ކުޅުދުއްފުށި ލާޖަހާގެ، ފާތުމަތު މިޝްކާ މުހައްމަދު 10، ކޮވިޑް ބަލީގައި ނިޔާވި އިރު، އެންމެ ހިތްދަތި އަދި އަސަރެއް ކުރުވާނީ އޭނާގެ މައިންބަފައިންނަށެވެ. އޭގެ ފަހުގައި އިމާދުއްދީން ސްކޫލުން ނުކުޅެދުންތެރިކަން ހުންނަ ކުދިންނަށް ޚާއްސަކޮށް ހިންގާ ޖުވެލް ސެންޓަރުގައި ތިބި އޭނާގެ ރަހްމަތްތެރިންނާއި ޓީޗަރުންނަށެވެ. ކޮވިޑަށް ފައްސިވިތާ ހަފްތާއެއް ފަހުން، މިޝްކާ ވަކިވީ ހަމަ ކުއްލިއަކަށް ހާލު ގޯސްވެގެންނެވެ.\nކޮވިޑް ބަލީގައި ރާއްޖޭން ނިޔާވި އެންމެ ހަގު ކުއްޖާގެ މަރާ އެކު، ރާއްޖެ މިވަނީ ފުން ހިތާމައެއްގެ ތެރޭގައެެވެ. ދެމަފިރިއެއްގެެ ދެ ލޮލުގެ ނޫރު ފަދަ އެ ކުއްޖާ ދުނިޔެެ ދޫކޮށްފައި ވަނީ ރޭ މެންދަމު 12:10 ހާއިރު އައިޖީއެމް ހޮސްޕިޓަލުގައި ފަރުވާ ދެމުން ދަނިކޮށެވެ. މިޝްކާއަކީ އިމާދުއްދީން ސްކޫލްގެ ގްރޭޑް 4އޭ ގެެ ދަރިވަރެކެވެ. މިޝްކާގެ ވަކިވެެދިއުމަށް ފަހު ސްކޫލަށްވެސްް ވަނީ މޮޅިވެެރިކަން ވެރިވެފައެެވެ.\nނޮވެމްބަރު 2019 ގައި ދުނިޔޭގައި ފެތުރެން ފެށި ކޮވިޑް-19 އާ އެކު ރާއްޖޭގެ ހާލަތު ވެސް ވަރަށް ގޯހެވެ. މީގެ ކުރިން ހަމައެކަނި މާލޭގައި ފެެތުރެމުން ދިޔަ ކޮވިޑް މިހާރު ވަނީ މުޅި ރާއްޖެއަށް ފެތުރި އަތޮޅު ތެރޭގެ ކުދި ރަށްރަށުގެ ތެރޭގައިވެސް ބާރަށް ވަކި ހިއްޕާލައިފައެެވެ. ސިއްހީ ނިޒާމަށް ވަނީ ބާރު ބޮޑުވެފައެވެ. ސިއްހީ ހިދުމަތްތެރިން މިއަދު ތިބީ ޗުއްޓީއެއް ނުލިބި ވަރުބަލިވެފައެވެ.\nމި ކުޑަކުޑަ އާބާދީގެ ތެރެއިން ދުވާލެެއްގެ މައްޗަށް ބަލީގައި ނިޔާވާ މީހުންގެ އަދަދުވެސް ވަނީ ވަރަށް ބޮޑަށް އިތުރުވެފައެވެ. މީގެެ ކުރިން ގަބޫލުކުރެވިފައި އޮތީ މި ބަލީގަ ނިޔާވަނީ ހަމައެކަނި އުމުރުން ދުވަސްވީ މީހުން ކަމަށެވެ. މި ވިސްނުން ބަދަލުކޮށްލީ މިޝްކާގެ ވަކިވެ ދިއުމާއެކުއެވެ.\nއިމާދުއްދީން ސްކޫލާ 2018 ވަނަ އަހަރު ގުޅުނު މިޝްކާއަކީ އިތުރު ހަރަކާތްތަކުގައިވެސް ބައިވެރިވަމުން އަންނަ އަހުލާގު ރަނގަޅު މޮޅު ދަރިވަރެކެވެ. މިޝްކާ އަކީ ޖުވެލްސް ދަރިވަރެކެވެ. އެންމެ ފަހުން ސްކޫލްގައި ބޭއްވި އިންޓަކްލާސް މަދަހަ މުބާރާތުގައިވެސް މިޝްކާ ބައިވެރިވިއެވެ.\nއެ ސްކޫލްގެ ޕްރިންސިޕަލް އަލީ މަމްދޫހް "ވަގުތު"އަށް ވިދާޅުވީ މިޝްކާ އަކީ ބައިވެރިވާ މިފަދަ ކޮންމެެ ހަރަކާތަކުންވެެސް ގަދައަޅާ މަސައްކަތްކޮށް ވަނަ ހޯދަމުން އަންނަ ދަރިވަރެއް ކަމަށެެވެ. މިޝްކާ އަކީ ލިޓިލްމެއިޑްގައި ހިމެނޭ ދަރިވަރެކެވެެ. ޕްރިންސިޕަލް ވިދާޅުވި ގޮތުގައި މިޝްކާ އަކީ ސްކޫލްގެެ ހާއްސަ އެސެމްބްލީތަކުގައި ޅެމާއި މަދަހަ ކިޔައިދޭ ކުޅަދާނަ ދަރިވަރެކެވެ.\nމިޝްކާގެ މޫނު ބަލަން ގޮސް ތިބި އާއިލާގެ މެމްބަރުން؛- ވަގުތު އިމޭޖަސް- މުހައްމަދު އަފްޒަލް\nއެންމެެ ފަހުން ސްކޫލްގައި ބޭއްވިގެން ދިޔަ "ސްޓޯރީ ޓެލިން އެެންޑް ކްރިއޭޓިވް ރައިޓިން ކޮމްޕެޓިޝަން"ގައި ބައިވެރިވި ދަރިވަރުންގެ ތެެރެއިން މިޝްކާ ވަނީ ގަދަ ފަހެއްގައިވެސް ހިމެެނިފައެވެ. އޯޓިޒަމް ދުވަހުގެ ލަވަކިއުމުގެ ހަރަކާތުގައި މިޝްކާ ވަނީ ބައިވެެރިވެެފައެވެ. ޕްރިންސިޕަލް މަމްދޫހް ފާހަގަކުރެެއްވި ގޮތުގައި މިިޝްކާއަކީ އިތުރު ހަރަކާތްތަކުގައި ބައިވެެރިވަމުން ސްކޫލަށް ގަވައިދުން ހާޒިރުވާ މޮޅު ދަރިވަރެކެވެ.\n"މިޝްކާ އަކީ ގަވައިދުން ސްކޫލަށް ހާޒިރުވާ ރަނގަޅު ކުއްޖެއް. އަބަދުވެސް ބައިވެރިވާ ކޮންމެ ހަރަކާތަކުންވެސް ގަދައަޅާ މަސައްކަތްކޮށް ވަނަ ހާސިލްކުރާ ދަރިވަރެއް" މަމްދޫހް ވިދާޅުވިއެެވެ.\nމިޝްކާގެ ޖަނާޒާ ކުރިއަށް ދަނީ.- ވަގުތު އިމޭޖަސް- މުހައްމަދު އަފްޒަލް\nމިޝްކާގެ ކިޔަވަމުން އަންނަ ގްރޭޑްގެ މެންދުރު ފަހު ދަންފަޅީގެ ލީޑިން ޓީޗަރ ފައުޒިއްޔާ މަހްމޫދު "ވަގުތު" އަށް ވިދާޅުވީ މިޝްކާ އަކީ އަބަދުވެސް އުފާވެރިކަމާ ހިނިތުންވުމުގެ މޫނެއް ހުންނަ ސަކަ މިޒާޖެެއްގެ ދަރިވަރެއް ކަމަށެވެ. މިޝްކާ އަކީ ފައުޒިއްޔާއާ ވަރަށް ގާތް ކުއްޖެެއް ކަމަށް އޭނާ ފާހަގަކުރެއްވިއެވެ.\n"އަޅުގަނޑާ ވަރަށް ގާތްކޮށް އުޅޭނީ. ކޮންމެ ދުވަހަކުވެސް ނިންމާފަ ދަމުން ހަމަ އަޅުގަނޑު ހޯދައިގެން ސަލާމްކޮށްލާފަ ގުޑްބާއީ ކިޔާފަ ދާނީ. އަބަދުވެސް ބުނާނެ ފައުޒިއްޔާ މިސްދެކެެ ވަރަށް ލޯބިވެޔޭ. ވަރަށްް ހަނދާންވާނެ މިޝްކާ މަތިން" މިޝްކާގެ ލީޑިން ޓީޗަރ ފައުޒިއްޔާ ވިދާޅުވިއެވެ.\nފައުޒިއްޔާ ވިދާޅުވި ގޮތުގައި އަބަދުވެސް ޓީޗަރަކަށް ވާން ބޭނުންވާ ވާހަކަ މިޝްކާ ދައްކާ ކަމަށެވެ. މިޝްކާ އަކީ ކްލާހުގެ ހުރިހާ ދަރިވަރުންނާވެސް ގުޅޭ ކިޔެވުމުގައި ވާދަވެރި ކިޔެވުމަށް ވަރަށް ޝައުގުވެރިކަން ހުންނަ ދަރިވަރެކެވެ. ކްލާހުގެ މޮޅު ދަރިވަރުންގެ ތެރޭގައި ހިމެނޭ މިޝްކާ އަކީ ކްލާހުގެ ހުރިހާ ކުދިންގެ ވެސް ރަހުމަތްތެެރިއެކެވެ.\nކިޔެވުމުގެ ކަންކަމަށް ބަލާއިރު މިޝްކާ އަކީ އިނގިރޭސި މާއްދާއަށް ޝައުގުވެރިކަން ހުންނަ ދަރިވަރެކެވެ. އިނގިރޭސި ވާހަކަތައް ކިއުމާއި ލިއުމަކީ މިޝްކާ ކުރާހިތްވާ ކަމެކެވެ. ބައެއް ހާއްސަ ދުވަސްތަކާ ގުޅުވައިގެން ރައިވަރާ ބަނދި އަދި ޅެމާއި މަދަހަ ހުށަހެޅުމުގައި ވެސް މިޝްކާއަކީ ފާހަގަކޮށްލެވޭ ދަރިވަރެކެވެ.\n"ބައެއް ފަހަރު އަޅުގަނޑުމެން މަދަހައެއް ނުވަތަ ރައިވަރެއް ހާއްސަ ކަމަކާ ގުޅިގެން ހުށަހަޅަން ބުންޏަސް މިޝްކާ ހުންނާނީ ތައްޔާރަށް. އަބަދުވެސް ބަލާނެ ވީ އެންމެ ފުރިހަމައަކަށް އެކަން ކުރެވޭތޯ" ފައުޒިއްޔާ ވިދާޅުވިއެވެ.\nހެނދުނު ދަންފަޅީގެ ލީޑިން ޓީޗަރ ރަހުމާ އީސާ މިޝްކާ ފާހަގަކުރެއްވީ "އުދުހޭ ކޮކާލެއްގެ" ގޮތުގައެވެ. މިޝްކާގެ ވަށައިގެން ވަނީ އުފާވެެރިކަން ކަމަށް ރަހުމާ ފާހަގަކުރެއްވިއެވެ. އަދި އެއީ ޖުވެލްސްގެ ދިރުން ކަމަށް ރަހުމާ މިސް ފާހަގަކުރެއްވިއެެވެ. މިޝްކާ އަކީ "ވަރަށް ލައިވް މަންޖެއެއް" ކަމަށް ރަހުމާ ފާހަގަކުރެއްވިއެވެ.\n"އަބަދުވެސް ވަރަށް އުފަލުން ހުންނާނީ. ކޮންމެ މީހަކަށްވެސް އަމިއްލައަށް ގޮސް ގްރީޓްކޮށްލާނެ. އަދި މިއީ މިޝްކާއޭ ކިޔާފަ އިންޓްރޮޑިއުސް ވެލާނެ. މިޝްކާ އާ ބައްދަލުވާ ކޮންމެ މީހަކަށްވެސް އެކުއްޖާ ހަނދާނުން ފޮހެލަން ދަތިވާނެ. އެހާ މަޖާ ރަނގަޅު ކުއްޖެއް އެއީ" ރަހްމާ ވިދާޅުވިއެވެ.\nރަހުމާ ވިދާޅުވީ މިޝްކާ ވަކިވެ ދިއުމުގެ ހަބަރު އެެހީ ފުން ހިތާމައާ އެކު ކަމަށާ އަބަދުވެސް މިޝްކާ މަތިން ހަނދާން ވާނެ ކަމަށެވެ.\nމިޝްކާގެ ސްކޫލުން ފާހަގަކުރި ގޮތުގައި މިޝްކާ އަކީ އަމިއްލައަށް ކުރިއެެރުމަށް ގަދައަޅާ މަސައްކަތްކުރާ ދަރިވަރެއްގެ އިތުރަށް މައިންބަފައިންގެވެސް އެެއްބާރުލުން ފުރިހަމައަށް ލިބޭ ދަރިވަރެކެވެ. ސްކޫލްގެ ކޮންމެ ކަމެއްގައިވެސް މިޝްކާގެ މަންމަ އާއި ބައްޕަ އެއްބާރުލުން ދޭ ކަމަށާއި، މިޝްކާގެ ކުޅަދާނަކަމުގެެ ފަހަތުގައި ވަނީ ބައެއްގެ ނުހަނު ލޯތްބާއި އަޅާލުން ކަމަށް އެ ސްކޫލުން ފާހަކޮށް މިޝްކާގެ މައިންބަފައިންނަށްް ޝުކުރު އަދާކުރިއެވެ.\nއަސަރުގަދަ ލިއުމެއް. ކިޔާލާފަ ރޮވިއްޖެ. ފުރާނައަށް ހެޔޮ ރަހުމަތްލައްވާ ސުވަރުގެ މިންވަރު ކުރައްވާށި.\nޖޫން 2, 2021 13:10\nޖޫން 2, 2021 14:16\nމިޝްކާ ގެ ފުރާނައަށް ހެޔޮ ރަހުމަތްލައްވާ ސުވަރުގެ މިންވަރު ކުރައްވާށި.\nޖޫން 2, 2021 14:56\nވަރަށް ރީތި ކުއްޖެއް ލަވްޔޫ\nޖޫން 2, 2021 14:58\nކެރަފާ ނަސީމު އިސްތިއުފާ\nﷲ އެތުއްތު ފުރާނަޔަށް ހެޔޮ ރަޙްމަތް ލައްވާށި.އާމީން\nޖޫން 2, 2021 15:49\nފެއިލްވެފައިވާ ލާދީނީ ސަރުކާރު މީހަރުން މިހާރައް އިސްތިއުފާ\nޖޫން 2, 2021 17:59\nލާދީނީ ކެރަފާ މުޅި އާއިލާ އިސްތިއުފާ


މިއުޒިކާއި ލަވައިގެ ޙުކުމް –3– DhiSalafiyyah\nމިއުޒިކާއި ލަވައިގެ ޙުކުމް – 3\n26/12/2014 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލް އުޚްތު އުންމު ޢަބްދިﷲ\n* މިއުޒިކާ ބެހޭގޮތުން ޢިލްމުވެރިންގެ ބަސްފުޅުތައް:\n– އަލްޤާސިމް رحمه الله ވިދާޅުވެފައިވެއެވެ:\n“ލަވަކިޔުން ވަނީ ބާޠިލުގެ ތެރެއިންނެވެ.”\nއަދި އަލްޙަސަން رحمه الله ވިދާޅުވެފައިވެއެވެ:\n“ހަމަކަށަވަރުން ކައިވެނި ވަލީމާގައި މިއުޒިކުވާނަމަ އެދަޢުވަތު ބަލައިގަތުމެއް ނުވެއެވެ.”\n[الجامع للقيرواني ص 262-263 ]\n– ޝައިޚުލްއިސްލާމް އިބްނު ތައިމިއްޔާ رحمه الله ވިދާޅުވެފައިވެއެވެ:\n“ހަތަރު އިމާމުންގެ މަޛްހަބަކީ ހަމަކަށަވަރުންވެސް މިއުޒިކުކުޅޭ ހުރިހާ އާލާތްތައް ޙަރާމްވެގެންވުމެވެ. ޞަޙީޙު ބުޚާރީއާއި އަދި އެނޫން ފޮތްތަކުން ޘާބިތުވާގޮތުގައި ރަސޫލުﷲ صلى الله عليه وسلمގެ އުންމަތުގެ މީހުންގެ ތެރެއިން ޒިނޭއާއި، ފަށުވި (ފޭރާމާއި)، ރަލާއި، މިއުޒިކު ކުޅޭ ސާމާނު ޙަލާލުކުރާނެ ބަޔަކު އަންނާނެކަމަށް އެކަލޭގެފާނު ޚަބަރު ދެއްވާފައިވެއެވެ. އަދި އެބައިމީހުން ރާމާމަކުނުތަކަކާއި އޫރުތަކަކަށް ބަދަލުކުރެއްވޭނެކަމުގައި އެކަލޭގެފާނު ޛިކުރުކުރައްވާފައިވެއެވެ… އަދި އެއިމާމުންނަށް ތަބަޢަވީ ބޭކަލުން މިއުޒިކުގެ މައްސަލައިގައި ޚިލާފުވެފައެއް ނުވެއެވެ.” [المجموع 11 / 576 ]\n– އަލްއަލްބާނީ رحمه الله ވިދާޅުވެފައިވެއެވެ:\n“މިއުޒިކުކުޅޭ ހުރިހާ އާލާތްތައް ޙަރާމްކަމަށް ހަތަރު މަޛްހަބުގައި އިއްތިފާޤުވެފައިވެއެވެ.” [الصحيحة 1 / 145 ]\n– އިބްނު ޢަބްދުލްބައްރު رحمه الله ވިދާޅުވެފައިވެއެވެ:\n“އާމުދަނީ ހޯދުމަށް ކުރާ ކަންތައްތަކުގެ ތެރެއިން، އެއީ ޙަރާމް ކަންތައްތައްކަމުގައި އިއްތިފާޤުވެފައިވާ ކަންތައްތަކުގެ ތެރޭގައި ރިބާއާއި، ޒިނޭކުރާ މީހާގެ އަގާއި، ހުއްދަ ނޫން ކޮންމެ އެއްޗަކާއި، ރިޝްވަތާއި، މައްޔިތާގެ މައްޗަށް ރޮއެގެންނާއި، ލަވަކިޔައިގެންނާއި، ކާހިނުކަމުންނާއި، ޣައިބު އެނގޭކަމަށް ދަޢުވާކޮށްގެންނާއި، އިރުވަރުބެލައިގެންނާއި، އޮނަށް ފުމެގެންނާ އަދި އެންމެހާ ބާޠިލު ކުޅިވަރުތަކުން ނަގާ އުޖޫރަ ހިމެނެއެވެ.” [الكافي]\n– އިމާމް ޝާފިޢީ رحمه اللهގެ މަޛްހަބު ބަޔާންކުރައްވަމުން އިބްނުލްޤައްޔިމް رحمه الله ވިދާޅުވެފައިވެއެވެ:\n“އެކަލޭގެފާނުގެ މަޛްހަބު އެނގިލައްވާ އަޞްޙާބުން އެތަކެތި ޙަރާމްކަމަށް އެއްބަސްވެލައްވައެވެ. އަދި އެތަކެތި ޙަލާލު ކަމަށް ބުނާ މީހުންނަށް އިންކާރުކުރައްވައެވެ.” [إغاثة اللهفان 1 /425 ]\nމިއުޒިކު ކުޅޭ އާލާތްތަކުގެ ތެރެއިން ފުމޭ އޮނާއި އަދި އެނޫންވެސް ތަކެތި އެއީ މުންކަރު ތަކެތި ކަމަށާއި، އެތަނުގައި ޙާޟިރުވެ ހުންނަ މީހަކު އެކަމަށް އިންކާރުކުރަން ޖެހޭނެކަމަށް ޝާފިޢީ މަޛްހަބުގެ ބޭފުޅުންގެ ތެރެއިން އަލްކިފާޔަތުލްއަޚްބާރުގައި ތަޤިއްޔުއްދީން އަބޫ ބަކްރު ބުން މުޙައްމަދު އަލްޙުސައިނީ ވިދާޅުވެފައިވެއެވެ.\n– އިބްނުލްޤައްޔިމް رحمه الله ވިދާޅުވެފައިވެއެވެ:\n“އަދި އިމާމް އަޙްމަދުގެ މަޛްހަބާއި ބެހޭގޮތުން އެކަލޭގެފާނުގެ ދަރިކަލުން ޢަބްދުﷲ ވިދާޅުވެފައިވެއެވެ. ލަވަކިޔުމާ ބެހޭގޮތުން ތިމަންގެ ބައްޕައާއި ސުވާލުކުރީމެވެ. ފަހެ ވިދާޅުވިއެވެ. “ލަވަކިޔުމުން ހިތުގައި ނިފާޤުކަން އުފެދެއެވެ. ތިމަންކަލޭގެފާނު އެއާ ގަޔާނުވެއެވެ.” ދެން އެއަށްފަހު އިމާމް މާލިކުގެ ބަސްފުޅު ޛިކުރު ކުރެއްވިއެވެ. “ހަމަކަށަވަރުން އެކަން ކުރަނީ އަހަރެމެންގެ ތެރެއިން ފާސިޤުންނެވެ.”” [إغاثة اللهفان]\nއަދި އިބްނު ތައިމިއްޔާ رحمه الله ވިދާޅުވެފައިވެއެވެ:\n“މިއުޒިކު ކުޅޭ އާލާތްތައް އުފެއްދުން ހުއްދަވެގެން ނުވެއެވެ.” [المجموع 22 / 140 ]


Mathee Thauleemah 770 Loan Ge Furusathu Hulhuvaalaifi - Vaguthu\nމަތީ ތައުލީމް ހާސިލްކުރަން ބޭނުންވާ ފަރާތްތަކަށް ސަރުކާރުން ދޫކުރާ ލޯނުގެ ތެރެއިން 770 ލޯނަކަށް ކުރިމަތިލުމުގެ ފުރުސަތު ހުޅުވާލައިފިއެވެ.\nހަޔާ އެޑިއުކޭޝަނުން މިއަދު ބޭއްވި ނޫސްވެރިންގެ ބައްދަލުވުމުގައި، ހަޔަ އެޑިއުކޭޝަން މިނިސްޓަރު ޑރ. އިބްރާހިމް ހަސަން ވިދާޅުވީ ލޯނަށް އެދި ކުރިމަތިލާ ފަރާތްތަކަށް، ރާއްޖެ އާއި ރާއްޖޭން ބޭރުން މަތީ ތައުލީމް ހާސިލްކުރުމަށް ފުރުސަތު އޮންނާނެ ކަމަށެވެ. ލޯނަށް އެދި ކުރިމަތި ލުމުގެ ފުރުސަތު އޮންނާނީ ކުރިއަށް އޮތް މާޗް މަހުގެ ހަތަރު ވަނަ ދުވަހާ ހަމައަށް ކަމަށް ވެސް އޭނާ ވިދާޅުވިއެވެ.\nއަދި އިއުލާނުގެ މުއްދަތު ހަމަވުމުގެ ހަތް ދުވަސް ހަމަވުމުގެ ކުރިން ހުށަހަޅާ ފޯމުތަކުގައި ރަނގަޅު ކުރަން ޖެހޭ ކަމެއް ހުރި ނަމަ، އެކަން ފާހަގަކޮށް އިސްލާހުތައް ގެންނަން ފުރުސަތު ދޭނެ ކަަމަށް މިނިސްޓަރު ފާހަގަ ކުރެއްވިއެވެ.\nލޯނަށް ކުރިމަތިލުމަށް ހުޅުވާލި 770 ފުރުސަތުގެ ތެރޭގައި ހިމެނެނީ އަލަށް ކިޔަވާ ދަރިވަރުންނަށް ޚާއްސަ 299 ލޯނާއި މިހާރު ކިޔަވަމުންދާ 471 ދަރިވަރުންނަށް ޚާއްސަ ލޯނުތަކެވެ.\n" އޮންލައިންކޮށް ހުށަހަޅަން ޖެހޭނީ. ކުރީ ފަހަރުގެ ތަޖުރިބާ އަށް ބަލާފައި ޕޯޓަލް އަށް ވެސް ބަދަލުތަކެއް ގެނެސްފައި ވާނީ." މިނިސްޓަރު ވިދާޅުވިއެވެ.\nމީގެ އިތުރުން ލޯނާއި ގުޅޭ މައުލޫމާތު ޝެޝަންތައް މި މަހުގެ 18 އަދި 25 ވާ ބުރާސްފަތި ދުވަހު 13:00 އިން 14:00 އަށް ފޭސްބުކް ލައިވް މެދުވެރިކޮށް އޮންނާނެ ކަމަށް ހަޔާ އެޑިއުކޭޝަން މިނިސްޓްރީ އިން ވިދާޅުވެއެވެ.\nލޯނު ދިނުމުގައި ބަލާ ކަންތައްތަކަށް ބަލާ ނަމަ ރާއްޖެ އާއި ރާއްޖޭން ބޭރުގައި އަލަށް ކިޔަވަން ފަށާ ދަރިވަރުންގެ ކެޓަގަރީން ޕޮއިންޓް ދިނުމުގައި ފިތުރު ޒަކާތާއި މުދަލު ޒަކާތުން ލިބުން އެދޭ ފަގީރުންނާއި މިސްކީނުންގެ ދަފްތަރުގައި ރަޖިސްޓްރީވެފައި ވުމާއި، އެކަޑަމިކް މެރިޓް ސްކޯއިން މަތީ މާކްސް ހާސިލް ކުރުން ހިމެނެެއެވެ.\nރާއްޖޭން ބޭރުން ކިޔަވަމުންދާ ދަރިވަރުންގެ ތެރެއިން ލޯނަށް އެދޭ ދަރިވަރުންނަށް ޕޮއިންޓް ދިނުމުގައި މައިގަނޑު ގޮތެއްގައި ބަލާނީ ކިޔަވަމުންދާ ކޯސް ނިންމުމަށް ކުރު މުއްދަތެއް އޮތް ފަރާތްތަކަށާއި، ފިތުރު ޒަކާތާއި މުދަލު ޒަކާތުން ލިބުން އެދޭ ފަގީރުންނާއި މިސްކީނުންގެ ދަފްތަރުގައި ރަޖިސްޓްރީވެފައިވާ ފަރާތްތަކަށް އަދި އެކަޑަމިކް މެރިޓް ސްކޯއިން މަތީ މާކްސް ހޯދާ ފަރާތްތަަކަށެވެ.\nފެބުރުއަރީ 11, 2021 17:27\nމަތީތައުލީމަށް ލޯނު ދޫކުރަނީ ކީއްވެ ؟ 2008 ގަ އެމްޑިޕީ ވެރިކަމަށް އައިއިރު ޑިޕޮލުމާ ބީއޭ ފެންވަރުގެ ކޯސްތައް މާލޭގަ ހިނަގަނީވެސް ހިލޭ އަދި އެކޯސްތަކުގަ ކިޔަވާ ދަރިވަރުންނަށް ޕޮލެތްމަނީ އެއްވެސް ސަރުކާރުންދިޔައީދެމުން. އެމްޑީޕީ ވެރިކަމަށް އައިސް އެކަންހުއްޓުވާލީ އެލަވަންސް ދިނުންވެސް ހުއްޓާލީ. މިހާރު ކިޔަވަން ލޯނު ދޫކުރަނި ކީއްވެ ؟ ދިވެހިގައުމަށް ލިބޭއާމްދަނިގެ މިންވަރަށް ބަލާއިރު ލޯނާ ނުލާ ރައްޔިތުންނަށް ޑިޕޮލުމާ ބިއޭ މާސްޓަރސް ޕީއެޗްޑީ ކިޔަވާ ދެވެން ޖެހޭނެ.ދަވްލަތގެ މަނޭޖްމަންޓް އޮޑިޓެއްކުރަން އޮޑިޓަރ ޖެނެރަލް އަށް ގޮވާލަން.


ކީރިތި ރަސޫލާއާބެހޭގޮތުން ޣައިރުމުސްލިމުން ފަތުރާ ދޮގުވާހަކަ | Landhooinfo\nކީރިތި ރަސޫލާއާބެހޭގޮތުން ޣައިރުމުސްލިމުން ފަތުރާ ދޮގުވާހަކަ\nއެކަލޭގެފާނަކީ ތާރީޚުދުއް އެންމެ މަތިވެރި އިންސާނާއެވެ. ހުޅަނގުގެ މަޝްހޫރު ލިޔުންތެރިޔާ މައިކަލް ހާޓް އިންސާނާގެ ހިތައް އެންމެ ފުން ނުފޫޒެއްކުރުވި މީހުންގެ ލިސްޓްގައި އެންމެފުރަތަމަ ގެންނަވާފައިވަނީ ކީރިތި ރަސޫލާ ޞައްލަﷲ ޢަލައިހި ވަސައްލަމަގެ ނަންފުޅެވެ.\nއިގިރޭސިވިލާތުގެ އޮރިއެންޓަލިސްޓް ލިޔުއްވާފައިވެއެވެ. “މުޙައްމަދުގެފާނަށް ވަރަށްފުރިހަމަ ވެއްޓެއް ލިބިވަޑައިގަތެވެ. ދަތިއުނދަގޫތަކާ ކުރިމަތިލެއްވީ ނާކާމިޔާބީގެތެރެއިން ކާމިޔާބީ ހޯއްދަވާފައެވެ. އެކަލޭގެފާނުނޫން އެހެން އެއްވެސް މީހަކަށް މިފަދަކާމިޔާބެއް ހޯދުމަކީ އެކަށީގެންވާ ކަމެއްނޫނެވެ.”\nކިރިތިރަސޫލާ 11 ބޭކަނބަލުންނާއި ކައިވެނި ބައްލަވައިގަތީ ކީތްވެހޭ؟\nއެޒަމާނުގައި އެމީހަކު ބޭނުންމިންވަރަކަށް މީހުނާއިންނަންވީއެވެ. ކުރިސްޓިއަންދީނުގައިވެސް އެގޮތަށެވެ. އަދި މޫސާގެފާނުގެ ދުވަސްވަރުވެސް އެކަންއޮތީ މިގޮތަށެވެ. ހަތަރުއަނބިން ހުއްދަކޮށްދެއްވާ ވަޙީކުރައްވާފައިވާ އާޔަތާއި ގުޅިގެން ރަސޫލާ މިއަށްވުރެ ގިނަމީހުންނާއި ކައިވެނިނުކުރުމަށް އަމުރުކުރެއްވިއެވެ. މާތް ﷲ ވަޙީކުރައްވާފައިވެއެވެ. لَّا يَحِلُّ لَكَ النِّسَاءُ مِن بَعْدُ وَلَا أَن تَبَدَّلَ بِهِنَّ مِنْ أَزْوَاجٍ وَلَوْ أَعْجَبَكَ حُسْنُهُنَّ إِلَّا مَا مَلَكَتْ يَمِينُكَ ۗ وَكَانَ اللَّـهُ عَلَىٰ كُلِّ شَيْءٍ رَّقِيبًا އަޙުޒާބު 25 މާނައަކީ ” މީގެފަހުން، ކަލޭގެފާނަކަށް އިތުރަށް އަންހެނުން ހުއްދަވެގެނެއް ނުވެތެވެ. އަދި އެކަނބަލުންގެ ރީތިކަން، ކަލޭގެފާނު عجائب ފުޅުވާ ދަރަޖައަށް ހުއްޓަސް، ކަލޭގެފާނުގެ އަނބިއަނބިކަނބަލުންގެ ތެރެއިން ބަޔެއްގެ ބަދަލުގައި އެހެންބަޔަކާ ކާވެނިކުރެއްވުންވެސް ކަލޭގެފާނަކަށް ހުއްދަވެގެނެއް ނުވެތެވެ. ކަލޭގެފާނަށް ملك ވެގެންވާ އަޅު އަންހެނުން މެނުވީއެވެ. ކޮންމެ ކަމެއްގެ މައްޗަށް ބައްލަވާވޮޑިގެންވާ ކަލަކު ކަމުގައި اللَّه ވޮޑިގެންވެއެވެ.”\nފުރަތަމަ ރަސޫލާ އެކަންކުރެއްވީ ސިޔާސީ، އިޖުތިމާޢީ އަދި ތަޢުލީމީޙިކުމަތަކަށްޓަކާކަން ހަނދާންކޮށްލަންޖެހެއެވެ. އެޒަމާނަކީ މިހާރުހެން އަންހެންކުދިންނާއި ފިރިހެންކުދިން ލަދުވެތިކަންކުޑަ ޒަމާނެއްނޫނެވެ.\nއަންހެންބޭކަނބަލުން އެކަނބަލުންނަށް ދިމާވާ ޒާތީކަންތައްތަކާއި މެދު ސުވާލުކުރައްވައެވެ. އެއްދުވަހަކު އަންހެނަކު އޭނާ ޙައިޟުން ކެނޑިއްޖެކަމަށް ދެންނެވިއެވެ. ވިދާޅުވީ ކަފަކޮޅަކުން ޠާހިރުވެލައްވާށެވެ. މިކަންކަން އެކަނބަލުންނަށް ތަފްޞިލްކޮށްދެއްވީ އެކަލޭގެފާނުގެ އަނބިއަނބިކަނބަލުން ފިޔަވާ ދެން ކޮންބައެއްތޯއެވެ. މިކަންކަމަކީ ތަޢުލީމީ ޙިކުމަތްފުޅަށްނޫނީ ވެދާނެތޯއެވެ؟ ނަމަވެސް ޣައިރު މުސްލިމުންގެ ފިތުނަވެރި އަވާގައިޖެހިފައިވާ ބަޔަކު ފިޔަވާ އެކަލޭގެފާނަކީ އަމިއްލަ އެދުންފުޅަށް ގިނަ އަނބިންގެއްގުޅުއްވި ބޭފުޅެކޭ ބުނެފާނެތޯއެވެ. ޚުދު އެބައިމީހުންގެ ޢިލްމުވެރިންވެސް އެކަލޭގެފާނަށް ތަޢުރީފުކުރައްވާ މިންވަރު ފެށުމުގެ ބަސްތަކުންވެސް ހާމަވެއެނގިގެންދެއެވެ.\n25 އަހަރުގެ ފިރިހެނަކު 40 އަހަރުގެ މީހަކާ ކައިވެނިކުރެއްވުމުން އެކަލޭގެފާނުގެ ޝަހުވާނީއެދުން އިސްނުކުރައްވާކަން ފާހަގަކުރެވެއެވެ. ޚަދީޖަތުގެފާނު އަވަހާރަވުމުން މެނުވީ އެހެން އެއްވެސް މީހަކާ ކައިވެނި ނުކުރައްވައެވެ.\nޢާއިޝަތުގެފާނު ނޫނީ އެކަލެގެފާނު ކައިވެނިބައްލަވައިގެންފައިވަނީ ހުވަފަތްވެފައިވާ ބޭކަނބަލުންނާއެވެ. މިސާލަކަށް އުއްމުސަލަމާ ހިމެނެއެވެ. 60 އަހަރުގެ އުއްމުސަލަމާއާކައިވެނިބައްލަވައިގަތެވެ. ބޭނުމަކީ އެކަލޭގެފާނުގެ ގެއަށްގެންނަވާ ހިޔާވަހިކަން ދެއްވުމަށްޓަކައެވެ.\nމިޒަމާނުގެ ސިޔާސީ މާނައެއްގައެއްނޫނެވެ. ބަނިލްމުޞްޠަލަޤު ހަނގުރާމައިގައި ޖުވައިރިއްޔާ ނަމަކަށް ކިޔުނުމީހަކު ހައްޔަރުކުރެވުނެވެ. އެކަލޭގެފާނު އެކަމަނާއާއި ކައިވެނި ބައްލަވައިގަތުމުން ދެން އަސީރުންގެ ގޮތުގައި ހައްޔަރުކޮށްފައިތިބި ހުރިހާއެންމެން ދޫކޮށްލީ މިއީ އެކަލޭގެފާނުންގެ ޅިޔަނުންނޭ ކިޔާފައެވެ. އެކަލޭގެފާނު އެކަންކުރެއްވީ އެބޮޑު ޤަބީލާގެމީހުން ފައިސާ ދިނުމަކާނުލައި މިނިވަންކުރެއްވުމަށެވެ. މިއީ ކިހާބޮޑު ސިޔާސީ މަޤުޞަދެއްތޯއެވެ. މިކަމަކީ މިޒަމާނުގެ ޅަސިކުނޑިތަކުގެ ބޯބުރާންތިކޮށްލުމަށްޓަކައި ޔަހޫދީންނާއި ނަޞާރާއިން ދައްކާ ދޮގުވާހަކަތަކަށް ދެވިދާނެ ވަރަށްފުރިހަމަ ރައްދެކެވެ.\nއަބޫބަކުރުގެފާނަކީ އެންމެފުރަތަމަ އީމާންވި ފިރިހެނާއެވެ. އެނޫންކޮންމެ މީހަކުވެސް ފަސްޖެހިލިއެވެ. އެކަލޭގެފާނު ބޭރުފުށުން ނަސަބުގެގޮތުން ގުޅިވަޑައިގަތެވެ. މިފަދަ ބޭފުޅަކާއިމެދު ޢާއިލީގޮތުންވެސް ގާތްގުޅުމެއް އުފެއްދުމަކީ އެފަރާތުންވެސް އެދިވަޑައިގަންނަވާކަމެއްކަމުގައި ވިއެވެ. އެހެންކަމުން އަބޫބަކުރުގެފާނުގެ ދަރިކަނބަލުން ޢާއިޝާއާއި ކައިވެނި ބައްލަވައިގަތެވެ.\nބައެއްކަހަލަ ޖާހިލީ އާދަތައް ނައްތާލުން:\nޖާހިލިއްޔަޒަމާނުގައި ބައެއްމީހުން ދަރިންގެ ގޮތުގައި އެޑޮޕްޓް ކުރެއެވެ. މިގޮތުން ރަސޫލާވެސް ޒައިދު ބިން ޘާބިތު އެޑޮޕްޓްކުރެއްވިއެވެ. މިކަމާގުޅިގެން ކީރިތި ﷲ އެކަން ނަހީކުރައްވާ ޤުރުއާނުގައި އެންގެވިއެވެ. ވަކިހިސާބަކުން ޒައިދުގެ ޢާއިލާއިން ގެންދަން އުޅުމުން އޭނާ އެކަމަށް އިންކާރުކުރިއެވެ. ރަސޫލާ އެނާ އިޚުތިޔާރުކުރާގޮތެއް ބެއްލެވުމުން އޭނާ ރަސޫލާ އިޚުތިޔާރުކުރެއްވިއެވެ. ރަސޫލާގެ ބޮޑުދައިތާގެ ދަރިކަނބަލުން ޒައިނަބުބިންތިޖަހުޝް އާ ކީރިތިރަސޫލާ މިޒައިދުއާ ކައިވެނިކޮށްދެއްވިއެވެ.\nޒައިދު ޤަބޫލުކުރައްވާ ގޮތުގައި އެކަމަނާ ޙަވާލުކުރެއްވީ ހިތްޕުޅެވެ. ހަށިކޮޅު ޙަވާލެއްނުކުރައްވައެވެ. ދެން ޒައިދު ވަރިކުރެއްވިއެވެ. މާﷲ އެންގެވީ އެޑޮޕްޓްކުރުމުގެ ޙުކުމް ބާޠިލްކުރައްވާ ﷲގެ އަމުރުފުޅަށް ޒައިދުއާ ކައިވެނިކުރެއްވިއެވެ. ޢަރަބީންގެ މަލާމާތު ބަސްތަކަށްޓަކައި އެކަން ނުކުރައްވަން ހުންނަވަނިކޮށްވެސް އެކަލާނގެ އަމުރުފުޅަށެވެ. އޭގެކުރިން ކިޔާއުޅުނީވެސް ޒައިދުބުނި މުޙައްމަދެވެ.\nލަންދޫ އިންފޯގެ އެޑިޓަރުގެ ލިޔުންތައް ފެންނަނީ ވަރަށްބޮޑަށް ދިރާސާ ކޮށްފާ ހުންނަ ލިޔުންތަކެއްގެ ގޮތުގައެވެ. ވަރަށް ކަމުދޭ.


ސުންނަތް ރޯދަ ހިފުން މޮޅު އިތުރު ދުވަސްތައް | އަޅުކަން | ފިޤުހު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފިޤުހު އަޅުކަން ސުންނަތް ރޯދަ ހިފުން މޮޅު އިތުރު ދުވަސްތައް\nއެ ގޮތުން ފަރުޟު ފަސް ނަމާދު، ރަމަޟާން މަހު ރޯދަ ފަދަ ފަރުޟު އަޅުކަންތަކުގެ އިތުރުން، ހަމަ މި ބާވަތުގެ ސުންނަތް އަޅުކަންތަކެއް، ސުންނަތް ކަންތަކުގެ ގޮތުގައި، ކަނޑައެޅިފައި ވެއެވެ.\nމާތް ﷲ ރުއްސުންލެއްވި އަބޫހުރައިރާގެ އަރިހުން ރިވާވެގެންވެއެވެ.\nقَالَ رَسُولُ اللَّهِ  صَلَّى اللَّهُ عَلَيْهِ وَسَلَّمَ  إِنَّ اللَّهَ قَالَ  مَنْ عَادَى لِي وَلِيًّا فَقَدْ  آذَنْتُهُ  بِالْحَرْبِ وَمَا تَقَرَّبَ إِلَيَّ عَبْدِي بِشَيْءٍ أَحَبَّ إِلَيَّ مِمَّا افْتَرَضْتُ عَلَيْهِ وَمَا يَزَالُ عَبْدِي يَتَقَرَّبُ إِلَيَّ بِالنَّوَافِلِ حَتَّى أُحِبَّهُ فَإِذَا أَحْبَبْتُهُ كُنْتُ سَمْعَهُ الَّذِي يَسْمَعُ بِهِ وَبَصَرَهُ الَّذِي يُبْصِرُ بِهِ وَيَدَهُ الَّتِي يَبْطِشُ بِهَا وَرِجْلَهُ الَّتِي يَمْشِي بِهَا وَإِنْ سَأَلَنِي لَأُعْطِيَنَّهُ وَلَئِنْ اسْتَعَاذَنِي لَأُعِيذَنَّهُ وَمَا تَرَدَّدْتُ عَنْ شَيْءٍ أَنَا فَاعِلُهُ تَرَدُّدِي عَنْ نَفْسِ الْمُؤْمِنِ يَكْرَهُ الْمَوْتَ وَأَنَا أَكْرَهُ مَسَاءَتَهُ\nމާނައަކީ: ''ރަސޫލުﷲ ޞައްލަﷲ ޢަލައިހި ވަސައްލަމަ ހަދީޘްކުރެއްވިއެވެ. މާތްﷲ (ޤުދުސީ ޙަދީޘްފުޅެއްގައި) ވަޙީކުރެއްވިއެވެ. ''ތިމަންރަސްކަލާނގެ ތެދުވެރި އިޚްލާޞްތެރި އަޅުވެރިއަކަށް ޢަދާވާތްތެރިވެގެންފި މީހެއްގެ މައްޗަށް، ތިމަންރަސްކަލާނގެ ހަނގުރާމަ އިޢްލާންކުރައްވައިފީމެވެ. އަދި ތިމަންރަސްކަލާނގެ އަޅާ ތިމަންރަސްކަލާނގެއާއި ކުއްތަން ވުމަށްޓަކައި ކުރަން، ތިމަން ރަސްކަލާނގެ އެންމެ ލޯބިވެވޮޑިގަންނަވާ ކަމަކީ، ތިމަންރަސްކަލާނގެ އޭނާގެ މައްޗަށް ފަރުޟު ކުރެއްވި ކަންތަކެވެ. އަދި ތިމަންރަސްކަލާނގެ އަޅާ، އޭނާ ދެކެ ތިމަން ރަސްކަލާނގެ ލޯބިވެވޮޑިގަންނަވަން ދެން، އޭނާ ކުރާ ސުންނަތް އަޅުކަންތަކުން، ތިމަންރަސްކަލާނގެ އާއި ކުއްތަންވޭވޭ ހުންނާނެއެވެ. ތިމަންރަސްކަލާނގެ އޭނާ ދެކެ ލޯބިވެވޮޑިގެންފިނަމަ، ތިމަންރަސްކަލާނގެ ވާ ހުށީ އޭނާ އަޑު އަހާ އެހުން ކަމުގައެވެ. އަދި އޭނާ ދެކޭ ދެކުން ކަމުގައެވެ. އަދި އޭނާ ހިފާ އަތް ކަމުގައެވެ. އަދި އޭނާ ހިނގާ ފައި ކަމުގައެވެ. އަދި އޭނާ ތިމަންރަސްކަލާނގެ ކިބަފުޅުން ކަމަކަށް އެދިދަންނަވައިފިނަމަ، ފަހެ އެ ކަމެއް ފުއްދަވައި ދެއްވާހުށީމެވެ. އަދި ތިމަންރަސްކަލާނގެ ކިބަފުޅުން ރައްކާތެރިކަމަށް އެދި ދަންނަވައިފިނަމަ، ފަހެ އޭނާ ރައްކާތެރި ކުރައްވާހުށީމެވެ. އަދި މަރުވާން ނޭދޭ މުއުމިނެއްގެ ފުރާނަ ހިއްޕަވަން، ތިމަންރަސްކަލާނގެ ފަސްޖެހިވޮޑިގަންނަވާ ވަރަށް އެހެން ކަމަކަށް ފަސްޖެހިވޮޑި ނުގަންނަވަމެވެ. ފަހެ ތިމަންރަސްކަލާނގެ އަޅާ، މާޔޫސް ކުރަން ތިމަންރަސްކަލާނގެ ރުހިވޮޑިނުގަންނަވަމެވެ. '' (ޞަޙީޙް ބުޚާރީ، ބާބުއް ރަޤާއިޤް)\nނޯޓު: މިއީ މި ޙަދީޘްގެ ލަފްޒީ މާނަ އައިސްފައި އޮންނަ ގޮތެވެ. ނަމަވެސް ޢިލްމުވެރިން ވަނީ މީގެ މަޤްޞަދުތަކާ މެދު ތަފާތު ޚިޔާލު ފާޅު ކުރައްވާފައެވެ. އެއް ރައުޔަކީ އޭނާގެ އިވުމާއި ފެނުމާއި އަތާއި ފައި ކަމުގައި އެކާލާނގެ ވޮޑިގެންވާ ވުމަކީ، ޖައްސަވާފައިވާ މިސާލެކެވެ. އަސްލު އެ މިސާލުގެ މަޤްޞަދަކީ އެ ގުނަވަންތަކަށް ވުރެ އެކަލާނގެ ކުރެއްވި އަމުރުތަކަށް ކިޔަމަން ވުމުގައި އޭނާ އިސްކަން ދެއެވެ.\nދެވަނަ ރައުޔަކީ، އެ ހުރިހާ ގުނަވަނެއްވެސް ވަނީ އެކަލާނގެ މަގުގައި މަޝްޣޫލުވެފައެވެ.\nތިންވަނަ ރައުޔަކީ، އެ ގުނަވަންތަކުން އޭނާ ކުރަން ބޭނުންވާ ކަންތައްތައް އެ ކަލާނގެ ފުއްދަވައި ދެއްވައެވެ. އަދި މިނޫން ރައުޔުތަކެއްވެސް މި ޙަދީޘްގެ މާނައިގައި ހާމަ ކުރެވިފައިވެއެވެ. މި ޙަދީޘުން އަހަރެމެންނަށް އެނގޭ އެއް ކަމަކީ މާތް ﷲ އެކަލާނގެ އަޅުތަކުންނަށް ބަހައްޓަވާ އޯގާތެރިވަންތަކަމެވެ. އަނެއް ކަމަކީ ފަރުޟުތަކުގެ އިތުރުން ސުންނަތްތައް ކޮށްގެން ، ލިބެން އޮތް ދަރަޖައިގެ މަތިވެރި ކަމެވެ. އަނެއް ކަމަކީ، މާތް ﷲ އާއި ވަކީލު ކޮށްފި މީހަކަށް އެހެން މީހަކު ބޭނުން ނުވާނެ ކަމެވެ.\nސުންނަތް ރޯދަ ބެހެނީ މައިގަނޑު ދެ ބަޔަކަށެވެ. އެއީ :-\nއެކެއް : ވަކި ކަމަކާއި ގުޅިފައި ނުވާ ސުންނަތް ރޯދަ (މުޠްލަޤު)\nމީގެ މާނައަކީ ވަކި ވަގުތެއް ނުވަތަ ވަކި ހާލަތަކާއި ގުޅިފައި ނެތް ސުންނަތް ރޯދައެވެ. އެ ގޮތުން އަހަރުގެ ދުވަސްތަކުގެ ތެރެއިން އެ މީހަކު ބޭނުން ކޮންމެ ދުވަހަކުވެސް މިފަދަ ރޯދައެއް ހިފިދާނެއެވެ. ނަމަވެސް އެއީ ރޯދަ ހިފުން ނަހީ ކުރެވިފައިވާ ޢީދު ދުވަސް، އައްޔާމުއް ތަޝްރީޤް ތިން ދުވަސް (ހަދްޔު ނެތް ޙައްޖުވެރިއާ މި ތިން ދުވަހު ރޯދަ ހިފުން ހުއްދަ)، ފިޔަވައެވެ. އަދި ހަމަ އެކަނި ހުކުރު ނުވަތަ ހޮނިހުރު ނުވަތަ އާދީއްތަ ދުވަސް އެއިން ދުވަހެއްގެ ޒާތަށްބަލައި، ރޯދަހިފުމަށް ޚާއްޞަ ކުރުންވެސް އެއީ މަކްރޫހަވެގެންވާ ކަމެކެވެ. ބައެއް ޢިލްމުވެރިންގެ އަރިހުގައި ޙަރާން ކަމެކެވެ.\nމުޠްލަޤު ސުންނަތް ރޯދަ ހިފަން އޮތް އެންމެ މޮޅު އިތުރު ގޮތަކީ، ކުޅަދާނަ ވެގެންވާ ނަމަ އެއް ދުވަހު ރޯދަ ހިފާފައި އަނެއް ދުވަހު ރޯދަ ނުހިފާ ދޫކޮށްލުމެވެ. މި ގޮތަށް ހިފާ ރޯދައަށް ދާއޫދުގެފާނު ހިއްޕެވި ރޯދައޭ ކިޔެއެވެ. މި ރޯދަ އާއި ބެހޭ ގޮތުން ކީރިތި ރަސޫލި -ޞައްލަﷲ ޢަލައިހި ވަސައްލަމަ-ޙަދީޘް ކުރައްވަނީ: أَحَبُّ الصِّيَامِ إِلَى اللَّهِ صِيَامُ  دَاوُدَ  كَانَ يَصُومُ يَوْمًا وَيُفْطِرُ يَوْمًا وَأَحَبُّ الصَّلَاةِ إِلَى اللَّهِ صَلَاةُ  دَاوُدَ  كَانَ يَنَامُ نِصْفَ اللَّيْلِ وَيَقُومُ ثُلُثَهُ وَيَنَامُ سُدُسَهُ\nމާނައަކީ: ''މާތް ﷲ އެންމެ ލޯބިވެވޮޑިގަންނަވާ ރޯދައަކީ، ދާއޫދުގެފާނު ހިއްޕެވި ރޯދައެވެ. އެކަލޭގެފާނު ދެ ދުވަހުން އެއް ދުވަހު ރޯދަ ހިއްޕެވިއެވެ. އަދި މާތް ﷲ އެންމެ ލޯބިވެވޮޑިގަންނަވާ ނަމާދަކީ، ދާއޫދުގެފާނު ކުރެއްވި ނަމާދެވެ. އެކަލޭގެފާނު، ރޭގަނޑުގެ ދެބައިކުޅަ އެއްބައި(ފުރަތަމަ ބައި) ގައި އަވަހާރަފުޅު ލައްޕަވައެވެ. އަދި ރޭގަނޑުގެ ތިންބައިކުޅަ އެއްބައިގައި ނަމާދު ކުރައްވައެވެ. ދެން (އަނެއްކާ) ރޭގަނޑުގެ ހަ ބައިކުޅަ އެއްބައިގައި އަވަހާރަފުޅު ލައްޕަވައެވެ.'' (ރިވާކުރެއްވީ : ބުޚާރީ، ބާބު އަޙާދީޘުލް އަންބިޔާއު)\nމި ގޮތަށް ރޯދަ ހިފުން ސުންނަތް ވެގެން ވަނީ ޝަރުޠެއްގެ މަތިންނެވެ. އެއީ މިހެން ރޯދަ ހިފުމުން އޭނާގެ ހަށިގަނޑަށް ބަލިކަމެއް ނާންނަނަމައެވެ.\nދޭއް : ވަކި ކަމަކާއި ގުޅިފައިވާ ސުންނަތް ރޯދަ ( މުޤައްޔަދު)\nމީގެ މާނައަކީ ވަކި ވަގުތެއް ނުވަތަ ވަކި ހާލަތެއް ނުވަތަ ދިމާވާ ސަބަބަކާއި ހެދި ހިފުން ސުންނަތް ރޯދައެވެ. މުޤައްޔަދު ރޯދަ އަކީ މުޠްލަޤު ރޯދަ އަށް ވުރެ ޖުމްލަ ގޮތެއްގައި ހެޔޮކަން ބޮޑު ރޯދައެކެވެ.\nމުޤައްޔަދު ރޯދަ ދެ ބަޔަކަށް ބެހިގެން ވެއެވެ. އެއީ :\nއެކެއް: މީހެއްގެ ހާލަތާއި ގުޅިފައިވާ ރޯދަ. މީގެ މިސާލަކީ ޝަހުވަތްތެރިކަން ހުންނަ ނަމަވެސް ކައިވެނި ކުރުމުގެ ޤާބިލިއްޔަތު ކަމެއް ނެތް ޒުވާނާ ރޯދަ ހިފުން ސުންނަތް ވުމެވެ. ރަސޫލު -ޞައްލަﷲ ޢަލައިހި ވަސައްލަމަ-ޙަދީޘް ކުރައްވާފައި ވަނީ : يَا مَعْشَرَ الشَّبَابِ مَنِ اسْتَطَاعَ مِنكُم الْبَاءَةَ فَلْيَتَزَوَّجْ ، فَإِنَّهُ أَغَضُّ لِلْبَصَرِ ، وَ أَحْصَنُ لِلْفَرْجِ ، وَ مَنْ لَمْ يَسْتَطِعْ فَعَلَيْهِ بِالصَّوْمِ ، فَإِنَّهُ لَهُ وِجَاءٌ\nމާނައަކީ: ''އޭ އެންމެހައި ޒުވާނުންނޭވެ. ކަލޭމެންގެ ތެރެއިން ކައިވެނި ކުރުމުގެ ކުޅަދާނަކަން ލިބިގެންވާ މީހަކު، ކައިވެނި ކުރާށެވެ. ފަހެ އެއީ ލޯ ތިރި ކުރުމަށް އެހީވެދޭ، ފަރުޖު ރައްކާތެރިކޮށްދޭ ކަމެކެވެ. އަދި ކުޅަދާނަވެގެން ނުވާ މީހަކަށް އޮތީ ރޯދަ ހިފުމެވެ. ފަހެ އެ ކަމުން ޝަހުވަތްތެރިކަން ކުޑަވެއެވެ.''\nމި ޙަދީޘުން އެނގޭ ގޮތުގައި، ކައިވެނި ނުކުރެވޭ މީހާ ރޯދަ ހިފުން ސުންނަތް ވެގެން ވެއެވެ. އަދި އޭނާގެ ޝަހުވަތްތެރިކަން އިތުރުވާ ނަމަ ރޯދަ ހިފުން ސުންނަތްކަން ގަދަވެއެވެ. މި ރޯދަ ހިފަން ވަކި ދުވަހެއް ކަނޑައެޅިފައި ނޯވެއެވެ.\nދޭއް: ވަކި ވަގުތަކާއި ގުޅިފައިވާ ރޯދަ. މި ވައްތަރުގެ ސުންނަތް ރޯދަ ހަފްތާ އާއި އަދި މަހާއި އަދި އަހަރާއި ވެސް ގުޅިފައި ވެއެވެ.\nހަފްތާއާއި ގުޅިފައިވާ ރޯދަ:\nހަފްތާއާއި ގުޅިފައިވާ ސުންނަތް ރޯދަ އަކީ، ކޮންމެ ހަފްތާއެއްގެ ވެސް ހޯމަ އަދި ބުރާސްފަތި ދުވަހު ހިފާ ސުންނަތް ރޯދައެވެ. ހޯމަ، ބުރާސްފަތީގައި ރޯދަ ހިފުން ސުންނަތް ކަން އެނގެނީ ތިރީގައި މިވާ ޙަދީޘުންނެވެ. عَائِشَةَ قَالَتْ : إِنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ كَانَ يَتَحَرَّى صِيَامَ الاثْنَيْنِ وَالْخَمِيس\nމާނައަކީ: ''ޢާއިޝަތުގެފާނު ރިވާ ކުރެއްވިއެވެ. ހޯމަ ދުވަހާއި ބުރާސްފަތި ދުވަހު ރޯދަ ހިއްޕަވަން، ކީރިތި ރަސޫލު -ޞައްލަﷲ ޢަލައިހި ވަސައްލަމަ- ގަސްދު ކުރައްވައި ސަމާލުކަން ދެއްވިއެވެ." (ރިވާ ކުރެއްވީ ތިރްމިޛީ ، ނަސާއީ، އަދި އަލްބާނީ ވަނީ މި ޙަދީޘް ޞައްޙަ ކަމަށް ވިދާޅުވެ ޞަޙީޙުލް ޖާމިޢުއް ޞަޣީރު ގައި ހިމަނުއްވާފައި)\nހޯމަ ދުވަހާއި ބުރާސްފަތި ދުވަހު ރޯދަ ހިފުމާއި ބެހޭ ގޮތުން، ކީރިތި ރަސޫލު -ޞައްލަﷲ ޢަލައިހި ވަސައްލަމަ- އަރިހު ސުވާލު ދެންނެވުމުން އެކަލޭގެފާނު ޙަދީޘް ކުރެއްވީ: تُعْرَضُ الْأَعْمَالُ يَوْمَ  الِاثْنَيْنِ وَالْخَمِيسِ فَأُحِبُّ أَنْ يُعْرَضَ عَمَلِي وَأَنَا صَائِمٌ\nމާނައަކީ: ''މީސްތަކުންގެ ޢަމަލުތައް މާތް ﷲ ގެ ޙަޟްރަތަށް ހުށައެޅޭ ދުވަހަކީ ހޯމަ އަދި ބުރާސްފަތި ދުވަހެވެ. ފަހެ ތިމަންކަލޭގެފާނު ލޯބި ކުރައްވަނީ، ރޯދައަށް ހުންނަވަނިކޮށް ތިމަންކަލޭގެފާނުގެ ޢަމަލުފުޅުތައް ހުށައެޅޭށެވެ.'' (ރިވާ ކުރެއްވީ ނަސާއީ، ތިރްމިޛީ، އަޙްމަދު، އިބްނު މާޖާ އަދި އަލްބާނީ މި ޙަދީޘް ޞައްޙަކަމަށް ވިދާޅުވި )\nއެހެން ފަހަރަކު، ހޯމަ ދުވަހު ރޯދަ ހިފުމާއި ބެހޭ ގޮތުން ކީރިތި ރަސޫލު -ޞައްލަﷲ ޢަލައިހި ވަސައްލަމަ- އާ ސުވާލު ދެންނެވުމުން ޙަދީޘް ކުރެއްވީ: فِيهِ وُلِدْتُ وَفِيهِ أُنْزِلَ عَلَيَّ\nމާނައަކީ: ''އެ ދުވަހަކީ ތިމަންކަލޭގެފާނު އުފަންވެވަޑައިގަތް ދުވަހެވެ. އަދި އެއީ ތިމަންކަލޭގެފާނަށް ވަޙީ ބާވައިލެއްވުނު ދުވަހެވެ.'' (ޞަޙީޙް މުސްލިމް، ބާބުއް ޞިޔާމް)\nމަހާއި ގުޅިފައިވާ ރޯދަ :\nމަހާއި ގުޅިފައިވާ ރޯދައިގެ މިސާލަކީ ކޮންމެ މަހެއްގެވެސް ތިން ދުވަހު ހިފާ ސުންނަތް ރޯދައެވެ. މި ރޯދަ ސުންނަތް ވުމުގެ ދަލީލަކީ ތިރީގައި މި ވާ ޙަދީޘެވެ. أَبِي هُرَيْرَةَ رَضِيَ اللَّهُ عَنْهُ قَالَ : أَوْصَانِي خَلِيلِي بِثَلَاثٍ لا أَدَعُهُنَّ حَتَّى أَمُوتَ صَوْمِ ثَلاثَةِ أَيَّامٍ مِنْ كُلِّ شَهْرٍ وَصَلاةِ الضُّحَى وَنَوْمٍ عَلَى وِتْرٍ\nމާނައަކީ: ''އަބޫ ހުރައިރާ ރިވާ ކުރެއްވިއެވެ. ''އަހަރެންގެ މިތުރު ރަސޫލު ޞައްލަﷲ ޢަލައިހި ވަސައްލަމަ، އަހަރެންނަށް ތިން ކަމަކަށް ވަޞިއްޔަތް ކުރެއްވިއެވެ. އަހަރެން މަރުވަންދެންވެސް އެ ކަންތައްތައް ދުލެއް ނުކުރާނަމެވެ. އެއީ ކޮންމެ މަހެއްގައިވެސް ތިން ދުވަހު ރޯދަ ހިފުން އަދި ޟުޙާ ނަމާދު ކުރުން އަދި ވިތުރި ކޮށްގެން ނިދުމެވެ.'' (ރިވާކުރެއްވީ ބުޚާރީ އަދި މުސްލިމް)\nމި ސުންނަތް ރޯދަ ހިފުން ބޮޑަށް އެދެވިގެން ވަނީ، ހިޖުރީ މަހުގެ މެދުތެރޭގެ ދުވަސްތަކުގެ ތިން ދުވަހެއްގައި ރޯދަ ހިފުމެވެ. މިކަން އެނގެނީ ރަސޫލު -ޞައްލަﷲ ޢަލައިހި ވަސައްލަމަ- ޙަދީޘް ކުރެއްވި މި ޙަދީޘުންނެވެ. عن أَبِي ذَرٍّ قَال : قَالَ لِي رَسُولُ اللَّهِ صَلَّى اللَّهُ عَلَيْهِ وَسَلَّمَ إِذَا صُمْتَ شَيْئًا مِنْ الشَّهْرِ فَصُمْ ثَلاثَ عَشْرَةَ وَأَرْبَعَ عَشْرَةَ وَخَمْسَ عَشْرَةَ\nމާނައަކީ: ''އަބޫ ޛައްރު ވިދާޅުވިއެވެ. ސަލާމާއި ޞަލަވާތް ލެއްވި ﷲ ގެ ރަސޫލު -ޞައްލަﷲ ޢަލައިހި ވަސައްލަމަ- އަހަރެންނަށް ޙަދީޘް ކުރެއްވިއެވެ. ''ކަލޭ މަހުގެ ދުވަސްތަކުން ދުވަހެއްގައި ރޯދަ ހިފާނަމަ، ތޭރަ، ސާދަ އަދި ފަނަރަ ވަނަ ދުވަހު ހިފާށެވެ.'' (ރިވާ ކުރެއްވީ ނަސާއީ، އިބްނު މާޖާ، އަދި އަލްބާނީ މި ޙަދީޘް ޞައްޙަ ކުރެއްވި)\nއަހަރާއި ގުޅިފައިވާ ރޯދަތަކަށް ބަލާއިރު، ވަކި ދުވަސްތަކެއް ކަނޑައެޅިފައިވާ ރޯދައާއި ވަކި ދުވަސްވަރަކާއި ގުޅިފައިވާ ރޯދަ އެބަހުއްޓެވެ.\nވަކި ދުވަސްތަކެއް ގައި ހިފުން ސުންނަތް ރޯދަ:\nޢާޝޫރާ ގައި ރޯދަ ހިފުން ސުންނަތްވެގެން ވެއެވެ. ޢާޝޫރާ ދުވަހަކީ އެއީ މުޙައްރަމް މަހުގެ ދިހަވަނަ ދުވަހެވެ. عَنْ  ابْنِ عُمَرَ  رَضِيَ اللَّهُ عَنْهُمَا  قَالَ \nصَامَ النَّبِيُّ  صَلَّى اللَّهُ عَلَيْهِ وَسَلَّمَ  عَاشُورَاءَ وَأَمَرَ بِصِيَامِهِ فَلَمَّا فُرِضَ رَمَضَانُ تُرِكَ\nމާނައަކީ: ''އިބްނު ޢުމަރު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޢާޝޫރާ ދުވަހު ރޯދަ ހިއްޕެވިއެވެ. އަދި އެ ދުވަހު ރޯދަ ހިފަން އަމުރު ކުރެއްވިއެވެ. ދެން ރަމަޟާން މަހުގެ ރޯދަ ފަރުޟު ކުރެއްވުމުން، މި ދުވަހު ރޯދަ ހިފުން (ފަރުޟު ރޯދައެއް ގޮތުގައި ) ދޫ ކޮށްލެވުނެވެ.''\nޢާޝޫރާ ދުވަހު ރޯދަ ހިފުމާއި ބެހޭ ގޮތުން އިބްނު ޢައްބާސާއި ސުވާލު ދެންނެވުމުން ވިދާޅުވިއެވެ. مَا عَلِمْتُ أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ صَامَ يَوْمًا يَطْلُبُ فَضْلَهُ عَلَى الأَيَّامِ إِلاَّ هَذَا الْيَوْمَ وَلا شَهْرًا إِلا هَذَا الشَّهْرَ يَعْنِي رَمَضَانَ\nމާނައަކީ: "ރަސޫލު -ޞައްލަﷲ ޢަލައިހި ވަސައްލަމަ- އެ ދުވަހެއްގެ މާތްކަން ހޯއްދަވަން، އެހެން ދުވަސްތަކަށް ވުރެ ބޮޑަށް ސަމާލުވެވަޑައިގެން ރޯދަ ހިއްޕަވާ ދުވަހެއް މިދުވަސް ނޫނީ އަހަރެން ނުދެކެމެވެ. އަދި މަސްތަކުގެ ތެރެއިން މި މަސް ފަދަ އެހެން މަހެއް ނުދެކެމެވެ. އެބަހީ ރަމަޟާން މަހެވެ.'' (ރިވާ ކުރެއްވީ ބުޚާރީ މުސްލިމް)\nއިމާމް މުސްލިމް ރިވާ ކުރެއްވި އެހެން ޙަދީޘެއްގައި އޮންނަނީ، ޢާޝޫރާ ދުވަހު ރޯދަ ހިފުމަކީ ފާއިތުވެ ދިޔަ އަހަރުގެ ފާފަ ފޮހެވޭ ކަމެއް ކަމުގައެވެ.\nޢާޝޫރާ ގައި ރޯދަ ހިފުން ފުރަތަމަ އޮތީ ފަރުޟެއްގެ ގޮތުގައެވެ. ނަމަވެސް ފަހުން އިސްލާމުންނަށް ރަމަޟާން މަހުގެ ރޯދަ ފަރުޟު ކުރެވުމުން އެ ދުވަހު ރޯދަ ހިފުން ފަރުޟު ކަމެއްގެ ބަދަލުގައި ސުންނަތް ކަމަކަށް ވީއެވެ.\nޢާޝޫރާ ދުވަހަކީ ޔަހޫދީން ވެސް ދެކޭ ގޮތުގައި މާތް ވެގެންވާ ދުވަހެކެވެ. އެއީ މާތް ﷲ، މޫސާގެފާނާއި ބަނީ އިސްރާއީލުން ފިރުޢައުނުގެ އަނިޔާވެރިކަމުން، ސަލާމަތް ކުރެއްވި ދުވަހެވެ. އަދި ފަހުން ޝީޢީންވެސް ވަނީ މި ދުވަހަކީ އެ މީހުންގެ ޚާއްޞަ ދުވަހެއްގެ ގޮތުގައި ފާހަގަ ކުރަން ފަށާފައެވެ. އެއީ މި ދުވަހަކީ ކަރްބަލާގައި ޙުސައިނުގެފާނު ޝަހީދުކޮށްލެވުނު ދުވަސް ކަމަށް ވާތީއެވެ.\nޢާޝޫރާގައި ރޯދަ ހިފާ ގޮތް:\nޢާޝޫރާގައި ރޯދަ ހިފުން މޮޅު އިތުރު ގޮތަކީ، އެ ދުވަހުގެ ކުރިއާއި ފަހުންވެސް ރޯދަ ހިފުމެވެ. ކުރިން ދުވަހެއް ނުވަތަ ފަހުން ދުވަހެއްގައި ރޯދަ ހިފަނީ، އެއީ ހަމަ އެކަނި ދިހަވަނު ދުވަހު ޔަހޫދީން ރޯދަ ހިފާތީ، އެ މީހުންނާއި ތަފާތު ގޮތަކަށް ރޯދަ ހިފަން ރަސޫލު -ޞައްލަﷲ ޢަލައިހި ވަސައްލަމަ- އަންގަވާފައި ވާތީއެވެ. ނަމަވެސް ޢިލްމުވެރިން ވިދާޅު ވަނީ ހަމަ އެކަނި ދިހަވަނަ ދުވަހު ރޯދަ ހިފުންވެސް ހުއްދަ ކަމަށެވެ. އަދި ޢާޝޫރާ ދުވަހު ރޯދަ ހިފުމުގެ ޘަވާބު ލިބޭނެ ކަމަށެވެ. ނަމަވެސް އެންމެ މޮޅު އިތުރު ގޮތަކީ 11،10،9 މި ތިން ދުވަހު ރޯދަ ހިފުމެވެ. ނޫނީ 10،9 ނޫނީ 10، 11 ގައި ހިފުމެވެ.\nމި ދުވަހު ރޯދަ ހިފުމާއި ބެހޭ ގޮތުން، އިބްނުލް ޤައްޔިމް ވިދާޅުވަނީ " ޢާޝޫރާ ދުވަހު ރޯދަ ހިފުން އޮތީ ތިން ދަރަޖައަކަށެވެ. އެންމެ ފުރިހަމަ ގޮތަކީ އެ ދުވަހާއި އެ ދުވަހުގެ ކުރިއާއި ފަހު ދުވަހު ރޯދަ ހިފުމެވެ. ދެން އޮތް އެންމެ ރަނގަޅު ގޮތަކީ، ނުވަ ވަނަ ދުވަހާއި ދިހަ ވަނަ ދުވަހު ރޯދަ ހިފުމެވެ. ވަރަށް ގިނަ ޙަދީޘް މި ގޮތަށް އައިސްފައި ވެއެވެ. ދެން އޮތް ގޮތަކީ ހަމަ އެކަނި ދިހަ ވަނަ ދުވަހު ރޯދަ ހިފުމެވެ. ޢާޝޫރާދުވަހާ ބެހޭ ޚާއްޞަ ލިޔުމެއް މި ގުޅުމުގައިވާނެއެވެ.\n2- ޢަރަފާތް ދުވަސް\nޙައްޖު މަހުގެ ފުރަތަމަ ނުވަ ދުވަހު ރޯދަ ހިފުމަކީ ސުންނަތް ކަމެކެވެ. އަދި ނުވަވަނަ ދުވަހު ރޯދަ ހިފުން ސުންނަތް ކަން ގަދައެވެ. އެ ދުވަހަކީ ޢަރަފާތް ދުވަހެވެ. ނަމަވެސް މި ދުވަހު ރޯދަ ހިފުން ސުންނަތް ވެގެން ވަނީ، ޢަރަފާތް ބިމުގައި ތިބޭ މީހުން ފިޔަވާ އެހެން މީހުންގެ މައްޗަށެވެ.\nވަކި ދުވަސްވަރެއްގައި ހިފުން ސުންނަތް ރޯދަ :\n1- ޝައްވާލު މަހު ރޯދަ\nޝައްވާލު މަހު ހަ ދުވަސް ރޯދަ ހިފުމަކީވެސް ވަރަށް ގަދަ ސުންނަތެކެވެ. مَنْ صَامَ رَمَضَانَ ثُمَّ أَتْبَعَهُ سِتًّا مِنْ شَوَّالٍ كَانَ كَصِيَامِ الدَّهْرِ\nމާނައަކީ: ''ރަމަޟާން މަހުގެ ރޯދަ ހިފައި، ޝައްވާލު މަހުން6ދުވަސް (ރޯދަ ހިފުމުން) އެއާއި ގުޅުވައިފި މީހަކު، އަހަރުގެ ހުރިހާ ދުވަހަކު ރޯދަ ހިފިފަދައެވެ.''(ޞަޙީޙް މުސްލިމް)\n2- މުޙައްރަމް މަހުގެ ރޯދަ\nވީ ވަރަކުން މުޙައްރަމް މަހުގެ ދުވަސްތަކުގައި ރޯދަ ހިފުމަކީ ވެސް ސުންނަތެކެވެ. އެގޮތުން ކީރިތި ރަސޫލު -ޞައްލަﷲ ޢަލައިހި ވަސައްލަމަ-ޙަދީޘް ކުރައްވަނީ : عَنْ  أَبِي هُرَيْرَةَ  رَضِيَ اللَّهُ عَنْهُ  قَالَ  قَالَ رَسُولُ اللَّهِ  صَلَّى اللَّهُ عَلَيْهِ وَسَلَّمَ  أَفْضَلُ الصِّيَامِ بَعْدَ رَمَضَانَ شَهْرُ اللَّهِ الْمُحَرَّمُ وَأَفْضَلُ الصَّلَاةِ بَعْدَ الْفَرِيضَةِ صَلَاةُ اللَّيْلِ\nމާނައަކީ: އަބޫ ހުރައިރާ ވިދާޅުވިއެވެ. ރަސޫލު -ޞައްލަﷲ ޢަލައިހި ވަސައްލަމަ- ޙަދީޘްކުރެއްވިއެވެ.'' ރަމަޟާން މަހުގެ ރޯދައަށް ފަހު އެންމެ ހެޔޮއިތުރުކަން ބޮޑީ، މާތް ﷲ ގެ ޙުރުމަތްތެރި މަސް ކަމުގައި ވާ މުޙައްރަމް މަހު ރޯދަ ހިފުމެވެ. އަދި ފަރުޟު ނަމާދަށް ފަހު އެންމެ ހެޔޮއިތުރުކަން ބޮޑީ، ދަމު ނަމާދެވެ.'' (ޞަޙީޙް މުސްލިމް، ބާބުއް ޞިޔާމް)\n3- ޝަޢްބާން މަހު ރޯދަ ހިފުން\nރަމަޟާން މަހުގެ ކުރިން އޮންނަ ޝަޢްބާން މަހުގެ ގިނަ ދުވަސްތަކަކު ރޯދަ ހިފުމަކީވެސް ސުންނަތްވެގެން ވާ ކަމެކެވެ.\nޝަޢްބާން މަހު ރޯދަ ހިފުމާއި ބެހޭ ގޮތުން ޢާއިޝަތުގެފާނު ރިވާ ކުރެއްވި ޙަދީޘެއްގައި ވެއެވެ. عَنْ  عَائِشَةَ  رَضِيَ اللَّهُ عَنْهَا  قَالَتْ  كَانَ رَسُولُ اللَّهِ  صَلَّى اللَّهُ عَلَيْهِ وَسَلَّمَ  يَصُومُ حَتَّى نَقُولَ لَا يُفْطِرُ وَيُفْطِرُ حَتَّى نَقُولَ لَا يَصُومُ فَمَا رَأَيْتُ رَسُولَ اللَّهِ  صَلَّى اللَّهُ عَلَيْهِ وَسَلَّمَ  اسْتَكْمَلَ صِيَامَ شَهْرٍ إِلَّا رَمَضَانَ وَمَا رَأَيْتُهُ أَكْثَرَ صِيَامًا مِنْهُ فِي شَعْبَانَ\nމާނައަކީ: ''ޢާއިޝަތުގެފާނު ވިދާޅުވިއެވެ. ''އެއްގޮތަކަށް ވެސް ރޯދަ ނު ކަނޑުއްވައޭ މީހަކު ބުނާ ދަރަޖައަށް، ރަސޫލުﷲ ޞައްލަﷲ ޢަލައިހި ވަސައްލަމަ ރޯދަ ހިއްޕަވައެވެ. އަދި ރޯދަ ނު ހިއްޕަވައޭ މީހަކު ބުނާ ދަރަޖައަށް، ރަސޫލުﷲ ޞައްލަﷲ ޢަލައިހި ވަސައްލަމަ ރޯދަ ނު ހިއްޕަވާ (ދުވަސްތަކެއް) ދޫކޮށްލައްވައެވެ. އަދި ރަމަޟާން މަސް ފިޔަވާ އެހެން މަހެއް އެއްކޮށް، ރަސޫލުﷲ ޞައްލަﷲ ޢަލައިހި ވަސައްލަމަ ރޯދަ ހިއްޕެވި ތަން، ތިމަން ކަމަނާ ނުދެކެމެވެ. އަދި ޝަޢްބާން މަހުގައި ރޯދަ ހިއްޕަވާހާ ގިނައިން އެހެން މަހެއްގައި ރޯދަ ހިއްޕަވަނިކޮށްވެސް ނުދެކެމެވެ.'' (ޞަޙީޙް ބުޚާރީ ، ބާބުއް ޞައުމު)\nޝައްކެއްވެސް ނެތް ގޮތުގައި މާތް ﷲ ޘަވާބާއި ދަރުމައަށް އެދި ރޯދަ ހިފުމަކީ، ވަރަށްވެސް ދަރުމަ އިތުރު އަޅުކަމެކެވެ. އަދި ހެޔޮކަމުގެ ތިލަފަތް ބަރު ކުރެވިދާނެ ފަސޭހަ ގޮތެކެވެ. ކީރިތި ރަސޫލު -ޞައްލަﷲ ޢަލައިހި ވަސައްލަމަ-ޙަދީޘް ކުރައްވަނީ: مَنْ صَامَ يَوْمًا فِي سَبِيلِ اللَّهِ عَزَّ وَجَلَّ بَاعَدَ اللَّهُ وَجْهَهُ مِنْ جَهَنَّمَ سَبْعِينَ عَامًا\nމާނައަކީ: ''މާތް ﷲ ގެ މަގުގައި ރޯދައެއް ހިފައިފި މީހެއްގެ މޫނު (އެބަހީ އެ މީހާ) ނަރަކައާއި ހަތްދިހަ އަހަރުގެ ރާސްތާއަކަށް، މާތް ﷲ ދުރު ކުރައްވާނެއެވެ.'' (ނަސާއީ، އަދި އަލްބާނީ ވަނީ މި ޙަދީޘް ޞައްޙަކަމަށް ވިދާޅުވެފައި)\nމަތީގައިވާ ހުރިހާ ވާހަކައެއް ޚުލާޞާ ކޮށް ބުނާނަމަ ބުނަން ޖެހެނީ ރޯދަހިފުން ސުންނަތްވެގެންވާ ދުވަސްތަކަކީ:\n1- އަހަރުގެ ދުވަސްތަކުން އެމީހަކު ބޭނުން ދުވަހަކު ހިފުން ސުންނަތް ރޯދަ (މަނާ ދުވަސްތައް ފިޔަވައި)\n2- ދާއޫދުގެފާނު ހިއްޕެވި ރޯދަ.\n3- ކައިވެނި ނުކުރެވޭ ޒުވާނާ ހިފާ ރޯދަ.\n4- ކޮންމެ ހަފްތާއެއްގެ ހޯމަ ބުރާސްފަތި.\n5- ކޮންމެ މަހެއްގެ ތިން ދުވަސް.\n7- ޙައްޖުމަހު ނުވަ ދުވަހު އަދި ޢަރަފާތް ދުވަހު.\n8- ޝައްވާލު މަހު ހަ ރޯދަ.\n9- މުޙައްރަމް މަހު ރޯދަ ހިފުން.\n10- ޝަޢްބާން މަހު ރޯދަ ހިފުން.


China in Rajjeah Kanda alhuvaafai Hunnava Safeer Medam Fazna ge Arihah Ihthiraam ge Ziyaaratheh Kuravvaifi ޗައިނާ އިން ރާއްޖެއަށް ކަނޑައަޅުއްވާފައި ހުންނަވާ ސަފީރު މެޑަމް ފަޒްނާގެ އަރިހަށް އިޙްތިރާމުގެ ޒިޔާރަތެއް ކުރައްވައިފި – Huvadhoo News China in Rajjeah Kanda alhuvaafai Hunnava Safeer Medam Fazna ge Arihah Ihthiraam ge Ziyaaratheh Kuravvaifi Huvadhoo News\nޗައިނާ އިން ރާއްޖެއަށް ކަނޑައަޅުއްވާފައި ހުންނަވާ ސަފީރު މެޑަމް ފަޒްނާގެ އަރިހަށް އިޙްތިރާމުގެ ޒިޔާރަތެއް ކުރައްވައިފި\nމި ބައްދަލުކުރެއްވުން ބާއްވަވާފައި ވަނީ މިއަދު ހެނދުނު ރައީސުލްޖުމްހޫރިއްޔާގެ ރަސްމީގެކޮޅު މުލީއާގޭގައެވެ.\nމި ބައްދަލުކުރެއްވުމުގައި ދެ ބޭފުޅުން ވަނީ ރާއްޖެއާ ޗައިނާއާ ދެމެދު އޮންނަ ޒަމާންވީ ގުޅުމާއި އެއް ޤައުމުން އަނެއްޤައުމަށް ދެމުން އަންނަ އެއްބާރުލުމާއި ގުޅޭގޮތުން ވާހަކަފުޅު ދައްކަވާފައެވެ. އަދި މި އަހަރަކީ ދެ ޤައުމުގެ ދެމެދު ސިޔާސީ ގުޅުން ޤާއިމުކުރިތާ 50 އަހަރު ފުރޭ މުނާޞަބާކަން ފާހަގަކުރައްވައި ޗައިނާގެ ސަފީރު ވަނީ އެ މުނާޞަބާ ފާހަގަކުރުމަށް ޕްލޭންކުރެވިފައިހުރި އެކިއެކި ޕްރޮގްރާމުތައް ފާހަގަ ކުރައްވާފައެވެ.


1000 aharuve faivaa shaahee ganduvareh\nމެކްސިކޯއިން ފެނުނު މާޔަން ސިވިލައިޒޭޝަންގެ ގަނޑުވަރު: މިއީ 1000 އަހަރުވެފައިވާ ބިނާއެއް\nއަހަރު ނިމެނީ އެވެ. އެކަމަކުވެސް ތާރީހީ ދިރާސާވެރިންނަށް އަދިވެސް އަހަރު ނިމުނު ކަމަށްނުވެ އެވެ. ތާރީހީ ގިނަ ސައިޓުތައް ހޯދަން ދިރާސާވެރިން ކުރަމުންދިޔަ މަސައްކަތް މެދުކަނޑާލި ނަމަވެސް މަސައްކަތް ނުހުއްޓާ ކުރިއަށް ގެންދަން ބޭނުންވާ ދިރާސާވެރިން އަދިވެސް އެބަތިއްބެވެ.\nމެކްސިކޯ އަކީވެސް ތާރިހީ ގޮތުން މިސްރާ ކައިރި ކުރާ ގައުމެއް ކަމަށްވެ އެވެ. އެކަމަކު މެކްސިކޯގައި ދިރާސާތައް ނުކުރަނީ އެކަމާ ގުޅޭ ސީދާ އެއްވެސް ހެއްކެއް މިއުޒިއަމް ތަކުން ފެންނަން ނެތެމުންނެވެ. އެކަމަކު ދޫދޫމަތިން އިވޭ ވާހަކަތައް އަޑު އަހާފައި ވެސް ތާރީހީ ދިރާސާ ކުރާ މީހުން އުޅެ އެވެ.\nމާޔަން ސިވިލައިޒޭޝަންގެ އިސް މީހެއްގެ ގެ\nމިފަދަ ބަޔަކު މިވަނީ މެކްސިކޯއިން މީގެ 1000 އަހަރު ކުރިން ބިނާ ކޮށްފައިވާ ޝާހީ ގަނޑުވަރެއް ހޯދާފަ އެވެ. މިހާރު މިތަން މަޝްހޫރުވެފައި ވަނީ މާޔަން ޕެލެސްގެ ނަމުގަ އެވެ. މާޔާ ޕެލެސްއަކީ އުތުރު އެމެރިކާގެ ގައުމުތަކުގައި އުޅުނު ބާރުގަދަ ބަޔަކަށް ކިޔާ ނަމެކެވެ. އެ މީހުން ބިނާކޮށްފައިވާ ބައެއް ބިނާތައް މިހާރު ވެސް އުތުރު އެމެރިކާގެ ގައުމުތަކުން ފެންނަން ހުރެ އެެވެ. އެގޮތުން އެންމެ ފާހަގަ ކޮށްލެވެނީ އެމީހުން ބިނާކޮށްފައިވާ 20 މީޓަރުގެ ހިލައިގެ ފަރުބަދަތަކެވެ. މިތަން ސިފަ ވާނީ ބުދު ދީނުގެ މީހުން އަޅުކަން ކުރާ ފައްޅިއަކާ އެވެ. އެކަމަކު މިއީ އަޅުކަން ކުރާ ތަނެއް ނޫނެވެ. އެއީ އެމީހުންގެ ބޮޑުންގެ ގެތަކެވެ.\nމާޔަން ސިވިލައިޒޭޝަންއަކީ ކުރެހުމުގެ ދާއިރާއިން ފާހަގަ ކޮށްލެވޭ ބައެކެވެ. މި ސިވިލައިޒޭން ނެތިގެން ދިޔައީ ފެން ނުލިބުގެ ސަބަބުން އެމީހުންގެ ދަނޑު ގޮވާންތައް ހަލާކުވުމުގެ ސަބަބުނެވެ. ފެނަން ޖެހުމުން ވެސް އެމީހުން ވަޒަން ދޫކޮށްދާން ބޭނުން ނުވީ އެވެ.\nމެކްސިކޯއިން ފެނުނު މާޔާން ސިވިލައިޒޭޝަންގެ ގަނޑުވަރު\nމިއީ މިހާތަނަށް ފެނުނު މާޔަން ސިވިލައިޒޭޝަންގެ އެންމެ ދުވަސްވީ ގަނޑުވަރެވެ. މިތަން ފެނިފައިވަނީ މެކްސިކޯގެ ޔުކަޓަން ސްޓޭޓުގެ ސިޓީއެއް ކަމަށްވާ ކޭންކަންގެ 60 ކިލޯމީޓަރު ބޭރުންނެވެ.\nމި ގަނޑުވަރު ހޯދި ޓީމުން ބުނީ، އެމީހުން ދިރާސާތައް ކުރިއަށް ގެންދިޔައީ ޒަމާނުއްސުރެ ދެކެވެމުން އައި ފްލޯކު ވާހަކައެއްގެ މައްޗަށް ބިނާ ކޮށްގެން ކަމަށެވެ.


Rajje dhekey emme hidhmayitheri raeesakee Yameen: Qasim\nރާއްޖެ ދެކޭ އެންމެ ހިދުމަތްތެރި ރައީސަކީ ޔާމީން: ގާސިމް\nގާސިމް އިބްރާހިމް: އެމަނިކުފާނާއި މައުމޫންއާ ދެމެދު ބައްދަލުވުމެއް ދަނީ ކުރިއަށް.\nރާއްޖެ މިހާތަނަށް ދުށް އަދި ދެކޭނެ އެންމެ ހިދުމަތްތެރި ރައީސަކީ، ރައީސް އަބްދުﷲ ޔާމީން ކަމަށް ވިދާޅުވެ ޖުމްހޫރީ ޕާޓީގެ ލީޑަރު ގާސިމް އިބްރާހިމް ރައީސް އަބްދުﷲ ޔާމީނަށް ވަރަށް ބޮޑަށް ތައުރީފު ކުރައްވައިފި އެވެ.\nގާސިމްގެ އުފަން ރަށް، އދ. މާމިގިލީގެ ބޯފެނުގެ ނިޒާމް ހުޅުވަން ރައީސް އަބްދުﷲ ޔާމީނުގެ އަރިހުގައި އެ ރަށަށް ވަޑައިގެން މިއަދު ގާސިމް ވިދާޅުވީ ތައުރީފު ހައްގު މަސައްކަތްތަކެއް ރައީސް ޔާމީން ރާއްޖެއަށް ކޮށްދެއްވައިފި ކަމަށާއި އިގްތިސާދާއި އިޖުތިމާއީ ގޮތުން ގެނެސް ދެއްވި ކުރި އެރުންތަކަށްޓަކައި ރައީސް ޔާމީނަށް ތައުރީފު ހައްގު ކަމަށާއި ސިއްހީ ދާއިރާ އާއި ތައުލީމީ ދާއިރާ އާއި އުމްރާނީ ތަރައްގީގައި ރައީސް ޔާމީނަކީ މިހާތަނަށް އެއްވެސް ވެރިއަކު ނުކޮށްދެއްވާވަރުގެ ގިނަ ގުނަ މަސައްކަތްތަކެއް ކުރު މުއްދަތުގެ ތެރޭގައި ކޮށްދެއްވި ރައީސެއް ކަމަށެވެ.\n"ކޮންމެ ހަފުތާއަކު ވެސް މިހާރު ފެންނަނީ ރައީސް ޔާމީން ދެ މަޝްރުއެއް އިފްތިތާހުކޮށްދެއްވާ މަންޒަރު،" ގާސިމް ވިދާޅުވި އެވެ.\nގާސިމް މިއަދު މާމިގިލީގައި ރައީސަށް ތައުރީފު ކުރެއްވި އިރު މީގެ ކުރިން އެމަނިކުފާނު ފެނިފައި ވަނީ ރައީސް އަބްދުﷲ ޔާމީނާ އެންމެ ވާދަވެރި އެއް ސިޔާސީ ލީޑަރުގެ ގޮތުގަ އެވެ. އަދި ގާސިމް ވަނީ އެކި ފަހަރުމަތިން ރައީސް ޔާމީނަށް ފާޑުވެސް ވިދާޅުވެފަ އެވެ.\nމާމގިލީގައި ރައީސް ޔާމީނު ވެސް ވަނީ ގާސިމް ތައުރީފު ކުރައްވާފަ އެވެ. ރައީސް ވިދާޅުވީ ގާސިމަކީ ގައުމަށާއި ރައްޔިތުންނަށް ވަރަށް ހިދުމަތްތެރި ބޭފުޅެއް ކަމަށާއި ގާސިމަކީ ރާއްޖޭގައި މި ޒަމާނުގެ ޑިމޮކްރަސީ ގެންނަން އަގުހުރި މަސައްކަތްޕުޅުތަކެއް ކުރެއްވި ބޭފުޅެއް ކަމަށެވެ.\nގާސިމް އިބްރާހިމް ރައީސް އަބްދުﷲ ޔާމީން


MTCC gai aanmmu hihssaadhaarun thamseelu kurumah Ahmed Aboo Bakuru adhi Fathullah - One Online\nއަހުމަދު އަބޫބަކުރު (ކ) އަދި ފަތުހުﷲ އިސްމާއީލް ---\nއެމްޓީސީސީގައި އާންމު ހިއްސާދާރުން ތަމްސީލުކުރުމަށް އަހުމަދު އަބޫބަކުރު އަދި ފަތުހުﷲ\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ ޕަބްލިކް ލިމިޓެޑް، (އެމްޓީސީސީ) ގައި ކުރިޔަށް އޮތް އަހަރު އާންމު ހިއްސާދާރުން ތަމްސީލުކުރައްވާ ދެ ޑިރެކްޓަރުންގެ ގޮތުގައި، އަހުމަދު އަބޫބަކުރު އާއި ފަތުހުﷲ އިސްމާއީލް އިންތިޚާބުކޮށްފި އެވެ.\nފަތުހުﷲ އާއި އަހުމަދު އަބޫބަކުރު އެމްޓީސީސީގެ ބޯޑަށް އިންތިޚާބު ކުރީ ހޮޓެލް ޖެންގެ ބޯލް ރޫމްގައި ރޭ އޮތް އެ ކުންފުނީގެ 2018 ވަނަ އަހަރުގެ އަހަރީ އާންމު ޖަލްސާގަ އެވެ.\nއާންމު ހިއްސާދާރުންގެ ފަރާތުން ބޯޑަށް ކުރިމަތިލެއްވީ ހަތަރު ބޭފުޅުން ކަމަށާއި، އެ ހަތަރު ބެފުޅުންވެސް ޝަރުތު ހަމަވާތީ، ހިއްސާދާރުންގެ ވޯޓަށް ފޮނުވާފައިވާ ކަމަށް ރިޔާސަތުން ވިދާޅުވި އެވެ. އެއީ އާއިޝަތު ހުސެއިން މަނިކާއި ނާޝިމާ އަބްދުއްލަތީފް އާއި އަހުމަދު އަބޫބަކުރު އަދި ފަތުހުﷲ އިސްމާއީލް އެވެ.\nރޭގެ ޖަލްސާގައި ފަތުހުﷲ އިސްމާއީލް ޑިރެކްޓަރުންގެ ބޯޑަށް އިންތިހާބުވީ ވޯޓުދިން މީހުންގެ 35.20 ޕަސެންޓް ވޯޓު ލިބިވަޑައިގެންނެވެ. އަހުމަދު އަބޫބަކުރު ބޯޑަށް އިންތިޚާބުވީ ހިއްސާދާރުންގެ 34.20 ޕަސެންޓް މީހުން ވޯޓުުންނެވެ.\nއެމްޓީސީސީގެ 2018 ވަނަ އަހަރުގެ އަހަރީ އާންމު ޖަލްސާ ބާއްވާފައި މި ވަނީ އެ ޖަލްސާ ބާއްވަން ޖެހޭ ތާރީޚަށް ވުރެ ފަސްކޮށެވެ. އެހެން ދިމާވީ، ޕްރޮކްސީ ފޯމު ބަލައިގަތުމުގައި ދިމާވި މައްސަލައެއްގެ ސަބަބުން ކަމަށް ރޭގެ ޖަލްސާފައި ހިއްސާދާރުން ފާހަގަކުރެއްވި އެވެ. އަދި ޖަލްސާ ފަސްކުރުމުން ބައެއް ހިއްސާދާރުންގެ ހައްގު ގެއްލިގެން ދާނެ ކަމަށް ހިއްސާދާރަކު ޚިޔާލު ފާޅުކުރެއްވުމުން، ރިޔާސަތުން ވިދާޅުވީ، ޖަލްސާ ފަސް ކުރީ، އެ ފަދަ ސަބަބުތަކެއް މެދުވެރިވެގެން ކަމަށާއި އެހެން ނަމަވެސް އެ ކަމާ ގުޅިގެން ދޭން ޖެހޭ މުއްދަތު ހުރިހާ ހިއްސާދާރުންނަށް ވެސް ހަމަހަމަކަމާ އެކު އަލުން ދީފައި ވާތީ، ހިއްސާދާރެއްގެ ހައްގު ގެއްލިގެން ހިނގައިދާނެ ކަމަށް ގަބޫލު ނުކުރައްވާ ކަމަށެވެ.\nގުޅޭ ޓެގު އެމްޓީސީސީ މިނިސްޓްރީ އޮފް އިކޮނޮމިކް ޑިވެލޮޕްމަންޓް\nތިލަފުށި ހާބަރު ރީހެބިލިޓޭޝަންގެ މަސައްކަތް ކުރުމަށް އެމްޓީސީސީއާ ހަވާލުކޮށްފި\nވިލިޖޯލި ކޮޅަށް ނުވަ ލަނޑު ޖަހައި، ވެމްކޯ އިން ޗެމްޕިއަންކަން ހޯދައިފި\nވޭވަށު ބަނދަރު ހެދުމަށް ބޭނުންވާ ސާމާނު އެރަށަށް ފޮނުވައިފި\nއެކްސިޑެންޓުގައި ބަސް ދުއްވި ޑްރައިވަރުގެ ބަންދަށް ހަތް ދުވަސް ޖަހައިފި\nބަސް އެއްޗެއްގައި ޖެހި އެކްސިޑެންޓުވީކަން ޑްރައިވަރު އަދި ކޮންޑަކްޓަރަކަށް ވެސް ނޭނގެ: އެމްޓީސީސީ


ADK ge ihumaalun meehaku maruvi kamah bunaa masalaeh balanee | Mihaaru\nއައިޝަތުގެ އަތަށް ލިބިފައިވާ ގެއްލުންތައް-- ފޮޓޯ: އާއިލާ\nއޭޑީކޭގެ ޑޮކްޓަރެއްގެ އިހުމާލުން މީހަކު މަރުވި ކަމަށް ބުނާ މައްސަލައެއް ބަލަނީ\n31 މެއި 2018 - 14:43 58 comments\nމިދިޔަ ހޯމަ ދުވަހު އޭޑީކޭގައި މަރުވެފައި ވަނީ އައިޝަތު އާދަމް، 59، ހ. އުނިގަސްދޮށުގެ، އެވެ.\nނޭވާލާން އުނދަގޫވެގެން އޭޑީކޭ އަށް ގެންދިޔަ އައިޝަތު މަރުވީ ޑޮކްޓަރުންގެ އިހުމާލުން ކަމަށް ބުނެ، އާއިލާ އިން ވަނީ ކަން ހިނގި ގޮތުގެ ބަޔާނެއް ސޯޝަލް މީޑިއާގައި އާންމުކޮށްފަ އެވެ.\nއޭޑީކޭގެ މެނޭޖިން ޑިރެކްޓަރު އަހުމަދު އައްފާލް މިއަދު ވިދާޅުވީ އެ މައްސަލަ ބަލަމުން އަންނަ ކަމަށާއި ތަހުގީގު ނިމުމުން އެކަން އާއިލާއާ ހިއްސާ ކުރާނެ ކަމަށެވެ.\nއައިޝަތަކީ ހިތުގެ ވިންދު ލަސްވުމުން ޕޭސްމޭކާ ލައްވާފައިވާ އަދި ކިޑްނީގެ މައްސަލަތަކެއްގައި ފަރުވާ ހޯދަމުން ދިޔަ މީހެކެވެ.\nނޭވާލާން އުނދަގޫވެގެން ގެންދިއުމުން އޭނާގެ ކަންކަން އޭޑީކޭގައި ބަލަން ހަވާލުވީ ބިދޭސީ ޑޮކްޓަރެއް ކަމަށް ވާ ޝަރަދު ޑަޔަޑަން އެވެ. މައްސަލަ ދިމާވުމުން އޭނާ ވަނީ ސަސްޕެންޑްކޮށްފަ އެވެ. އަދި އޭނާ މިހާރު އިސްތިއުފާ ދިން ކަމަށް ވެސް ވެ އެވެ.\nއައިޝަތުގެ ދަރިއެއް ކަމަށް ވާ އިސްމާއިލް އިހްސާން ބުނީ މަންމަގެ މަރުވެ މައްސަލަ ފުލުހުންނާއި ހެލްތު މިނިސްޓްރީއަށް ވެސް ހުށަހަޅާފައިވާ ކަމަށެވެ.\nއާއިލާއިން ބުނި ގޮތުގައި ނޭވާލަން އުނދަގޫވާތީ މި މަހު 23 ގައި އޭޑީކޭއަށް ގެންދިއުމުން އައިސީޔޫގައި ބާއްވައިގެން ފަރުވާ ދިން އިރު ސީރިއަސް އެއްވެސް މައްސަލައެއް ނޫޅޭ ކަމަށް ޑޮކްޓަރުން އާއިލާއަށް އަންގައިފައިވެ އެވެ.\nއެކަމަކު އައިސީޔޫގައި އޮތް އިރު އައިޝަތުގެ ކަނާތު ކޮނޑު ހުޅުން ފެށިގެން ތިރި ދުޅަވެ، ތަދުވާތީ އުޅުނު ކަމަށް އާއިލާ އިން ބުނެ އެވެ. އައިސީޔޫން ފަރުވާ ދިނުމަށް ފަހު ނޭވާލުން ރަނގަޅުވުމުން ކޮޓަރި އަށް ބަދަލުކުރި އެވެ. އެކަމަކު އާއިލާ އިން ބުނާ ގޮތުގައި އަތުގެ މައްސަލަ އަށް ފަރުވާދިނުމުގައި ޑރ. ޝަރަދު ވަނީ އިހުމާލްވެފަ އެވެ.\nއާއިލާގެ ބަޔާނުގައި ބުނެފައިވާ ގޮތުގައި ކޮޓަރިއަށް ބަދަލުކުރި ފަހުން ތަދު ބޮޑުވެ، ޝަކުވާކުރުމުން ޑރ. ޝަރަދު ގެންނަން ނަރުހުން އެތައް ފަހަރަކު ގުޅުމުން ވެސް އޭނާ ނާދެ އެވެ. އެކަމަކު ޝަރަދު ދިން އިންޖެކްޝަނެއް އައިޝަތުގެ ގަޔަށް ޖަހާފައިވާ ކަމަށް އާއިލާ އިން ބުނެ އެވެ. ދެން ވެސް ތަދަށް ލުއިކަން ނުލިބުމުން ނަރުސް ކުއްޖަކު، އެ އަތުގައި "ފާޑެއްގެ ޖެލްއެއް އުނގުޅުމަށް ފަހު ބެންޑޭޖްކޮށް އައިސްޕެކް" އެޅި ކަމަށް އެ ބަޔާނުގައިވެ އެވެ.\nޑރ. ޝަރުދު ގެނެވޭތޯ ނަރުހުން އުޅުމުން އޭނާ އެ ވަގުތު ހުރީ އޯޕީޑީގައި ކަމަށާއި ދެވެން ނެތް ކަމަށް އެންގުމުން، "ޑޮކްޓަރު ގެނެވޭނެ ކަމަށް ބުނެ އާއިލާގެ މީހަކު ޑޮކްޓަރާ ބައްދަލުކުރަން ދިޔަ" ކަމަށް ވެސް ބަޔާނުގައި ބުނެ އެވެ.\nޑރ. ޝަރުދު ގެނެވުނީ، އާއިލާ އިން ބުނި ގޮތުގައި، އާއިލާގެ އެ މީހާ އޭނާ ހޯދަން ދިޔަ މަގުމަތީ އޭޑީކޭގެ ސްޕަވައިޒަރަކަށް ދިމާވެގެން ޝަކުވާ ކުރުމުންނެވެ. އެކަމަކު އާއިލާއިން ބާރު އަޅައިގެން ގެނައުމުން އޭނާ ހުރީ ހިތްމަނުޖެހިފައި ކަމަށް އާއިލާ އިން ބުނެ އެވެ.\nއާއިލާ އިން ބުނީ ތަދު ކަނޑުވަން ޕެނެޑޯލް ދޭން ޑރ. ޝަރަދު އުޅެން ފެށުމުން ކިޑްނީއަށް ފަރުވާ ހޯދަމުން އަންނަ މީހަކަށް ވާތީ އެހާ ގިނަ ބޭސް ދިނުމުން މައްސަލަ ނުޖެހޭނެތޯ ސުވާލުކުރުމުން، ބޭސް ދޭން ހުރަސް އަޅާ ކަމަށް ބުނެ، އާއިލާގެ އެކަކު ފިޔަވައި، އެހެން އެންމެން ކޮޓަރިން ނެރުނު ކަމަށެވެ. އަދި އޭގެ ފަހުން އައިޝަތު އެޗުޑީޔޫއަށް ބަދަލުކޮށް، އަތުގެ ސްކޭނެއް ހެދި އެވެ.\nސްކޭން ބެލުމަށް ފަހު ޑރ. ޝަރަދު ބުނި ކަމަށް ވަނީ، އާއިލާގެ ބަޔާނުގައިވާ ގޮތުން، ކުރިން އަތަށް ގުޅި ކެނިއުލާ ގުޅިފައި އޮތީ ނާރުގެ ބަދަލުގައި މަސްގަނޑަށް ކަމަށާއި އޭގެ ސަބަބުން އެންޓިބަޔޮޓިކްސް އާއި އޭނާއަށް ދިން އައިވީތައް މަސްގަނޑަށް ގޮސްފައިވާ ކަމަށެވެ. އަދި އަތް މައްޗަށް ނަގައިގެން ބޭއްވުމުން، 48 ގަޑިއިރުގެ ތެރޭގައި ރަނގަޅުވާނެ ކަމަށް ޑރ. ޝަރަދު ބުނި ކަމަށްވެ އެވެ.\nއަތަށް އެއްވެސް ލުއިކަމެއް ނުލިބުމުން ޑރ. ޝަރަދު ބަދަލުކޮށްދޭން އެދުމުން ދެން އައިޝަތުގެ ކަންކަމާ ހަވާލުވި ޑޮކްޓަރު އެދުނީ، އާއިލާގެ ބަޔާނުގައިވާ ގޮތުން، އިނގިލިތަކުގެ ހަރަކާތްތައް ކުޑަވާތީ އޮޕަރޭޝަނެއް ކުރުމަށެވެ. އެކަމަކު އޭޑީކޭ އިން އިތުރު ފަރުވާއެއް ހޯދަން އައިޝަތު ދެކޮޅުހެދި އެވެ.\nއޭޑީކޭ އިން ވަނީ އައިޝަތުގެ ކަންކަން ބަލަން ފަހުން ތަޖުރިބާކާރު ޑޮކްޓަރުންގެ ޓީމެއް އެކުލަވާލައިފަ އެވެ. އެކަމަކު އާއިލާއިން އޭނާ ބޭރަށް ގެންދަން ޓިކެޓް ނެގި އެވެ. ދެން ދިމާވި މައްސަލަ އަކީ، ބަޔާނުގައި ބުނެފައިވާ ގޮތުގައި، އަތުގެ ވިންދު މާ ބޮޑަށް ދަށްވުމުން ވީހާވެސް އަވަހަކަށް އޮޕަރޭޝަން ކުރަން ޖެހުމެވެ.\nއާއިލާ އިން ބުނި ގޮތުގައި ރޭގަނޑު 12:30 ހާ އިރު ކުރަން ފެށި އޮޕަރޭޝަން ނިމުނީ އަނެއް ދުވަހު ހެނދުނު 6:30 ގަ އެވެ. އޮޕަރޭޝަން ކުރި ޑޮކްޓަރުން ބުނި ކަމަށް ވަނީ އޮޕަރޭޝަން "ދިޔައީ ރަނގަޅަށް" ކަމަށެވެ.\n"ނަމަވެސް ޑޮކްޓަރފުންގެ ހަރަކާތްތައް ހރި ގޮތުންނާއި މޫނު މައްޗަށް ވެރިވެފައިވާ ހާސްކަން ފެނުމުން، އާއިލާ އިން ޝައްކު އުފެދި، ސުވާލުކުރުމުން ދެންނެވީ، ޑޮކްޓަރުން ހާރު ނުކައި ތިބުމުން ވަރުބަލުވެފައިވާ ކަމަށެވެ،" އާއިލާ އިން ބުނެ އެވެ.\nއޭގެ ދޮޅު ގަޑިއިރު ފަހުން ތިއޭޓަރުން އައިޝަތު ނެރުނު އިރު ވަނީ "ލޯ މަތީގައި ޓޭޕް ކޮޅެއް އަޅާފައި" ކަމަށް އާއިލާ އިން ބުނެ އެވެ.\nއެކަމަކު އައިޝަތުގެ އާއިލާ އިން ބުނަނީ އޮޕަރޭޝަންގެ ތެރޭގައި އޭނާ މަރުވެފައިވާ ކަމަށެވެ. އެ ވާހަކަ ޑޮކްޓަރުން ކައިރީ ފަހުން ބުނުމުން "ޑޮކްޓަރުން ވަނީ އިސްޖަހައިފައި" ކަމަށް ބަޔާނުގައިވެ އެވެ.\n"މަންމަ ނިޔާވުމުގައި ޑޮކްޓަރުންގެ އިހުމާލުކަމަށް އައިލާ އިން ގަބޫލުކުރަނީ އައިސީޔޫގައި ތިބި ނަރުސް ކުދިންނާއި މިކަމާ ގުޅޭ ގޮތުން ވާހަކަ ދައްކާ ސުވާލުކުރުމުން، އެ މީހުންގެ އިހުމާލް މިކަމުގައި ވާ ކަމަށް ވަނީ އިއުތިރާވެފަ އެވެ،" ބަޔާނުގައިވެ އެވެ.\nއިތުރު ލިޔުންތައް ސިއްހަތު އޭޑީކޭ ހޮސްޕިޓަލް މަރު


Fenbodu Vumuge Sababun Germany Ga 150 Ah Vure Gina Meehun Maru Vejje - Vaguthu\nފެން ބޮޑުވުމުގެ ސަބަބުން ޖަރުމަނުގައި 150 އަށް ވުރެ ގިނަ މީހުން މަރުވެއްޖެ\nޖަރުމަނާއި ބެލްޖިއަމްގައި ފެން ބޮޑުވުމުުގެ ސަބަބުން މަރުވި މީހުންގެ އަދަދު 150 އަށް ވުރެ އިތުރުވެއްޖެއެވެ.\nފެންބޮޑުވުމުގެ ސަބަބުން ޖަރުމަނުން ބައެއް މީހުން ގެއްލިގެން ރިޕޯޓު ކޮށްފައިވެއެވެ. މިހާރު ރެސްކިއުު ޓީމުން މަސައްކަތް ކުރަނީ ގެއްލިގެން ރިިޕޯޓު ކޮށްފައިވާ މީހުން ހޯދޭތޯއެވެ. މީޑިއާ ރިޕޯޓުތައް ބުނާ ގޮތުން 1،300 މީހުން ގެއްލިގެން ރިޕޯޓު ކޮށްފައިވެއެވެ.\nރިޕޯޓުތައް ބުނާ ގޮތުން އެންމެ ބޮޑަށް ފެންބޮޑުވެފައިވަނީ އެގައުމުގެ ހުޅަނގުގެ ސްޓޭޓްތައް ކަމަށްވާ ރައިންލެންޑް ޕަލަޓިނެޓް ނޯތު ރިން ވެސްޓްފާލިއާގައެވެ. މީގެ ސަބަބުން އެތައް ހާސް ބައެއްގެ ގެދޮރު ވަނީ ހަލާކުވެފައެވެ. ފެންބޮޑުވުމުގެ ސަބަބުުން ބައެއް ބްރިޖްތައް ވެއްޓި، ކަރަންޓުގެ މައްސަލަ ދިމާވެ، އިންޓަނެޓްގެ ހިދުމަތްވެސް ވަނީ މެދުކެނޑިފައެވެ.\nޖަރުމަނަވިލާތުގައި ފެންބޮޑުވުމުގެ ސަބަބުން ގިނަ އަދަދެއްގެ ބަޔަކު ވަނީ ހާލުގައި ޖެހިފައެވެ. އަސްކަރިއްޔާއިންވަނީ ބައެއް ސަރަޙައްދުތަކުގެ ދިރިއުޅޭ މީހުން ސަލާމަތްވުމަށް އިމާރާތްތަކުގެ ފުރާޅުމައްޗަށް އެރުމުން ހެލިކޮޕުޓަރުތަކުގައި ސަލާމަތްކޮށްގެން ރައްކާތެރި ހިސާބުތަކަށް ގެންގޮސްފައެވެ.\nއިއްޔެއާ ހިސާބަށް ރިޕޯޓު ކޮށްފައިވާ ގޮތުން ބެލްޖިއަމްއިން ކޯރުތައް ފުރި ބަންޑުންލުމުގެ ސަބަބުން އެ ސަރަހައްދުގައި ފެންބޮޑުވެ މަރުވި މީހުންގެ އަދަދު ވަނީ 12 އަށް އަރައިފައެވެ. އަދި ކަމާބެހޭ ފަރާތްތަކުން ބުނެފައިވަނީ މިހާތަނަށް އެ ހާދިސާގައި ބެލްޖިއަމްއިން ފަސް މީހަކު ގެއްލިގެން ރިޕޯޓު ކޮށްފައިވާ ކަމަށެވެ.\nޖަރުމަނުން 80 އަށް ވުރެ ގިނަ މީހުން މަރުވެފައިވާ ކަމަށް މީޑިއާ ރިޕޯޓުތައް ބުނެއެވެ. ނަމަވެސް މަރުވި މީހުންގެ ސީދާ އަދަދު އަދި ހާމަ ކޮށްފައެއް ނުވެއެވެ.\n100 އަހަރު ތެރޭގައި ވެސް ކުރިމަތި ނުވާވަރުގެ "ގަދަ ވިއްސާރައެއް" ޔޫރަޕަށް ކުރިމަތިވެއްޖެ\nޖަރުމަނަށް ކުރި ވިއްސާރާގައި 20 މީހަކު މަރުވެއްޖެ


August 23, 2020 18:13:55\nގުރައިދޫ ބިންހިއްކުމުގެ އަމަލީ މަސައްކަތް ވަނީ މިއަދު ފަށާފައި\nތަރައްގީ އެމްޓީސީސީ ރިޔާސީ ވައުދު ބިން ހިއްކުން\nAugust 24, 2020 12:51:05\nނ. ލަންދޫ ބަނދަރު ތަރައްގީ ކުރުމުގެ އަމަލީ މަސައްކަތް ފަށައިފި\nAugust 24, 2020 13:17:19\nވަންދޫ ބަނދަރު މަރާމާތު ކުރުމާއި ފުންކުރުމުގެ މަޝްރޫއުގެ 35 އިންސައްތަ ނިމިއްޖެ\nOctober 25, 2020 09:48:06\nރ. އަނގޮޅިތީމު ބަނދަރު ތަރައްގީ ކުރަން ފަށަނީ\nSeptember 23, 2020 11:47:44\nތ. ގުރައިދޫ ބަނދަރު ތަރައްޤީ ކުރުމުގެ މަޝްރޫޢު ކުރިޔަށް


ރައީސުލްޖުމްހޫރިއްޔާ، ޖޮއިންޓް އިންޓަރ އޭޖެންސީ އޮޕަރޭޝަންސް ސެންޓަރ (ޖަޔޮކް) ރަސްމީގޮތުން ހުޅުވައިދެއްވައިފި - The President's Office\n7 ޑިސެންބަރު 2021، ރިފަރެންސް: 2021-591\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ޖޮއިންޓް އިންޓަރ އޭޖެންސީ އޮޕަރޭޝަންސް ސެންޓަރ (ޖަޔޮކް) ރަސްމީގޮތުން ހުޅުވައިދެއްވައިފިއެވެ.\nބަންޑާރަކޮށީގައި މިއަދު ހެނދުނު މިކަމަށްޓަކައި ބޭއްވި ރަސްމިއްޔާތުގައި ރައީސުލްޖުމްހޫރިއްޔާ ހުޅުވައިދެއްވި މި ސެންޓަރަކީ ޤައުމީ ސަލާމަތަށް ނުރައްކާވާފަދަ ޓެރަރިސްޓް ޙަމަލާތައް ކުރިމަތިވާ ޙާލަތްތަކުގައި ޤައުމީ ފެންވަރުގައި އިޖާބަދިނުމަށް ހުރިހާ މުއައްސަސާއެއް ގުޅުވައިދޭ މައި އޮޕަރޭޝަނަލް ހަބެވެ.\nޖަޔޮކްގެ މަސައްކަތަކަށް ވާނީ، ނޭޝަނަލް ޓެރަރިޒަމް ރެސްޕޮންސް ޕްލޭނުގައިވާ ފަދައިން ޓެރަރިޒަމްގެ ނުރައްކާތެރި ހާލަތްތަކާ ކުރިމަތިލުމަށް ރާވަންޖެހޭ ރޭވުންތައް ރާވައި، ޕްލޭންތައް ފަރުމާކޮށް، އޮޕަރޭޝަންތައް ހިންގުމެވެ.\nއަދި މިސެންޓަރު ހުޅުވިގެންދިއުމަކީ ޓެރަރިޒަމާއި ހަރުކަށި ފިކުރާ ދެކޮޅަށް ސަރުކާރުން ގެންގުޅުއްވާ "ޒީރޯ ޓޮލަރެންސް ޕޮލިސީ" އަށް ޢަމަލީ ސިފަ ގެންނެވުމަށް ފަށްޓަވައިފައިވާ މަސައްކަތަށް ލިބިގެން ދިޔަ އިތުރު ކުރިއެރުމެކެވެ.


Ithurah Faisaa Nagaa Masalaaga Haramain Ge Veringe Bayaan Naganee - vNews.mv\nއަހުމަދު ހަމީދު އާދަމް 16 July 2019, 13:22\nއަލްހަރަމައިން ހައްޖު އެންޑް އުމްރާ ގްރޫޕުން، މިއަހަރު ހައްޖަށް މީހުން ގެންދިއުމުގައި ސަރުކާރުން ހުއްދަދީފައިވާ އަދަދަށްވުރެ އިތުރަށް ފައިސާ ނަގަމުންދާކަމަށް ބުނާ މައްސަލައާއި ގުޅިގެން، އެ ޖަމާއަތުގެ ވެރިންގެ ބަޔާން ނަގަމުންދާކަމަށް ފުލުހުން ބުނެފިއެވެ.\nފުލުހުން ބުނީ އަލްހަރަމައިން ހައްޖު އެންޑް އުމްރާ ގްރޫޕްގެ މައްސަލަ ބަލަމުންދަނީ އެކަން އިސްލާމިކް މިނިސްޓްރީން ހުށައެޅުމާއި ގުޅިގެންނެވެ. އިސްލާމިކް މިނިސްޓްރީން އެ މައްސަލަ ފުލުހަށް ހުށައަޅާފައިވަނީ ހަރަމައިން ގުރޫޕުން ހައްޖުވެރިންގެ އަތުން އިތުރަށް ފައިސާ ނަގަމުންދާކަމަށް ބުނެ އާންމުން ހުށައެޅި މައްސަލައަކާއި ގުޅިގެންނެވެ.\nއެ ޖަމާއަތުގެ އޮފީހުގެ ތެރެއަށް ވަދެ، ބަޔަކު އެކަމުގެ ޝަކުވާކުރާ އަޑު އިވޭ ވީޑިއޯއެއް ދާދިފަހުން ބަޔަކު ވަނީ މީޑިއާގައި ހިއްސާކޮށްފައެވެ.\nއަލްހަރަމައިން ހައްޖު އެންޑް އުމްރާ ގްރޫޕުން މިއަހަރު މީހުން ހައްޖަށް ގެންދިއުމަށް ހުށައަޅާފައިވަނީ 69،965 ރުފިޔާއަށެވެ. ނަމަވެސް އެ ޖަމާއަތުން ގިނަ ބައެއްގެ އަތުން ގެންދަނީ 100،000 ރުފިޔާ ނަގަމުންދާކަމަށް އެ ޖަމާއަތަށް ފައިސާ ދެއްކި މީހުން ގެންދަނީ ބުނަމުންނެވެ.\nފުލުހުން ބުނީ އިސްލާމިކް މިނިސްޓްރީން ހުށައެޅި މައްސަލައާއި ގުޅިގެން ހަރަމައިން ގުރޫޕްގެ ވެރިން އެ މުއައްސަސާއަށް ހާޒިރުކޮށް ބަޔާން ނަގަމުންދާކަމަށެވެ. އަދި މައްސަލައާއި ގުޅިގެން އިތުރު މައުލޫމާތު ހާމަކުރެވެން ނެތްކަމަށެވެ.\nއިސްލާމިކް މިނިސްޓްރީން ހުއްދަަދޭ މިންވަރަށްވުރެ އިތުރަށް، ޖަމާއަތްތަކުން ފައިސާ ނަގާކަމުގެ ޝަކުވާއަކީ ކޮންމެ އަހަރަކުވެސް އާންމުން ކުރަމުންގެންދާ ޝަކުވާއެކެވެ. މިމައްސަލަ ބޮޑުވެ، އާންމުންގެ ކަންބޮޑުވުން އިންތިހާއަށް ދިޔަނަމަވެސް މި މައްސަލަތައް އިސްލާމިކް މިނިސްޓްރީއަށް ހައްލުކުރެވިފައެއްނުވެއެވެ.\nގިނަ މާކުސް ހޯދުމުގެ ބޭނުމުގައި ކުޑަ އަގެއް ހުށައަޅައިގެން، ހައްޖަށް ގެންދިއުމުގެ ފުރުސަތު ހޯދުމަށްފަހު ޖަމާއަތްތަކުން ގެންދަނީ އާންމުންގެ އަތުން ބޮޑެތި އަދަދުތަކުން ފައިސާ ނަގަމުންނެވެ. މިގޮތަށް އިތުރަށް ނަގާ ފައިސާ ދެއްކިކަމުގެ ލިޔުމެއް ދިނުމަށްވެސް އެ ޖަމާއަތްތަކުން ދަނީ ދެކޮޅު ހަދަމުންނެވެ.\nބައެއް ޖަމާއަތްތަކުން މިއަހަރުވެސް މިނިސްޓްރީން ހުއްދަދިން އަދަދަށްވުރެ އިތުރަށް 30،000 ރުފިޔާ ނަގަމުންދާއިރު، ބައެއް ޖަމާއަތްތަކުން 10،000 ރުފިޔާއާއި 20،000 ރުފިޔާގެ އަދަދެއްވެސް ދަނީ ނަގަމުންނެވެ.\nމި އަހަރުގެ ހައްޖުގެ އަޅުކަމަށް ރާއްޖެއިން މީހުން ގެންދިއުމަށް ޝައުގުވެރިވާ ކުންފުނިތަކަށް ޕްރޮޕޯސަލް ހުށަހަޅަން ފުރުސަތު ހުޅުވާލުމުން 18 ކުންފުންޏަކުން އެކަމަށް ކުރިމަތިލި އެވެ. އެކަމަކު ކުންފުނިތައް އިވެލުއޭޓް ކުރުމަށްފަހު ހުއްދަ ދޫކުރީ ފަސް ކުންފުންޏަކަށެވެ. އެހެންކަމުން ހައްޖު ކޯޕަރޭޝަން ހިމެނޭގަޮތަށް މިއަހަރު ހައްޖަށް މީހުން ގެންދިއުމަށް ހުއްދަ ދޫކޮށްފައިވަނީ6ގުރޫޕަކަށެވެ.\nހައްޖު ކޯޕަރޭޝަންގެ އިތުރުން މިއަހަރު ހައްޖަށް މީހުން ގެންދިއުމަށް ހުއްދަ ދޫކޮށްފައިވާ ކުންފުނިތަކަަކީ ތަޒްކިއާ ޕްރައިވެޓް ލިމިޓެޑް، ޒައީމާ ހައްޖު އެންޑް އުމްރާ ގްރޫޕް،\nމިނާ ހައްޖު އެންޑް އުމްރާ ޕްރައިވެޓް ލިމިޓެޑް، އެކްރޯ ޕްރައިވެޓް ލިމިޓެޑް އަދި އަލްހަރަމައިން ހައްޖު އެންޑް އުމްރާ ގްރޫޕެވެ.


އިހަވަންދޫ ކަނބަލުންގެ އަމާޒު- ހަމަހަމަ ޖީލަކަށް.. — Ihavandhoo.com\nއިހަވަންދޫ ކަނބަލުންގެ އަމާޒު- ހަމަހަމަ ޖީލަކަށް..\n10 މާރިޗު 20200އެޑްމިން\nމިއަހަރުގެ އަންހެނުންގެ ދުވަހާ ގުޅުވައި، 2020 މާރިޗް 8 ވަނަ ދުވަހު އިހަވަންދޫ ވިމެންސް ކޮމިޔުނިޓީ ގުރޫޕް އިފްތިތާހުކޮށްފިއެވެ.\nމިއީ، އިހަވަންދޫ ކައުންސިލާއި އިހަވަންދޫ ޕޮލިސް ސްޓޭޝަން ގުޅިގެން، އަންހެނުންގެ ހައްގުތަކަށް ވަކާލާތުކޮށް އަންހެނުންގެ ކުރިއެރުމަށް މަސައްކަތްކުރުމަށް އިހަވަންދޫގައި އުފައްދާފައިވާ ކޮމިޔުނިޓީ ގުރޫޕެކެވެ. މި ގުރޫޕްގެ މަގުސަދަކީ، އަންހެނުންނާ ގުޅުން ހުރި ކޮންމެ ދާއިރާއަކުން، ތަފާތު މަންސަތަކުގައި އެކަނބަލުންގެ ހިއްސާ އިތުރުކޮށް، އެކަނބަލުންގެ ލާބައާއި މަންފާއަށް ޓަކައި މަސައްކަތްކުރުމެވެ.\nއިހަވަންދޫއަކީ އިޖުތިމައީ ގުޅުންވަރުގަދަ، ހިތްހެޔޮ، އޯގާތެރި، ކަންކަމާ ކެރިގެން ކުރިމަތިލައި ހޭލުންތެރި ބަޔަކު ދިރިއުޅޭ މުޖުތަމައަކަށްވުމަކީ މި ގުރޫޕްގެ ލަނޑުދަނޑިއެވެ. މިގުރޫޕްގެ އަމާޒަކީ، އަންހެނުންނާ ގުޅުންހުރި ދާއިރާތަކުން މުޅި މުޖުތަމައު ހޭލުންތެރިކުރުމާއި، ހިތްވަރުގަދަ، ކެރޭ، އޯގާތެރި މުޖުތަމައެއް އިހަވަންދޫގައި ބިނާކުރުމެވެ. އިޖުތިމާއީ ދަރިންތަކެއް އުފެއްދުމެވެ.\nއިހަވަންދޫ ވިމެންސް ކޮމިޔުނިޓީ ގުރޫޕުން ވަނީ މި ގުރޫޕްގެ މަސައްކަތް އަމަލީ ގޮތުން ފެއްޓުމަށް ޓަކައި ހިންގާ ކޮމެޓީ އެކުލަވާލައިފައެވެ. އެގޮތުން، ހިންގާ ކޮމެޓީގެ މަގާމުތަކަށް އައްޔަން ކުރެވުނު ކަނބަލުންނަކީ:\nރައީސާ: ފާތިމަތު ޝާއިރާ/ އޯކިޑްމާގެ، ހއ.އިހަވަންދޫ\nނައިބު ރައިސާ: ހަލީމަތު ހުސެއިން/ އިސްތަފާގެ، ހއ.އިހަވަންދު\nކޯޑިނޭޓަރ: ހަލީމަތު ހުރާސަތު/ އަންބަރީގެ، ހއ.އިހަވަންދޫ\nމީޑިއާ ކޯޑިނޭޓަރުން: މުނީޒާ އާދަމް/ ލުވޭޒާމަންޒިލް، ހއ.އިހިވަންދޫ\nޢާއިޝަތު ނިހާމާ/ ބުލްބުލާގެ، ހއ.އިހަވަންދޫ\nހަޒާންދާރު: ސަލްމާ އަހުމަދު/ ހިޔަލީބާޣު، ހއ.އިހަވަންދޫ\nޖެނެރަލް ސެކެޓްރީ: އާމިނަތު ޔުމްނާ/ ހިޔަލީބާޣު، ހއ.އިހަވަންދު\nސްކެޓްރީ: ޒަހާދާ އިބްރާހިމް/ ޑޭޒީމާގެ، ހއ.އއިހަވަންދޫ\nމެންބަރުން: މަރްޔަމް ނަޖުދާ/ އޮއިދުނި، ހއ.އއިހަވަންދޫ\nފާތިމަތު ސައުދާ/ އަރިނަގާގެ، ހއ.އހަވަންދޫ\nޢާއިޝަތު ޢިލްމާ ޢަދުނާނު/ މޫރިތިގެ، ހއ.އިހަވަންދޫ\nމީގެ އިތުރުން، އިހަވަންދޫގެ4ނައިބަރހޫޑުން ދެ ފޯކަލް ޕޮއިންޓް މި ގުރޫޕު ތަމްސީލު ކުރާނެއެވެ.\nއިހަވަންދޫ ވިމެންސް ކޮމިޔުނިޓީ ގުރޫޕުގެ ރައިސާ ވިދާޅުވާ ގޮތުގައި، ރަށެއް ކުރިއަރާ ދިއުމުގައި އަންހެނުންނާ މުޖުތަމައުގެ ބައިވެރިވުން ވަރަށް ބޮޑު ދައުރެއް އަދާކުރެއެވެ.\n" އަޅުގަނޑުމެން މި ނުކުތީ ވަރަށް މާތް މަގްސަދެއްގަ. ރަށުގެ ހުރިހާ މުއައްސަސާއަކާ ގުޅިގެން ރަށު ތަރައްގީއަށް މަސައްކަތްކުރުމުގެ ނިޔަތުގަ. ހަމަހަމަ ޖީލެއް ބިނާކުރެވޭނީ ކަނބަލުން ކެރިގެން ކަންތައްތަކުގެ ބައިވެރިވެގެން.. އަންހެނުން ބާރުވެރިކުރުވާ، ރަށުގެ އިޖުތިމާއީ ފޭރާން ރަނގަޅުކޮށް، ބިނާކުރަނިވި ޒުވާން ޖީލެއް އުފެއްދުމަށް ޓަކައި ކުރަންޖެހޭ އަމަލީ މަސައްކަތްތައް މިހާރުވެސް ދަނީ ކުރެވެމުން.".\nމިއީ، އިހަވަންދޫގެ ކަނބަލުން އިސްނަގައި މިފަދަ ހަރަކާތެއް ކުރިއަށް ގެންދެވޭ ފުރަތަމަ ފަހަރުކަން ފާހަގަކޮށްލެވެއެވެ.